ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΟΔ**΄**

Τετάρτη 3 Σεπτεμβρίου 2025

Αθήνα, σήμερα στις 3 Σεπτεμβρίου 2025 ημέρα Τετάρτη και ώρα 10.06΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. ΓΕΩΡΓΙΟΥ ΓΕΩΡΓΑΝΤΑ.

**ΠΡΟΕΔΡΕΥΩΝ (Γεώργιος Γεωργαντάς):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 2-9-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΟΓ΄ συνεδριάσεώς του, της Τρίτης 2 Σεπτεμβρίου 2025 σε ό,τι αφορά την ψήφιση στο σύνολο του σχεδίου νόμου: «Αναμόρφωση πλαισίου και διαδικασιών επιστροφών πολιτών τρίτων χωρών - Λοιπές ρυθμίσεις του Υπουργείου Μετανάστευσης και Ασύλου».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από την κ. Ακρίτα Έλενα, Βουλευτή Επικρατείας της Κοινοβουλευτικής Ομάδας ΣΥΡΙΖΑ – Προοδευτική Συμμαχία, τα ακόλουθα:

Ο Βουλευτής Μεσσηνίας της K.O. «ΝΕΑ ΔΗΜΟΚΡΑΤΙΑ» κ. Περικλής Μαντάς κατέθεσε αναφορά προς τον Υπουργό Υγείας, με την οποία ο Οδοντιατρικός Σύλλογος Μεσσηνίας με επιστολή του εκφράζει την έντονη ανησυχία φορέων και πολιτών σχετικά με την ανάγκη στελέχωσης του Οδοντοπροσθετικού Τμήματος του Κέντρου Υγείας Καλαμάτας, ενόψει επικείμενης συνταξιοδότησης του μοναδικού οδοντιάτρου που το υπηρετεί και αιτείται απάντησης.

Ο Βουλευτής Πέλλας της K.O. «ΝΕΑ ΔΗΜΟΚΡΑΤΙΑ» κ. Βασίλειος Βασιλειάδης κατέθεσε αναφορά προς τον Υπουργό Υγείας, με την οποία η Δημοκρατική Ενότητα Εργαζομένων ΕΚΑΒ Θεσσαλονίκης, ζητά την ένταξή τους στα Βαρέα και Ανθυγιεινά Επαγγέλματα και αιτείται απάντησης.

Ο Βουλευτής Πέλλας της K.O. «ΝΕΑ ΔΗΜΟΚΡΑΤΙΑ» κ. Γεώργιος Καρασμάνης κατέθεσε αναφορά προς τους Υπουργούς Εσωτερικών, Παιδείας, Θρησκευμάτων και Αθλητισμού, Κοινωνικής Συνοχής και Οικογένειας και Εθνικής Οικονομίας και Οικονομικών, με την οποία η Ομοσπονδία Τριτέκνων Ελλάδος, με επιστολή καταθέτει τις θέσεις και τις προτάσεις της στο νομοσχέδιο για τους τρίτεκνους που αφορά την αντιμετώπιση του δημογραφικού προβλήματος στη χώρα.

Ο Βουλευτής Δράμας της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» Αναστάσιος Νικολαΐδης κατέθεσε αναφορά προς την Υπουργό Παιδείας, Θρησκευμάτων και Αθλητισμού, με την οποία ο Διευθυντής του Γυμνασίου με Λυκειακές τάξεις Νικηφόρου Δράμας, με επιστολή του επισημαίνει ένα μείζον ζήτημα που ανέκυψε από ακούσια καθυστέρηση εγγραφής μαθητή και αιτείται τη λειτουργία ολιγομελούς Τμήματος Θετικής Ομάδας Προσανατολισμού στη Γ΄ Λυκείου, καθώς η μη επίλυσή του θέτει σε κίνδυνο την ομαλή συνέχιση της φοίτησης του μαθητή.

Ο Βουλευτής Ρεθύμνης της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Εμμανουήλ Χνάρης κατέθεσε αναφορά προς τον Υπουργό Υποδομών και Μεταφορών, με την οποία η Περιφερειακή Ενότητα Ρεθύμνης με επιστολή της ζητά να τροποποιηθεί η μελέτη που αφορά το έργο «Βελτίωση Οδικής Ασφάλειας στο τμήμα Γεωργιούπολη - Πετρές», με σκοπό την εγγύηση της οδικής ασφάλειας και της λειτουργικής αναβάθμισης του υφιστάμενου τμήματος του Βόρειου Οδικού Άξονα Κρήτης.

Ο Βουλευτής Αχαΐας της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Ανδρέας Παναγιωτόπουλος κατέθεσε αναφορά προς τον Υπουργό Κλιματικής Κρίσης και Πολιτικής Προστασίας, με την οποία ο Πολιτιστικός Σύλλογος Κάλφα του Δήμου Ερυμάνθου του Νομού Αχαΐας με επιστολή του ζητά την άμεση οικονομική ενίσχυση των κατοίκων του, οι οποίοι επλήγησαν από την καταστροφική πυρκαγιά που εκδηλώθηκε στην περιοχή πριν από 14 μήνες.

Ο ΣΤ΄ Αντιπρόεδρος της Βουλής και Βουλευτής Λάρισας κ. Γεώργιος Λαμπρούλης και οι Βουλευτές Α΄ Θεσσαλονίκης κ. Ιωάννης Δελής και Β΄ Θεσσαλονίκης κ. Λεωνίδας Στολτίδης της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κατέθεσαν αναφορά προς τον Υπουργό Υγείας, με την οποία ο Σύλλογος Διοικητικών Υπαλλήλων Γενικού Νοσοκομείου Κατερίνης με επιστολή του ζητά να αποκατασταθεί η αδικία ενάντια στους Διοικητικούς Υπαλλήλους των δημόσιων νοσοκομείων, λόγω της εξαίρεσής τους από κάθε κατηγορία ανθυγιεινού επιδόματος.

Η Βουλευτής Β2΄ Δυτικού Τομέα Αθηνών της Κ.Ο. «ΕΛΛΗΝΙΚΗ ΛΥΣΗ» κυρία Μαρία Αθανασίου κατέθεσε αναφορά προς τους Υπουργούς Κοινωνικής Συνοχής και Οικογένειας, Εθνικής Οικονομίας και Οικονομικών και Εργασίας και Κοινωνικής Ασφάλισης, με την οποία η Περιφερειακή Ομοσπονδία Ατόμων με Αναπηρία Δυτικής Ελλάδας και Νοτίων Ιονίων Νήσων με υπόμνημά της απαριθμεί μία σειρά από διατάξεις που συνιστούσαν βασικούς πυλώνες κοινωνικής στήριξης για τις ευάλωτες ομάδες που κατά την περίοδο των μνημονίων και των αυστηρών δημοσιονομικών περιορισμών ανεστάλησαν ή καταργήθηκαν και αιτείται απαντήσεων.

Η Βουλευτής Αχαΐας της Κ.Ο. «ΝΕΑ ΑΡΙΣΤΕΡΑ» κυρία Αθανασία Αναγνωστοπούλου κατέθεσε αναφορά προς τους Υπουργούς Υγείας, Περιβάλλοντος και Ενέργειας, Αγροτικής Ανάπτυξης και Τροφίμων, Υποδομών και Μεταφορών και Κλιματικής Κρίσης και Πολιτικής Προστασίας, με την οποία η Συντονιστική Επιτροπή του Εκπολιτιστικού Συλλόγου Προαστείου (Μποζαΐτικων) Πατρών με επιστολή της παραθέτει τα αιτήματα των κατοίκων, τα οποία προέκυψαν έπειτα από την πρόσφατη καταστροφική πυρκαγιά που έπληξε την περιοχή.

Η ανεξάρτητη Βουλευτής Χαλκιδικής κυρία Κυριακή Μάλαμα κατέθεσε αναφορά προς τον Υπουργό Υγείας, με την οποία ο Σύλλογος Νεφροπαθών Χαλκιδικής με επιστολή του επισημαίνει την ανάγκη άμεσης ρύθμισης για την αύξηση του συντελεστή δόμησης, στο πλαίσιο της ανακαίνισης του κτηρίου αιμοκάθαρσης του Γενικού Νοσοκομείου Χαλκιδικής, ώστε να αυξηθεί ο διαθέσιμος χώρος νοσηλείας.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης (ΔΟΜ) για τη Δημιουργία Κέντρου Διαχείρισης Εφοδιαστικής Αλυσίδας του ΔΟΜ».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της Κυρώσεως της Συμφωνίας για πέντε λεπτά, καθώς και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συμφώνησε.

Τον λόγο πρώτος έχει από την Πλεύση Ελευθερίας ο ειδικός αγορητής κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Σας ευχαριστώ, κύριε Πρόεδρε.

Η σύμβαση που έχουμε σήμερα μπροστά μας είναι ανάμεσα στην Ελληνική Κυβέρνηση και στον Διεθνή Οργανισμό Μετανάστευσης, τον γνωστό ΔΟΜ. Ο ΔΟΜ ιδρύθηκε στις αρχές της δεκαετίας του 1950 και η Ελλάδα είναι μέλος του ΔΟΜ. Πρόσφατα εντάχθηκε στους οργανισμούς του ΟΗΕ και εκτελεί ένα σημαντικό έργο στην χώρα μας. Λέγεται ότι η αποστολή του ΔΟΜ στην Ελλάδα είναι η μεγαλύτερη αποστολή σε αριθμό μελών προσωπικού στην Ευρώπη και ο ρόλος της κυρίως εστιάζει στην ενσωμάτωση των προσφύγων και των μεταναστών στην ελληνική κοινωνία. Ο ΔΟΜ, συνεπώς, έχει ένα κοινωνικό έργο σημασίας, συνεργάζεται στενά με το Υπουργείο Μετανάστευσης και Ασύλου.

Στη διάρκεια της συζήτησης που είχαμε στην αρμόδια Επιτροπή ειπώθηκε από τον πρώην Υπουργό Μετανάστευσης και Ασύλου, τον κ. Καιρίδη, ότι ο ΔΟΜ είναι ένας οργανισμός ο οποίος ασχολείται με τη νόμιμη μετανάστευση μόνο. Αυτό είναι κατά βάση σωστό, αλλά δεν είναι ακριβές.

Χθες είχαμε μια μακρά συνεδρίαση για το νομοσχέδιο του κ. Πλεύρη σχετικά με τις επιστροφές. Είναι ένα νομοσχέδιο το οποίο καταψηφίσαμε και το θεωρούμε επαίσχυντο. Στη διάρκεια της συζήτησης αυτής ο κ. Πλεύρης είπε το ακριβώς αντίθετο. Διαβάζω μέσα από τα Πρακτικά της χθεσινής συνεδρίασης: «Ο ΔΟΜ είναι κατεξοχήν οργανισμός που μας βοηθά στις εθελούσιες επιστροφές». Με άλλα λόγια, δεν υπάρχει αυτή η σαφής διάκριση ανάμεσα στη νόμιμη και μη νόμιμη μετανάστευση που θέλησε να παρουσιάσει ο κ. Καιρίδης στη συζήτηση της Επιτροπής και βεβαίως ο ΔΟΜ έχει ένα ευρύτερο έργο και έναν ευρύτερο ρόλο.

Πρέπει, επίσης, να πούμε ότι ο ΔΟΜ στο παρελθόν δεν έχει πάντοτε πάρει θέση με παρρησία και σαφήνεια σε ζητήματα που αφορούν την καταστροφική διαχείριση της μεταναστευτικής πολιτικής από την ελληνική Κυβέρνηση, όπως είναι το ναυάγιο της Πύλου. Ωστόσο, συνολικά θα πρέπει να πούμε ότι επιτελεί ένα θετικό έργο στον τομέα της ενσωμάτωσης και της ένταξης των προσφύγων και των μεταναστών στην ελληνική κοινωνία.

Η χώρα μας έχει υπογράψει Συμφωνία Έδρας με τον ΔΟΜ πρόσφατα και αυτήν τη συμφωνία τη συζητήσαμε και την ψηφίσαμε στη Βουλή στις αρχές του περασμένου Ιουνίου. Αυτή ακολούθησε την επίσκεψη της κ. Amy Pope, που είναι η Πρόεδρος του ΔΟΜ, και η ψηφοφορία αυτή που είχαμε στη Βουλή επέτρεψε μια συζήτηση του ρόλου του ΔΟΜ στην ελληνική κοινωνία, που είναι σημαντικός.

Η Πλεύση Ελευθερίας ψήφισε «παρών» στη συμφωνία αυτή για λόγους που θα φανούν λίγο παρακάτω, διότι τώρα έχουμε μια άλλη συμφωνία που μια συνέχιση αυτής της συνεργασίας με τη σύσταση ενός Κέντρου Διαχείρισης Εφοδιαστικής Αλυσίδας στη Θεσσαλονίκη.

Ο λόγος για τον οποίο η Πλεύση Ελευθερίας έχει επιφυλακτική στάση απέναντι στη συμφωνία αυτή, παρά το γεγονός ότι θεωρούμε πως σε γενικές γραμμές ο ρόλος του ΔΟΜ είναι θετικός, είναι ότι η συμφωνία που έχουμε μπροστά μας, όπως και η συμφωνία του Ιουνίου, η συμφωνία βάσης, παρέχει υπερβολικά προνόμια στα μέλη του οργανισμού που εγκαθίστανται και εργάζονται στην Ελλάδα.

Αναφέρω ενδεικτικά το γεγονός ότι όχι μόνο τα ίδια τα μέλη απολαμβάνουν ασυλίας αλλά και οι σύζυγοι, οι σύντροφοι, τα παιδιά και τα εξαρτώμενα μέλη των οικογενειών τους επίσης απολαμβάνουν ασυλίας. Αυτήν την ασυλία την έχουν οι Υπουργοί στην Ελλάδα. Μόνο οι ίδιοι έχουν ασυλία και οι Βουλευτές. Δεν υπάρχει επέκταση της ασυλίας στα εξαρτώμενα μέλη των οικογενειών τους.

Επίσης, υπάρχει ένα άλλο θέμα σχετικά με την ασυλία. Ο διευθυντής του ΔΟΜ στην Ελλάδα είναι εκείνος, με βάση τη συμφωνία βάσης, ο οποίος μπορεί να κρίνει, δηλαδή ένα άτομο το οποίο έχει υπερεξουσίες, την άρση της ασυλίας αυτής. Θεωρούμε ότι αυτό δίνει στον διευθυντή υπερβολική επιρροή στο ζήτημα αυτό και δεν μας βρίσκει σύμφωνους.

Η συμφωνία, επίσης, προβλέπει ότι η έδρα αυτού του Κέντρου Διαχείρισης Εφοδιαστικής Αλυσίδας θα πρέπει να είναι στη ΔΕΘ και η άποψη της Πλεύσης Ελευθερίας είναι ότι όλος ο χώρος της ΔΕΘ θα πρέπει να μετατραπεί σε πάρκο για περιβαλλοντικούς λόγους.

Ένα τρίτο ζήτημα που μας κάνει επιφυλακτικούς σχετίζεται με τον τρόπο με τον οποίο θα πρέπει να συμμετάσχει και το Υπερταμείο σύμφωνα με το άρθρο 2 του νομοσχεδίου που έχουμε μπροστά μας στη διαδικασία αυτή. Προβλέπεται ότι η Ελληνική Κυβέρνηση θα δώσει ένα ποσό 7 εκατομμυρίων, ούτως ώστε να προσαρμοστούν οι εγκαταστάσεις στη ΔΕΘ για να δημιουργηθεί αυτό το Κέντρο Διαχείρισης Εφοδιαστικής Αλυσίδας.

Ο τρόπος με τον οποίο προβλέπεται από το νομοσχέδιο είναι να πάρει το Υπερταμείο του κ. Σόιμπλε, αυτός ο κατ’ εξοχήν μνημονιακός θεσμός, αυτό το ποσό άπαξ και μετά να διαμορφώσει τον χώρο. Εμείς θεωρούμε ότι έπρεπε να προβλέπεται στο νομοσχέδιο να υπάρξει μειοδοτικός διαγωνισμός και η εταιρεία που μπορεί να το κάνει αυτό με τον καλύτερο δυνατό τρόπο να πάρει το ποσό το οποίο θα ζητήσει.

Και εκεί δηλαδή υπάρχει ζήτημα. Είναι και θέμα διαδικασίας όσον αφορά την παροχή αυτού του ποσού, αλλά και εμπλοκής ενός θεσμού, που κατά την άποψη της Πλεύσης Ελευθερίας δεν πρέπει να υπάρχει. Είναι ο θεσμός που συμβολίζει όλη τη συμπεριφορά των δανειστών απέναντι στην Ελλάδα στα χρόνια των μνημονίων.

Τέλος, θα πρέπει να παρατηρήσω ότι η κατάσταση για τους Έλληνες εργαζόμενους στον ΔΟΜ είναι αισθητά διαφορετική από αυτή των διεθνών μελών του οργανισμού. Αυτό δημιουργεί εντάσεις μέσα στον οργανισμό και θα έπρεπε αυτή η διάκριση να μην υπάρχει.

Η Πλεύση Ελευθερίας στη βάση αυτή βλέπει αφενός ότι υπάρχουν θετικά στη συμφωνία στον βαθμό που ο ΔΟΜ επιτελεί έναν ρόλο ο οποίος βοηθάει την ενσωμάτωση των προσφύγων και μεταναστών στην ελληνική κοινωνία. Από την άλλη, οι όροι της συμφωνίας είναι κατά την άποψή μας σε αρκετά σημεία προβληματικοί.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από τη Νίκη ο κ. Βορύλλας, ο ειδικός αγορητής.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν τοποθετηθούμε στην Κύρωση του μνημονίου με τον Διεθνή Οργανισμό Μετανάστευσης, θα θέλαμε να αναφερθούμε στις δασικές πυρκαγιές που καταστρέφουν συστηματικά δάση και αγροτικές εκτάσεις, προκαλώντας κάθε χρόνο τεράστιες καταστροφές. Δυστυχώς και φέτος μέσα στον Αύγουστο είχαμε μεγάλες φωτιές στη Δυτική Αχαΐα, Πρέβεζα, Χίο, Ζάκυνθο και σε άλλες περιοχές της χώρας μας. Η Κυβέρνηση της Νέας Δημοκρατίας και σε αυτόν τον τομέα έχει αποτύχει παταγωδώς. Δεν το λέμε εμείς, το λένε τα αποτελέσματα.

Για το κίνημά μας το να κάνουμε αντιπολίτευση δεν είναι αρκετό. Θέλουμε να είμαστε χρήσιμοι για την πατρίδα μας, οπότε προσπαθούμε να υποβάλλουμε προτάσεις που θεωρούμε πραγματικά χρήσιμες.

Ήταν μεγάλο λάθος η αφαίρεση της αρμοδιότητας της δασοπυρόσβεσης από τη δασική υπηρεσία, που έγινε το 1998 με τον ν.2612/1998 επί κυβέρνησης Σημίτη, και η ευθύνη μεταφέρθηκε εξ ολοκλήρου στην πυροσβεστική υπηρεσία. Η τότε κυβέρνηση Σημίτη υποστηρίζει ότι η πυροσβεστική είχε μεγαλύτερη επιχειρησιακή οργάνωση και εξοπλισμό για την κατάσβεση των πυρκαγιών.

Η Ευρωπαϊκή Επιτροπή, όμως, και ο Οργανισμός Τροφίμων και Γεωργίας των Ηνωμένων Εθνών FAO έχουν επισημάνει ότι η Ελλάδα αποτελεί εξαίρεση στην Ευρωπαϊκή Ένωση, καθώς στις περισσότερες χώρες η δασοπυρόσβεση είναι ενσωματωμένη στη δασική υπηρεσία ή γίνεται με στενή συνεργασία.

Καταθέτουμε στα Πρακτικά της Βουλής τις καθοδηγητικές οδηγίες του Οργανισμού Τροφίμων και Γεωργίας των Ηνωμένων Εθνών. Έχουν ανανεωθεί το 2024 με στόχο την εφαρμογή ενός ολοκληρωμένου μοντέλου διαχείρισης πυρκαγιών. Οι εν λόγω οδηγίες αναφέρονται κυρίως προς τις δασικές υπηρεσίες, διότι αυτές θεωρούνται κατάλληλες για την αντιμετώπιση των δασικών πυρκαγιών.

(Στο σημείο αυτό ο Βουλευτής κ. Ανδρέας Βορύλλας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με βάση τα παραπάνω, είναι απολύτως βέβαιο ότι αποτέλεσε ολέθριο λάθος η μεταφορά της δασοπυρόσβεσης στην πυροσβεστική, διότι αποσύνδεσε την καταστολή από την πρόληψη, οδηγώντας τελικά σε μακροχρόνια αποδυνάμωση της συνολικής στρατηγικής προστασίας των δασών και της δασοπυρόσβεσης.

Το κίνημά μας προτείνει τη μεταφορά της αρμοδιότητας της δασοπυρόσβεσης σε δασική υπηρεσία, όπως ίσχυε πριν το 1998, με ταυτόχρονη ενδυνάμωσή της με σύγχρονα μέσα και με προσωπικό προερχόμενο από τις τοπικές κοινωνίες.

Μετά τα παραπάνω, θα αναφερθούμε στην Κύρωση του μνημονίου κατανόησης με τον Διεθνή Οργανισμό Μετανάστευσης, που προβλέπει τη δημιουργία ενός Κέντρου Διαχείρισης Εφοδιαστικής Αλυσίδας του ΔΟΜ στην Ελλάδα. Πρόκειται για μια απόφαση που δεν είναι ούτε ουδέτερη ούτε τυπική. Αγγίζει τον πυρήνα του μεγαλύτερου ίσως ζητήματος που αντιμετωπίζει η χώρα μας εδώ και δεκαετίες, το πρόβλημα της παράνομης μετανάστευσης.

Η Ελλάδα ως εξωτερικό σύνορο της Ευρωπαϊκής Ένωσης δέχεται δυσανάλογες πιέσεις. Τα νησιά του Αιγαίου, ο Έβρος, οι μεγάλες πόλεις έχουν μετατραπεί σε χώρους υποδοχής συνεχών ροών, πολλές φορές πέραν των δυνατοτήτων μας. Οι τοπικές κοινωνίες αισθάνονται εγκαταλελειμμένες και συχνά ανήμπορες να αντιμετωπίσουν τις συνέπειες. Κοινωνικές εντάσεις, αύξηση παραβατικότητας, πολιτισμικές συγκρούσεις, πίεση σε υποδομές υγείας, εκπαίδευσης και πρόνοιας.

Η Ελλάδα δυστυχώς έχει αποδεχτεί τη μοίρα της. Δεμένη χειροπόδαρα από διεθνείς δεσμεύσεις, δεν έχει το δικαίωμα να αποτρέψει πλόες ούτε να προβεί σε απελάσεις.

Μέσα σε όλα αυτά και με περισσή ανευθυνότητα, τα αριστερά κόμματα εμμένουν σε πολιτικές ανοιχτών θυρών, αδιαφορώντας για τα σοβαρά κοινωνικά προβλήματα και την πληθυσμιακή αλλοίωση που δημιουργεί η λαθρομετανάστευση στην Ελλάδα.

Η Σύμβαση της Γενεύης του 1951, ένα θεσμικό κατάλοιπο του μεταπολεμικού ανθρωπισμού, δεσμεύει τη χώρα ακόμη και αν η ίδια πραγματικότητα την έχει ξεπεράσει εδώ και δεκαετίες. Τα κράτη, όμως, που δεν μπορούν να ελέγξουν ποιος μπαίνει στο έδαφός τους, απλώς παύουν να είναι κράτη.

Αν δεν υπάρξει αναθεώρηση της Σύμβασης της Γενεύης του 1951 με διαχωρισμό μεταξύ πραγματικών διωκόμενων και των οργανωμένων μετακινούμενων πληθυσμών από δουλεμπόρους, η επόμενη φάση δεν θα αφορά νομικά κείμενα. Θα αφορά εσωτερική αστάθεια, κοινωνική σύγκρουση και δημοκρατικό εκφυλισμό σε όλη την Ευρωπαϊκή Ένωση.

Μέσα σε αυτό το περιβάλλον τίθεται το ερώτημα: Βοηθά ή επιβαρύνει ένα τέτοιο κέντρο Διεθνούς Οργανισμού Μετανάστευσης; Το Κίνημά μας εντοπίζει αρκετά προβλήματα και ανησυχίες που δεν μπορούμε να παραβλέψουμε. Με την δημιουργία ενός Κέντρου Εφοδιαστικής του ΔΟΜ στην Ελλάδα στέλνουμε το μήνυμα ότι η χώρα είναι φυσική πύλη και μόνιμη βάση διαχείρισης μεταναστευτικών ροών. Αυτό μπορεί να ενθαρρύνει νέα κύματα παράτυπων μεταναστών, που θα θεωρήσουν ότι εδώ υπάρχει πάντα χώρος και αρκετή υποστήριξη.

Όταν εγκαθίσταται ένας διεθνής οργανισμός με τόσο ευρείες αρμοδιότητες σε ελληνικό έδαφος, τίθεται το ζήτημα του ποιος τελικά έχει τον πρώτο λόγο. Το ελληνικό κράτος ή ένας διεθνής φορέας, που λειτουργεί με τα δικά του πρωτόκολλα και προτεραιότητες;

Από τη φύση του ο Διεθνής Οργανισμός Μετανάστευσης διευκολύνει τη λαθρομετανάστευση, αφού δεν κάνει καμία διάκριση σε πρόσφυγες και λαθρομετανάστες, προσφέροντας βοήθεια σε όλους ανεξαιρέτως, ακόμα και σε ανθρώπους που μετακινούνται από παράνομα κυκλώματα διακίνησης.

Θεωρούμε βέβαιη και μόνιμη την επιβάρυνση του κρατικού προϋπολογισμού με δαπάνες εγκατάστασης και λειτουργίας του Κέντρου Εφοδιαστικής. Ήδη στο άρθρο 2 προβλέπεται η επιχορήγηση από το Ελληνικό Δημόσιο της Ελληνικής Εταιρείας Συμμετοχών και Περιουσίας ΑΕ με το ποσό 7 εκατομμύρια ευρώ άπαξ, για τη χρηματοδότηση της διαμόρφωσης ειδικού χώρου λειτουργίας του ιδρυόμενου κέντρου. Πιστεύουμε ότι θα έπρεπε να υπάρξει δέσμευση ότι το κόστος που θα αναλάβει η χώρα μας θα ανακτηθεί στο σύνολό του από τον ΔΟΜ, ως ένδειξη σεβασμού απέναντι στη χώρα μας, που εδώ και αρκετά χρόνια υποδέχεται μεγάλο αριθμό προσφύγων και λαθρομεταναστών.

Από την άλλη πλευρά, πρέπει να αναγνωρίσουμε ότι το κέντρο θα μπορούσε θεωρητικά να προσφέρει καλύτερο συντονισμό και πιο γρήγορη παροχή ανθρωπιστικής βοήθειας, ειδικά σε περιπτώσεις κρίσεων. Επίσης, θα μπορούσε να δημιουργήσει θέσεις εργασίας στον τομέα εφοδιαστικής αλυσίδας και να προσφέρει τεχνογνωσία.

Το βασικότερο, όμως, είναι να επιδιώξουμε το Κέντρο Εφοδιαστικής να διασυνδεθεί με ουσιαστικό τρόπο με την πρωτογενή μας παραγωγή και να εφοδιάζεται όσο το δυνατό με περισσότερα προϊόντα ελληνικής προέλευσης.

Κυρίες και κύριοι συνάδελφοι, όμως, πρέπει να αναρωτηθούμε είναι αυτά τα οφέλη αρκετά για να αντισταθμίσουν τις γεωπολιτικές, κοινωνικές και δημογραφικές συνέπειες. Η Ελλάδα δεν χρειάζεται ένα κέντρο διεθνών οργανισμών, που θα έρχονται να διαχειρίζονται το πρόβλημα της παράνομης μετανάστευσης λες και είναι μια τεχνική δυσλειτουργία. Η Ελλάδα χρειάζεται πραγματική προστασία των συνόρων της, ισχυρή στήριξη από την Ευρωπαϊκή Ένωση, δίκαιη κατανομή των βαρών μεταξύ των κρατών-μελών και πολιτικές που θα αποθαρρύνουν τις παράτυπες ροές αντί να τις νομιμοποιούν εκ των υστέρων.

Το μνημόνιο αυτό αντί να δώσει λύση στο πρόβλημα της λαθρομετανάστευσης, ενδέχεται να το παγιώσει και να το ενισχύσει. Εμείς οφείλουμε να σταθούμε με υπευθυνότητα απέναντι στον ελληνικό λαό και να πούμε την αλήθεια, ότι χωρίς πραγματική στρατηγική για την αποτροπή των ροών, κανένα μνημόνιο, κανένα κέντρο, καμία εφοδιαστική αλυσίδα δεν θα μας βγάλει από το αδιέξοδο.

Για τους λόγους αυτούς εμείς θα καταψηφίσουμε.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο Ειδικός Αγορητής από τη Νέα Αριστερά κ. Τζανακόπουλος.

Παρακαλώ, κύριε Τζανακόπουλε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Συζητάμε για την κύρωση ενός Μνημονίου Συνεννόησης μεταξύ της Ελληνικής Δημοκρατίας και του Διεθνούς Οργανισμού Μετανάστευσης, ο οποίος αφορά την δημιουργία ενός κέντρου για τη διαχείριση εφοδιαστικής αλυσίδας του Διεθνούς Οργανισμού Μετανάστευσης Θεσσαλονίκης.

Επί της αρχής, κύριε Πρόεδρε, κύριε Υπουργέ, κυρίες και κύριοι συνάδελφοι, ήδη από την συζήτηση στην επιτροπή έχει φανεί ότι είμαστε θετικοί σε αυτήν την πρωτοβουλία, η οποία έχει ξεκινήσει εδώ και αρκετό καιρό.

Είναι προφανές για εμάς ότι τα επιχειρήματα τα οποία έχουν ακουστεί από τα κόμματα της δεξιάς και της άκρας δεξιάς απέναντι σε αυτήν την πρωτοβουλία δεν μας βρίσκουν καθόλου σύμφωνους. Μόνο που μερικοί ακούν τη λέξη «μετανάστευση» βγάζουν φλύκταινες στην κυριολεξία. Χωρίς να σκέφτονται τίποτα άλλο, θολώνει πλήρως η κρίση τους. Με το που ακούν «μετανάστευση» λένε «όχι, όχι, μακριά, δημιουργεί τεράστιο πρόβλημα».

Χθες, μάλιστα, στο πλαίσιο της συζήτησης για το απαράδεκτο νομοσχέδιο των Βορίδη – Πλεύρη, όπου ο ένας έδινε συγχαρητήρια στον άλλον, ο μεν κ. Πλεύρης στον κ. Βορίδη για την πρωτοβουλία του να ξεκινήσει την επεξεργασία του νομοσχεδίου και ο κ. Βορίδης στον κ. Πλεύρη για το γεγονός ότι το ολοκλήρωσε, νομίζω ότι χάθηκε πραγματικά ο έλεγχος. Ακούστηκαν απίστευτα πράγματα σε αυτήν εδώ την Αίθουσα και δεν νομίζω ότι έχει νόημα να μπω σε αυτήν τη συζήτηση αυτήν τη στιγμή.

Έχουμε ήδη απαντήσει επί της αρχής απέναντι στον μισανθρωπικό λόγο των κομμάτων της άκρας δεξιάς, αλλά και πολλών εκ των Βουλευτών της Νέας Δημοκρατίας. Νομίζω ότι δεν υπάρχει καν κοινό έδαφος για να συζητήσουμε.

Μόνο ένα σχόλιο θα κάνω, γιατί ακούστηκε ένα σχετικό επιχείρημα και πριν από λίγο. Χθες τι μας είπε ο κ. Βορίδης; Έχει νόημα να απαντηθεί αυτό. Ότι με τη στάση μας τα κόμματα της Αριστεράς, όπου καταδικάζουμε τη λογική αυτού του νομοσχεδίου που διαμορφώνει στρατόπεδα συγκέντρωσης στη χώρα -διότι αυτό κάνει-, θολώνουμε τα νερά μεταξύ προσφύγων και μεταναστών. Διότι λέει ο κ. Βορίδης ότι αν κάποιος καταθέσει αίτηση ασύλου και αυτή η αίτηση απορριφθεί, αν συνεχίσει να μένει στην Ελλάδα, τότε τι νόημα έχει το καθεστώς διεθνούς προστασίας της Συνθήκης της Γενεύης; Διότι το καθεστώς διεθνούς προστασίας ακριβώς προσδιορίζεται με το γεγονός ότι κάποιος έχει δικαίωμα να μείνει σε μια χώρα στην οποία μπήκε παράνομα ως δικαιούμενος το καθεστώς διεθνούς προστασίας, ενώ αυτός του οποίου η αίτηση έχει απορριφθεί πρέπει με κάποιον τρόπο να απομακρυνθεί. Σωστά; Επί της αρχής, νομικά σωστά.

Μία λεπτομέρεια έχει ξεχάσει ο κ. Βορίδης σε αυτήν την προσπάθειά του να απαντήσει με όρους διεθνούς νομιμότητας στην κριτική από τη μεριά της Αριστεράς. Ξέχασε μία σημαντική λεπτομέρεια. Είναι σχεδόν αδύνατη, αν όχι απολύτως αδύνατη, η νόμιμη μετανάστευση στην Ελλάδα. Αυτό είναι το κρίσιμο ζήτημα. Ο μοναδικός τρόπος για να μεταναστεύσει κανείς στην Ελλάδα είναι διά των παράνομων οδών. Δεν υπάρχει άλλος τρόπος!

Ο κ. Μηταράκης το αρνείται τώρα -τον βλέπω-, αλλά προσέξτε τι είπε ο κ. Πλεύρης στην ομιλία του χθες. Είπε το εξής, κύριε Μηταράκη, πως σε ό,τι αφορά τη νόμιμη μετανάστευση στην Ελλάδα θα έρθει νομοσχέδιο μέσα στους επόμενους μήνες, το οποίο θα καθορίζει το πλαίσιο, ένα σύγχρονο πλαίσιο για τη νόμιμη μετανάστευση στην Ελλάδα. Άρα, τι κάνει; Πρώτα δημιουργεί την κατασταλτική πολιτική και μετά έρχεται να συγκροτήσει το πλαίσιο της νόμιμης μετανάστευσης. Εγώ νομίζω ότι αυτό το νομοσχέδιο θα είναι ακόμα χειρότερο από τα σημερινά ισχύοντα, τα οποία είναι εντελώς παρωχημένα.

Εν πάση περιπτώσει, για να κλείσω θα πω το εξής. Η πρωτοβουλία για τη δημιουργία του Κέντρου Εφοδιαστικής Αλυσίδας μάς βρίσκει σύμφωνους. Είναι μια θετική πρωτοβουλία και για τη Θεσσαλονίκη και για τον ΔΟΜ, αλλά από εκεί και πέρα βρίσκεται σε πλήρη αντίφαση με την κεντρική στρατηγική της Κυβέρνησης σε ό,τι αφορά τη διαχείριση του μεταναστευτικού. Πρόκειται για μια πολιτική η οποία βρίσκεται στον αντίποδα και του φιλελεύθερου συνταγματισμού και του Διεθνούς Δικαίου και ακριβώς αυτό είναι το μεγάλο πρόβλημα με την Κυβέρνηση και όχι το ζήτημα της δημιουργίας του Κέντρου Εφοδιαστικής Αλυσίδας στη Θεσσαλονίκη.

Σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο Ειδικός Αγορητής από την Ελληνική Λύση, ο κ. Φωτόπουλος.

Παρακαλώ, κύριε Φωτόπουλε.

**ΣΤΥΛΙΑΝΟΣ ΦΩΤΟΠΟΥΛΟΣ:** Σας ευχαριστώ, κύριε Πρόεδρε.

Θα προσπαθήσω να είμαι σύντομος. Ήδη από τη συζήτηση στην Επιτροπή καταθέσαμε την αντίρρησή μας στη συγκεκριμένη κύρωση νόμου, στο συγκεκριμένο νομοσχέδιο σχετικά με τη δημιουργία Κέντρου Εφοδιαστικής Αλυσίδας του Διεθνούς Οργανισμού Μετανάστευσης στη Θεσσαλονίκη.

Ακούσαμε διάφορα επιχειρήματα. Εδώ θέλω να πω και να τονίσω ότι, κατ’ αρχάς, εμείς από θέση αρχής διαφωνούμε με τη λειτουργία του Διεθνούς Οργανισμού Μετανάστευσης. Ακούσαμε επιχειρήματα του στυλ ότι δεν έχει να κάνει με τις δράσεις ΜΚΟ, δεν έχει να κάνει με άλλες δράσεις υποστήριξης μεταναστών και παράνομων μεταναστών στη χώρα.

Εδώ θα πρέπει να πω ότι, μπαίνοντας μέσα στη σελίδα, το site του Υπουργείου Μετανάστευσης και Ασύλου και διαβάζοντας το πρόγραμμα Helios, το οποίο αφορά στη στέγαση των μεταναστών στην Αθήνα, βλέπουμε τη συμμετοχή του Διεθνούς Οργανισμού Μετανάστευσης.

Θα πρέπει να ξαναπούμε για μια ακόμη φορά τη διαφωνία μας με το πρόγραμμα Helios και το πόσο, μαζί και με τα προηγούμενα προγράμματα τα οποία έτρεχαν όλα τα προηγούμενα χρόνια, έχει διαμορφώσει μια ασφυκτική κατάσταση στον τομέα της στέγασης, ειδικά στον Νομό Αττικής.

Άρα και ο Διεθνής Οργανισμός Μετανάστευσης έχει συντείνει, έχει επιβαρύνει αυτό το οποίο λέμε σήμερα «στεγαστική κρίση», κρίση των ενοικίων για τα ελληνικά ζευγάρια, για τους Έλληνες πολίτες. Άρα, από θέση αρχής είμαστε ενάντια στις δράσεις του Διεθνούς Οργανισμού Μετανάστευσης.

Ακούσαμε ένα επιχείρημα, ότι ο τζίρος ο οποίος θα δημιουργηθεί από το Κέντρο Εφοδιαστικής Αλυσίδας, το οποίο δημιουργείται στη Θεσσαλονίκη από τον Διεθνή Οργανισμό Μετανάστευσης θα είναι περίπου στα 2 δισεκατομμύρια ευρώ. Προσωπική μου εκτίμηση είναι ότι, με βάση τις δυνατότητες τις οποίες βλέπω από τα τεχνικά χαρακτηριστικά του κτιρίου, αυτό είναι φύσει αδύνατο. Όμως -και το τονίζω- ακόμα και έτσι να ήταν, ακόμα και αν υποθέταμε ότι αυτά τα 2 δισεκατομμύρια θα ήταν από επιχειρήσεις της ευρύτερης περιοχής Θεσσαλονίκης, εμείς τις αρχές μας για το χρήμα δεν τις πουλάμε. Δεν ξέρω και δεν θέλω να αναφερθώ ονομαστικά σε συναδέλφους οι οποίοι ξαφνικά θυμήθηκαν την ελεύθερη οικονομία και θυμήθηκαν να μας δώσουν το παράδειγμα του τζίρου τον οποίο θα δημιουργήσει.

Εμείς, ως Ελληνική Λύση, επαναλαμβάνω ότι σε θέσεις αρχής εκπτώσεις δεν κάνουμε. Παρ’ όλα αυτά, επειδή πρέπει να είμαστε πραγματιστές, δεν προκύπτει καμία δέσμευση από τη λειτουργία του συγκεκριμένου Κέντρου Εφοδιαστικής Αλυσίδας ότι αυτός ο τζίρος και οι προμήθειες τις οποίες θα διαχειριστεί για να διανείμει θα περάσουν από ελληνικές επιχειρήσεις. Δεν υπάρχει καμία τέτοια δέσμευση, το επαναλαμβάνω. Σε συνδυασμό με τις ατέλειες, τις φοροαπαλλαγές και τη μη υποβολή, τη μη απόδοση και πληρωμή ΦΠΑ από τέτοιου είδους οργανισμούς, καταλαβαίνουμε ότι τα οφέλη για την ελληνική οικονομία και για τις ελληνικές επιχειρήσεις θα είναι ελάχιστα.

Αντίθετα, επιβαρύνεται, κατ’ αρχάς, με ένα κόστος 7 εκατομμυρίων ευρώ το οποίο θα δοθεί από το Υπερταμείο -προκύπτει από την κατάθεση του νομοσχεδίου- εφάπαξ. Ευθύς εξαρχής με το καλημέρα θα πρέπει, δηλαδή, το Ελληνικό Δημόσιο να καταθέσει 7 εκατομμύρια ευρώ. Προκύπτει η ανάγκη αστυνόμευσης και αυτά είναι τα έξοδα και οι ατέλειες τα οποία δεν καταγράφονται στην έκθεση του Γενικού Λογιστηρίου του Κράτους και αυτό είναι ένα ακόμα πρόβλημα. Προκύπτουν οι ανάγκες συντήρησης και επισκευής τις οποίες αναλαμβάνει το ελληνικό κράτος, αλλά ακόμα και από άποψη οικονομίας, αν το πάρουμε, που επαναλαμβάνω ότι, για εμάς, είναι το δευτερεύον -το πρωτεύον είναι ότι δεν κάνουμε πίσω στις αρχές μας- ακόμη, λοιπόν και από άποψη οικονομικών στοιχείων να το πάρουμε, εμείς είμαστε κατά του συγκεκριμένου νομοσχεδίου, συν το γεγονός ότι δεν υπάρχει πρόβλεψη, κύριοι της Κυβέρνησης, για πρόσληψη Ελλήνων υπαλλήλων. Αντίθετα, οι όποιοι υπάλληλοι θα είναι της επιλογής του Διεθνούς Οργανισμού Μετανάστευσης. Άρα, θα μπορούν να έρθουν από το εξωτερικό και να μισθοδοτούνται άνθρωποι των οποίων την ύπαρξη και τις προθέσεις δεν τις γνωρίζουμε.

Ως Ελληνική Λύση, επαναλαμβάνω ότι είμαστε κατά του συγκεκριμένου νομοσχεδίου.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για τη συνέπεια στον χρόνο.

Τον λόγο τώρα έχει ο ειδικός αγορητής από το Κομμουνιστικό Κόμμα της Ελλάδος, ο κ. Τσοκάνης.

**ΧΡΗΣΤΟΣ ΤΣΟΚΑΝΗΣ:** Ευχαριστώ, κύριε Πρόεδρε.

Φέρνετε άλλη μια σύμβαση μέσω του Υπουργείου Οικονομικών, από τη μία, για να εξυπηρετήσετε συγκεκριμένα συμφέροντα, από την άλλη, για να κρύψετε, να αποπροσανατολίσετε και αν θέλετε, να εκτονώσετε και την ευαισθησία και την αγανάκτηση του λαού μας για τις πολιτικές σας.

Θα πρέπει, όμως, κάποια στιγμή να πούμε τα πράγματα με το όνομά τους. Είναι η πατρίδα μας χωμένη μέχρι τα μπούνια στους ιμπεριαλιστικούς πολέμους σήμερα; Είναι. Γίνεται προσπάθεια στο μοίρασμα της λείας των σφαιρών επιρροής, των δρόμων μεταφοράς, της κερδοφορίας του κεφαλαίου και των πολυεθνικών να πάρει ένα μεγάλο κομμάτι από την πίτα το κεφάλαιο σήμερα; Εννοείται. Έχετε μετατρέψει, με την ανοχή όλων των κομμάτων του ευρωμονόδρομου και του νατοϊκού τόξου, όλες τις υποδομές -λιμάνια, αεροδρόμια, σιδηροδρομικές γραμμές- σε ορμητήρια του ΝΑΤΟ, στοχοποιώντας τη χώρα μας, βάζοντάς τη στόχο αντιποίνων και συμμετέχοντας στις εγκληματικές, γενοκτονικές, δολοφονικές επεμβάσεις του κράτους-γενοκτόνου, του Ισραήλ, αλλά και στον ιμπεριαλιστικό πόλεμο στο έδαφος της Ουκρανίας; Το έχετε κάνει. Έχετε παραδώσει γη και ύδωρ σήμερα στα κοράκια του ΝΑΤΟ και της Ευρωπαϊκής Ένωσης; Ναι. Είναι υποκριτική η στάση σας σήμερα για την εγκατάσταση του Διεθνούς Οργανισμού Μετανάστευσης και της εφοδιαστικής αλυσίδας του στη ΔΕΘ; Βεβαίως και είναι υποκριτική.

Αναγνωρίζουμε τη σκοπιμότητα αυτής της πολιτικής και των επιλογών σας, όταν μάλιστα χτες κιόλας ψηφίσατε νομοσχέδιο-έκτρωμα για τις φυλακίσεις και τις απελάσεις χιλιάδων ξεριζωμένων μεταναστών και προσφύγων, το νομοσχέδιο Πλεύρη της καταστολής, του αυταρχισμού και της βαρβαρότητας.

Γιατί κάποιος μεταναστεύει σήμερα; Είναι τρελός; Ξύπνησε ένα πρωί και λέει «θα φύγω από την Αφρική να πάω στην Ευρώπη»; Δεν είναι αποτέλεσμα η μετανάστευση των ιμπεριαλιστικών πολέμων, των ιμπεριαλιστικών επεμβάσεων, των συγκρούσεων για το μοίρασμα των σφαιρών επιρροής, που συμμετέχει ενεργά και η χώρα μας, με τη σύμφωνη γνώμη της Κυβέρνησης και των άλλων κομμάτων; Είναι ή δεν είναι έτσι; Είναι αποτέλεσμα η μετανάστευση των λιμών, της φτώχειας, των εποικισμών, των αδιεξόδων, της υπερεκμετάλλευσης, που ο καπιταλιστικός τρόπος ανάπτυξης επιβάλλει. Όταν ο άλλος πεθαίνει, θα προσπαθήσει να επιβιώσει. Αναγκαστικά μεταναστεύει.

Να, λοιπόν, πώς, από τη μία, βάζετε πλάτη, έτσι ώστε να διευκολύνετε τις ιμπεριαλιστικές επεμβάσεις, τις ιμπεριαλιστικές συγκρούσεις κ.λπ. για το μοίρασμα των σφαιρών επιρροής και από την άλλη, έρχεστε να χρυσώσετε το χάπι και να πείτε ότι θα επιτρέψουμε στον χώρο της Διεθνούς Έκθεσης Θεσσαλονίκης την εγκατάσταση του Διεθνούς Οργανισμού Μετανάστευσης.

Ξέρετε τι είναι για εσάς και το κεφάλαιο και τα αφεντικά τα οποία υπηρετείτε; Είναι μια ευκαιρία, έτσι ώστε να κερδίσουν μέσα από τις επενδύσεις και τη διαχείριση κεφαλαίων μια σειρά όμιλοι και πολυεθνικές, προσπαθώντας και πατώντας πάνω στην εκμετάλλευση της ανθρώπινης ευαισθησίας για τον ξεριζωμένο πληθυσμό.

Τι λέει σήμερα το Υπουργείο; Προσέλκυση επενδυτικών οργανισμών, επιχειρήσεων, logistics, πόλος έλξης. Τα λέει ή δεν τα λέει; Άρα, χρησιμοποιείτε ως δούρειο ίππο τον ΔΟΜ για να μπορέσουν να κερδοφορήσουν, να κερδοσκοπήσουν, να ευημερήσουν μονοπώλια και πολυεθνικές. Τι λέει, μάλιστα εδώ; Διασύνδεση του ΔΟΜ με ερευνητικά και πανεπιστημιακά ιδρύματα για προώθηση καινοτόμων λύσεων βιωσιμότητας. Να, λοιπόν, πώς θα εκμεταλλευτείτε και τα ερευνητικά κέντρα και τα πανεπιστήμια στην κατεύθυνση της κερδοφορίας.

Μάλιστα, θα μετατρέψετε και σε μεγάλο κόμβο το λιμάνι της Θεσσαλονίκης, εκτός από κόμβο εξορμήσεων των νατοϊκών κ.λπ. Είναι σήμερα ο Διεθνής Οργανισμός υπεράνω κάθε υποψίας και κριτικής; Όχι. Η πολιτική του, μάλιστα, κρίνεται μέσα από τη στρατηγική του γραμμή, τις αποφάσεις, την πρακτική που ακολουθούν στα μεγάλα γεωπολιτικά ζητήματα στις διεθνείς σχέσεις, πολύ περισσότερο όταν εμπλέκονται στους ιμπεριαλιστικούς ανταγωνισμούς, παρέχοντας στήριξη και άλλοθι σε επεμβάσεις. Εκεί κρίνεται, λοιπόν, ο ρόλος και η στάση του ΔΟΜ.

Για παράδειγμα, μας προβληματίζει η μη παρέμβαση και η ανοχή του ΔΟΜ στην άγρια εκμετάλλευση χιλιάδων μεταναστών εργατών σε πολλές χώρες του ανεπτυγμένου κόσμου, όπως και στη χώρα μας, που ζουν και εργάζονται σε ένα καθεστώς μόνιμης ομηρίας και τρομοκρατίας, χωρίς χαρτιά, ζώντας σε συνθήκες εξαθλίωσης, χωρίς εργατικά και ασφαλιστικά δικαιώματα, την ώρα που μεγάλοι καπιταλιστές αποκομίζουν τεράστια μάζα υπεραξίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχει σχέση ο ΔΟΜ με επιχειρηματικούς ομίλους, ΜΚΟ, ιδιώτες και μεγάλες επιχειρήσεις, που αυτή τη στιγμή εκπονούν διάφορα ευρωπαϊκά προγράμματα για την, τάχα, προστασία των μεταναστών, των προσφύγων, με τις χρηματοδοτήσεις να ανοιγοκλείνουν συχνά έχοντας τη μορφή ουσιαστικά των υπεργολάβων; Βεβαίως. Πρέπει η προστασία των μεταναστών και προσφύγων να ανήκει στην αποκλειστική ευθύνη του κράτους; Εννοείται, και επιβάλλεται. Υπάρχουν εργαζόμενοι σε τέτοιες δομές και οργανισμούς που με κοινωνική ευαισθησία και αυταπάρνηση και πολύτιμη εργασία γίνονται πραγματικό στήριγμα για ευάλωτους, απελπισμένους και κατατρεγμένους ανθρώπους και παιδιά ανά τον κόσμο; Εννοείται, και το αναγνωρίζουμε.

Τι άλλο πάτε να περάσετε μέσω της σημερινής σύμβασης; Να αποκλείσετε τον χώρο από συγκεντρώσεις, από διαμαρτυρίες, να δημιουργήσετε υποδομές και προϋποθέσεις φύλαξης με ειδικά μέτρα προστασίας στον χώρο όπου θα εγκατασταθεί ο ΔΟΜ. Μάλιστα, απαγορεύετε μέσω της σύμβασης και τον έλεγχο από όλες τις δημόσιες αρχές, μόνο αν το εγκρίνει ο ΔΟΜ. Προσφέρετε φοροαπαλλαγές και εισφοροαπαλλαγές στον ΦΠΑ, στα τέλη, στα τέλη ταξινόμησης και λοιπά, κάτι που αφήνει ανοικτό το παράθυρο για επενδυτές, για συνεργάτες και για ομίλους που θα συνεργάζονται με τον ΔΟΜ να φοροαπαλλάσσονται και να κερδοσκοπούν; Εννοείται.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Δεν υπάρχει περίπτωση να μην συμφωνούσαμε στο να παραχωρηθεί χώρος δωρεάν στον Διεθνή Οργανισμό Μετανάστευσης. Όμως, είναι κατάλληλος ο χώρος της Διεθνούς Έκθεσης Θεσσαλονίκης; Για μας όχι. Και μάλιστα, πρέπει ο χώρος της Διεθνούς Έκθεσης Θεσσαλονίκης να μετατραπεί εδώ και τώρα σε μητροπολιτικό πάρκο που θα έρθει να ικανοποιήσει τις ανάγκες σε αθλητισμό, πολιτισμό, ελεύθερο χρόνο και υποδομές δωρεάν στον λαό της Θεσσαλονίκης, χρηματοδοτούμενος αποκλειστικά από τον κρατικό προϋπολογισμό. Μάλιστα, δεν πρέπει σε καμία περίπτωση η εγκατάσταση του ΔΟΜ να αποτελέσει τον Δούρειο Ίππο της εμπορευματοποίησης, του ξεπουλήματος και του ξεκληρίσματος.

Πάμε σε δύο ζητήματα πολύ σημαντικά.

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ, κύριε συνάδελφε, να ολοκληρώσετε.

**ΧΡΗΣΤΟΣ ΤΣΟΚΑΝΗΣ:** Ολοκληρώνω με αυτά, κύριε Πρόεδρε.

Τι βρίσκεται δίπλα στον χώρο που θέλετε να εγκατασταθεί ο ΔΟΜ; Βρίσκεται το Γ΄ Σώμα Στρατού και το προηγούμενο νοσοκομείο, το «424 Νοσοκομείο». Τι γίνεται σε αυτόν τον χώρο; Πραγματοποιούνται συχνά πυκνά κινητοποιήσεις αγροτικές, φοιτητικές, εργατικές. Να, λοιπόν, πώς προσπαθείτε σήμερα, με τα μέτρα του αποκλεισμού των κινητοποιήσεων που θέλετε να πάρετε, να εμποδίσετε και όλη την πραγματοποίηση των κινητοποιήσεων.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κύριε Πρόεδρε, και ευχαριστώ πάρα πολύ για την ανοχή σας.

Απαιτείται σήμερα η απεμπλοκή της χώρας μας από όλους τους ιμπεριαλιστικούς σχεδιασμούς και πολέμους, το κλείσιμο όλων των νατοϊκών βάσεων, η επιστροφή όλων των Ενόπλων Δυνάμεων και όλων των στρατιωτικών αποστολών στην πατρίδα μας και, τέλος, η αποδέσμευση από το ΝΑΤΟ και την Ευρωπαϊκή Ένωση, με τον λαό κυρίαρχο και πραγματικό νοικοκύρη στον τόπο του. Έτσι δεν θα έχουμε και εμείς λερωμένα τα χέρια σε αυτούς τους πολέμους που γεννούν μετανάστευση, που γεννούν ξεκλήρισμα, που γεννούν φτώχεια και πείνα.

Σας ευχαριστώ πάρα πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η ειδική αγορήτρια του ΣΥΡΙΖΑ, η κ. Ακρίτα.

Παρακαλώ, κυρία συνάδελφε, έχετε τον λόγο.

**ΕΛΕΝΑ ΑΚΡΙΤΑ:** Ευχαριστώ, κύριε Πρόεδρε.

Τι έχουμε εδώ; Με αυτό το νομοσχέδιο καλούμαστε να κυρώσουμε το Μνημόνιο Κατανόησης μεταξύ της Κυβέρνησης και του Διεθνούς Οργανισμού Μετανάστευσης για τη δημιουργία Κέντρου Διαχείρισης Εφοδιαστικής Αλυσίδας του ΔΟΜ στην Ελλάδα. Στα δεκατέσσερα αυτά άρθρα του νομοσχεδίου αναφέρονται ο σκοπός δημιουργίας του κέντρου, περιγράφονται επακριβώς οι εγκαταστάσεις, οι αρχές λειτουργίας, καθώς και τα ζητήματα του προσωπικού που ενδέχεται να προκύψουν. Η επιλογή τώρα της Θεσσαλονίκης για τη δημιουργία του κέντρου βασίζεται σε μια σειρά συγκριτικών πλεονεκτημάτων, τη γεωγραφική θέση της πόλης, τη γειτνίαση της με -εντός εισαγωγικών θα λέγαμε- «κρίσιμες περιοχές», την πρόσβαση στην ενιαία αγορά και τη Ζώνη Σένγκεν.

Στην αιτιολογική έκθεση βρίσκουμε τους στόχους βιώσιμης ανάπτυξης των Ηνωμένων Εθνών που υπηρετούνται με το νομοσχέδιο. Δηλαδή τα αυτονόητα: μηδενική φτώχεια, λιγότερες ανισότητες, ειρήνη, δικαιοσύνη, ισχυροί θεσμοί. Δηλαδή τι μας λέει το νομοσχέδιο αυτό; Μας λέει τα αυτονόητα, τις θεμελιώδεις αρχές και αξίες της διεθνούς νομιμότητας και των ανθρωπίνων δικαιωμάτων. Για αυτό έχουν εξοργιστεί τόσο πολύ τα κόμματα και οι δυνάμεις που χαρακτηρίζονται από την ξενοφοβία και την ακροδεξιά νοοτροπία. Γιατί όλα αυτά τα παραπάνω δεν είναι ταυτόχρονα αναρωτιόμαστε και μια αποδόμηση να το πω, μια κατακρήμνιση να το πω, μια κατεδάφιση να το πω της δημαγωγίας και του λαϊκισμού της Νέας Δημοκρατίας; Διότι έτσι πορεύονται όλες οι ακροδεξιές δυνάμεις σήμερα στην Ευρώπη. Ντοπάρουν τα ακροατήριά τους, τα ρατσιστικά ακροατήρια, τα φτάνουν στα άκρα, τάζουν και επιδιώκουν τη βάρβαρη μεταχείριση που τα ακροατήρια αυτά σαδιστικά απαιτούν των ευάλωτων ανθρώπων, τους δυσφημούν, τους συκοφαντούν, τους υβρίζουν, τους χλευάζουν και διεκτραγωδούν τις επιπτώσεις της μετανάστευσης. Όταν, όμως, χτυπάει το καμπανάκι των διεθνών οργανισμών και του Διεθνούς Δικαίου και θέλουμε να κάνουμε τα καλά παιδιά, τότε φοράμε τη γραβάτα της νομιμοφροσύνης και ανακαλύπτονται τα -εντός πολλών εισαγωγικών- «συγκριτικά πλεονεκτήματα».

Τι κάνετε, λοιπόν, εσείς εδώ στην Κυβέρνηση, που το ζήσαμε και χτες; Τη μία μέρα ψηφίζετε κυριολεκτικά ντροπιαστικές πολιτικές, απάνθρωπες και –προσέξτε- θεσμικά ρατσιστικές, ψηφίζετε επί της ουσίας στρατόπεδα συγκέντρωσης. Και την άλλη μέρα έρχεστε εδώ, φέρνετε ένα νομοσχέδιο που μιλάει για κοινωνική και οικονομική ανάπτυξη μέσω της μετανάστευσης, για σεβασμό των δικαιωμάτων των ανθρώπινων και κυρίως στη μεριά των μεταναστών. Γελάμε εδώ.

Αν διακτινιστούμε όλοι στη σύγχρονη ελληνική πραγματικότητα, διαπιστώνουμε τα εξής. Και φυσικά όποιος έχει πάει και έχει επισκεφθεί δομές στην Ελλάδα θα διαπιστώσει ότι καταρχάς οι οικίσκοι που ζουν όλοι αυτοί οι άνθρωποι είναι όλοι ετοιμόρροποι. Περνάς από μέσα και πέφτουν σοβάδες στο κεφάλι. Είναι όλα διαλυμένα. Είναι όλα ξεχαρβαλωμένα. Κάνει πάρα πολύ κρύο τον χειμώνα. Και έχει πάρα πολύ ζέστη το καλοκαίρι και λιώνουν από τη ζέστη οι άνθρωποι. Οι ευάλωτες ομάδες, όπως άτομα με αναπηρία, εγκυμονούσες και χρόνια πάσχοντες, δεν έχουν καμία πρόσβαση σε βασικές υπηρεσίες υγείας. Καλά! Υποστηρικτικές δομές νομικής και ψυχολογικής συμπαράστασης -για να το πω λαϊκά- ούτε για πλάκα.

Πάμε στο προσωπικό τώρα. Με το πρόγραμμα κοινωφελούς εργασίας υπάρχει κίνδυνος για κατάρρευση λειτουργίας των δομών, εάν δεν παραταθούν οι συμβάσεις χτες, όχι σήμερα, χτες. Δεν συζητάω ότι εδώ ψηφίζουμε για κέντρα εφοδιασμού και ανθρωπιστικής βοήθειας, όταν οι Υπουργοί απειλούν με περικοπές για το συσσίτιο των προσφύγων, ότι και καλά δηλαδή είναι πάρα πολύ γκουρμέ το φαΐ που τρώνε και έχει και υψηλή βαθμολογία, ας πούμε, η Δομή του Σχιστού στο trip advisor. Μιλάμε για τρελά πράγματα.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)

Έχω ένα λεπτό ακόμα, κύριε Πρόεδρε, και θα ολοκληρώσω.

Και βεβαίως ούτε καν, επειδή μας πιέζει ο χρόνος, δεν πιάνουμε το ναυάγιο της Πύλου, δεν πιάνουμε τις ρεβανσιστικές πρακτικές εξέτασης των αιτήσεων και τις φυλακίσεις. Τι κάνετε, λοιπόν; Αντί να προάγετε την κατανόηση των μεταναστευτικών ζητημάτων, τσαλαβουτάτε στη λάσπη των ακραίων ιδεολογιών. Ενθαρρύνετε συστηματικά τα πιο αγοραία, τα πιο χυδαία ένστικτα σε ακροατήρια που θέλετε να προσελκύσετε στην κάλπη, αλλά δυστυχώς βρίσκετε μπροστά σας τον Κυριάκο Βελόπουλο και ενδέχεται οσονούπω και τον Αντώνη Σαμαρά.

Κλείνοντας να πω ότι υπερψηφίζουμε εμείς το νομοσχέδιο, αλλά η Ελλάδα πρέπει να σταματήσει να λειτουργεί ως απορριμματοφόρο ψυχών για λογαριασμό της Ευρώπης. Χρειάζεται ριζική αλλαγή της πολιτικής ασύλου και υποδοχής, με έμφαση στην ένταξη, τη νομιμότητα και τον σεβασμό των δικαιωμάτων.

Ο ΣΥΡΙΖΑ-Προοδευτική Συμμαχία καλεί όλους σε αλλαγή συσχετισμών στην Ευρώπη, ώστε η χώρα να ασκήσει πίεση για αλληλεγγύη και δίκαιη κατανομή και όχι να υλοποιεί ρεβανσιστικές πολιτικές που στρέφονται ενάντια στις ανθρώπινες ζωές των αόρατων συνανθρώπων μας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο έχει ο εισηγητής από το ΠΑΣΟΚ-Κίνημα Αλλαγής κ. Κουκουλόπουλος.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καλούμαστε σήμερα να κυρώσουμε μία σύμβαση για την ίδρυση και λειτουργία δομής του Διεθνούς Οργανισμού Μετανάστευσης (ΔΟΜ) στη Θεσσαλονίκη και όπου αλλού, λέει το νομοσχέδιο. Αυτό πρέπει να διορθωθεί –το λέω από την αρχή-, όπως λέει στην παρατήρησή του το Επιστημονικό Συμβούλιο, να οριστεί με σαφήνεια και το «όπου αλλού». Δεν είναι κακό.

Το ζήτημα βέβαια από τη δική μας πλευρά δεν είναι τι θα πούμε. Έχουμε τοποθετηθεί ήδη, όταν έγινε πριν από δύο μήνες περίπου η συζήτηση και η σχετική ψήφιση για το θέμα της έδρας και ήμασταν φυσικά θετικοί. Σήμερα κυρώνουμε τη σύμβαση με τον Διεθνή Οργανισμό.

Το ζήτημα, όμως, κυρίες και κύριοι συνάδελφοι, δεν είναι να πούμε ένα απλό «ναι» επειδή προηγήθηκε μια ουσιαστική συζήτηση για το ζήτημα της έδρας. Δεν έχει νόημα να επαναλάβουμε όσα ειπώθηκαν τότε. Το ζήτημα είναι μια σειρά από αντιφάσεις που αναδεικνύονται από την πλευρά της Κυβέρνησης σ’ ένα θέμα που είναι ιδιαιτέρως σοβαρό και δεν είναι καθόλου συγκυριακό.

Το μεταναστευτικό θα μας ακολουθεί για πολλά χρόνια, γιατί οι αιτίες που το γεννούν, συγκρούσεις, αυταρχικά καθεστώτα, ζητήματα ποιότητας ζωής και αδυναμίας εξασφάλισης των προς το ζην που επιτείνονται από την κλιματική αλλαγή, είναι αιτίες οι οποίες δυστυχώς δεν λένε να υποχωρήσουν, αλλά ακριβώς το αντίθετο. Χρειάζεται, λοιπόν, μια σταθερότητα και μια συγκεκριμένη αντίληψη και υιοθέτηση συγκεκριμένων αρχών και αξιών για να σταθούμε σε αυτό το ζήτημα και όχι να το βλέπουμε στενά με οικονομικούς όρους. Προφανώς υπάρχει οικονομικό αποτέλεσμα από αυτό που υιοθετούμε σήμερα, αλίμονο όμως αν σταθούμε σε αυτήν την οπτική. Τότε έχουμε χάσει κυριολεκτικά το δάσος, βλέποντας μόνο το δέντρο και εμμένοντας σε μια μικρόνοη λογική.

Ποιες είναι, λοιπόν, οι αντιφάσεις που αναδεικνύονται σήμερα, κυρίες και κύριοι συνάδελφοι; Με δύο λόγια, είναι πέντε κραυγαλέες πραγματικά αντιφάσεις.

Πριν από λίγες ώρες ψηφίστηκε το νομοσχέδιο για τη μεταναστευτική πολιτική για ζητήματα προώθησης, επαναπροώθησης κ.λπ.. Στη διαδικασία του νομοσχεδίου ο ΔΟΜ διακριτικά, αλλά με σαφήνεια μάς είπε ότι στις εθελούσιες επιστροφές των μεταναστών πρέπει να διασφαλίζεται η ελεύθερη βούλησή τους, κάτι που η Κυβέρνηση διά του σημερινού της Υπουργού αμφισβητεί ευθέως. Πριν από δύο μήνες με αφορμή το «κλείσιμο» της υπόθεσης της Πύλου, η Ύπατη Αρμοστεία μαζί με τον ΔΟΜ έκαναν μια σαφή αναφορά στην ανάγκη να σεβόμαστε την υπόθεση του μετανάστη και βέβαια τις αρχές του διεθνούς δικαίου.

Η δεύτερη αντίφαση είναι ότι το ίδιο το νομοσχέδιο μιλάει για κύρωση της σύμβασης και αναφέρεται σε εφοδιαστική αλυσίδα, όταν η σημερινή πολιτική ηγεσία του Υπουργείου Μεταναστευτικής Πολιτικής ξεκίνησε τη διαδρομή της ανακοινώνοντας περιορισμό γευμάτων, λες και σιτίζονται πλουσιοπάροχα με ποιοτικά γεύματα οι μετανάστες που είναι εδώ, για να νιώσει μια τέτοια ανάγκη ο Υπουργός.

Η τρίτη αντίφαση βρίσκεται στο ίδιο το προοίμιο της σύμβασης του μνημονίου που καλούμαστε σήμερα να κυρώσουμε, όπου υπάρχει σαφέστατη αναφορά στις αρχές του Διεθνούς Δικαίου και στο πώς πρέπει να είναι μια ενιαία οπτική των κρατών που ασπάζονται τη Συνθήκη της Γενεύης και όχι μόνο, αλλά και τις αρχές του Διεθνούς Δικαίου και πόσο μεγάλη αντίφαση υπάρχει με τις αντισυνταγματικές ρυθμίσεις που πέρασαν εδώ από τη Βουλή για το ζήτημα των νόμιμων μεταναστών που εξομοιώθηκαν συλλήβδην με τους μη νόμιμους.

Η τέταρτη αντίφαση αφορά το άρθρο το οποίο λογικά αναφέρεται σε διευκολύνσεις που παρέχονται στον ΔΟΜ και άτομα ή οργανώσεις που συνεργάζονται με αυτόν, για να μπορέσει να υλοποιήσει το έργο για το οποίο σήμερα συμφωνούμε μαζί με τον ΔΟΜ. Πόση αντίφαση με όλο αυτό που συμβαίνει στη χώρα, όταν εξήντα επτά Μη Κυβερνητικές Οργανώσεις από την Ελλάδα καταγγέλλουν την Κυβέρνηση για όλα όσα έχει επιφυλάξει το τελευταίο διάστημα από την Ύπατη Αρμοστεία μέχρι τις Μη Κυβερνητικές Οργανώσεις, όπου ψάχνοντας μία ή δύο περιπτώσεις όντως περίεργες –για να μη χρησιμοποιήσω άλλον επιθετικό προσδιορισμό-, καταδικάζει συλλήβδην ένα κίνημα παγκόσμιο των Μη Κυβερνητικών Οργανώσεων; Δεν αρκεί, δεν χρειάζεται τίποτα περισσότερο παρά οι συνάδελφοι της Πλειοψηφίας να δουν τον κατάλογο των εξήντα επτά ελληνικών Μη Κυβερνητικών Οργανώσεων. Πραγματικά θα νιώσουν πολύ άσχημα, καθόλου ευχάριστα δεν θα νιώσουν διαβάζοντας ποιες είναι οι οργανώσεις οι οποίες ασκούν κριτική στην Κυβέρνηση.

Τέλος, η πέμπτη και τελευταία αντίφαση –και ολοκληρώνω, κύριε Πρόεδρε- αφορά την πλήρη μετάλλαξη της Κυβέρνησης -Ιανός κυριολεκτικά, τέσσερις φορές και μία πέμπτη ακόμα περισσότερο αυτή που θα πω-, όταν πριν από δεκαοκτώ μήνες εδώ, σ’ αυτήν την Αίθουσα, 261 Βουλευτές δίναμε τη θετική μας ψήφο για μία πραγματικά τολμηρή ρύθμιση για τους εργάτες γης. Το πρόβλημα έχει μείνει μετέωρο γιατί η εφαρμογή κάπου «μπάζει νερά», όχι γιατί ήταν ατελής η διάταξη, αλλά γιατί υπάρχει ατολμία. Και πόσος χρόνος μάς χωρίζει; Τι συνέβη άραγε μεταξύ εκείνης της στιγμής -που ήταν πραγματικά τιμή, σημαδιακή στιγμή και οριακή στιγμή για το Κοινοβούλιο- και όλων αυτών που σήμερα λαμβάνουν χώρα;

Είναι γεμάτη αντιφάσεις η πολιτική και αυτό δεν είναι καλός οιωνός για ένα πρόβλημα που, όπως είπα, είναι σοβαρό, θα μεγαλώνει διαρκώς και χρειάζεται υιοθέτηση σοβαρών αρχών και σταθερής πυξίδας για να μπορέσει η χώρα να σταθεί σ’ αυτό το ζήτημα, δεδομένου και του χώρου στον οποίον είμαστε όχι γεωπολιτικά, αλλά γεωγραφικά, καθώς έχουμε θαλάσσια σύνορα. Ας μην κάνω αναλύσεις σε ζητήματα που είναι γνωστά.

Το μόνο ζήτημα, κυρίες και κύριοι συνάδελφοι, στο οποίο δεν υπάρχει καμία αντίφαση είναι η συνέπεια της Κυβέρνησης που από την επομένη των εκλογών του ’19 άλλαξε άρδην θέση για το Υπερταμείο, το οποίο νωρίτερα αμφισβητούσε και τώρα το βάζει μέσα σ’ αυτήν την υπόθεση τόσο ως κάτοχο εμμέσως των εγκαταστάσεων της ΔΕΘ, όσο και ως κατασκευαστή, να κάνει και τα έργα. Του δίνουμε και 7 εκατομμύρια. Ούτε αυτά τα 7 εκατομμύρια δεν μπορεί να βάλει το Υπερταμείο που κατά τα άλλα αξιοποιεί –υποτίθεται- την περιουσία του Δημοσίου;

Γι’ αυτό, κύριε Πρόεδρε, θέλω να κάνω σαφές από το Βήματος ότι το δεύτερο άρθρο εμείς θα το καταψηφίσουμε, γιατί στο Υπερταμείο πρέπει να ξεκινήσει η αντίστροφη μέτρηση που θα μας οδηγήσει στην κατάργησή του.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα ο εισηγητής από τη Νέα Δημοκρατία κ. Λιβανός.

**ΜΙΧΑΗΛ ΛΙΒΑΝΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητάμε το σχέδιο νόμου για την κύρωση του Μνημονίου Κατανόησης μεταξύ της Ελληνικής Κυβέρνησης και του Διεθνούς Οργανισμού Μετανάστευσης για τη δημιουργία Κέντρου Διαχείρισης της Εφοδιαστικής Αλυσίδας του ΔΟΜ στη χώρα μας.

Στο πλαίσιο των δραστηριοτήτων του ΔΟΜ και για την εκπλήρωση του σκοπού του, ο ΔΟΜ δημιουργεί ένα Κέντρο Διαχείρισης στην Ελλάδα και πιο συγκεκριμένα στη Θεσσαλονίκη, προκειμένου να ενισχύσει τις επιχειρησιακές ικανότητές του και να καταστήσει δυνατή την απρόσκοπτη διαχείριση της εφοδιαστικής αλυσίδας για τις δραστηριότητές του ανά τον κόσμο, επιδιώκοντας να εξασφαλίζει την έγκαιρη και αποτελεσματική παράδοση της ανθρωπιστικής βοήθειας, όπου αυτή χρειάζεται, σε συνεργασία με εταίρους, συμπεριλαμβανομένων άλλων Οργανισμών, όπως είναι τα Ηνωμένα Έθνη.

Η Κυβέρνηση της Ελληνικής Δημοκρατίας προσφέρθηκε να φιλοξενήσει και να διαθέσει με δικά της έξοδα κατάλληλους χώρους για τη δημιουργία αυτού του Κέντρου Διαχείρισης και η επιλογή της Θεσσαλονίκης βασίστηκε σε μια σειρά συγκριτικών πλεονεκτημάτων, όπως είναι η στρατηγική γεωγραφική της θέση κοντά σε κρίσιμες περιοχές, την Ανατολική Μεσόγειο, τη Μέση Ανατολή και την Αφρική, η πρόσβαση στην ενιαία αγορά και τη Ζώνη Σένγκεν, καθώς και οι σύγχρονες υποδομές μεταφορών και το διεθνές λιμάνι.

Το περιεχόμενο του υπό κύρωση μνημονίου θέλω να επισημάνω ότι δεν ωφελεί μόνο τα συμβαλλόμενα μέρη, αλλά ωφελεί κάθε άνθρωπο που βρίσκεται σε μια εστία κρίσης και υφίσταται ταλαιπωρία λόγω της μετανάστευσής του σε έναν άλλον τόπο.

Πέρα από τους στόχους της αξιολογούμενης ρύθμισης που είναι οι καθορισμοί των όρων λειτουργίας αυτής της εφοδιαστικής αλυσίδας, προκύπτουν μακροπρόθεσμες ωφέλειες πολύ σημαντικές από τη δημιουργία του Κέντρου Διαχείρισης της Εφοδιαστικής Αλυσίδας.

Πρώτα από όλα, η δημιουργία νέων θέσεων εργασίας, οι οποίες προφανώς δεν θα είναι μόνο για Έλληνες, όπως είπε ο συνάδελφος, αλλά είναι νέες θέσεις εργασίας οι οποίες ενισχύουν τη ζήτηση ανθρώπινου δυναμικού.

Ταυτόχρονα, θα ενισχυθεί και η ζήτηση από την ελληνική αγορά για προμήθειες και ανθρωπιστικό υλικό, όπως ακριβώς συμβαίνει σε κάθε λειτουργία αντίστοιχης εφοδιαστικής αλυσίδας, σε κάθε λειτουργία αντίστοιχη ανά τον κόσμο.

Επίσης, πολύ σημαντική είναι η δημιουργία μεγάλων περιθωρίων επωφελούς συμμετοχής για την τοπική αγορά της Θεσσαλονίκης και οι σημαντικές ευκαιρίες για όλες τις ελληνικές επιχειρήσεις, καθώς η διαχείριση προμηθειών υπολογίζεται ότι σταδιακά μπορεί να φτάσει ακόμα και τα 3 δισεκατομμύρια δολάρια, ενώ ήδη σήμερα η εφοδιαστική αλυσίδα του ΔΟΜ διαχειρίζεται κονδύλια 1,7 δισεκατομμυρίων.

Το Κέντρο θα συμβάλλει επίσης στην αναβάθμιση της διεθνούς παρουσίας της Ελλάδας τόσο ως χώρα όσο και για την πόλη της Θεσσαλονίκης ως Διεθνές Κέντρο Εφοδιαστικής Αλυσίδας χάρη στη δυνατότητα που προσφέρει η θέση της πόλης στην πρόσβαση στη βαλκανική ενδοχώρα μέσω του λιμένα της.

Μέσω επίσης της σύνδεσης της Μονάδας Βιωσιμότητας με έδρα την Αθήνα ενισχύεται η θέση της Ελλάδας ως κέντρο ανθρωπιστικής και τεχνολογικής καινοτομίας.

Κυρίες και κύριοι συνάδελφοι, θα ήθελα να είναι ξεκάθαροι για όλους μας -και κυρίως για τους Έλληνες πολίτες- οι λόγοι που μετουσιώνουν σε μια σημαντική επιτυχία με πολλαπλά οφέλη για τη χώρα αυτή τη δημιουργία του Κέντρου Εφοδιαστικής Αλυσίδας στη Θεσσαλονίκη.

Πρώτον, η παρουσία ενός διεθνούς οργανισμού σε μια χώρα όπως η δική μας προσδίδει πολιτικό κύρος και διεθνή επιρροή. Για αυτόν τον λόγο, άλλωστε, πολλές χώρες διεκδίκησαν τη συγκεκριμένη έδρα, ενώ ανέκαθεν πολλές χώρες διεκδικούν γενικά την εγκατάσταση διεθνών οργανισμών σε πόλεις τους, όταν τους δίδεται η ευκαιρία. Αποτελεί, επομένως, αναμφίβολη επιτυχία ότι θα φιλοξενείται στην Ελλάδα. Επίσης, τα οικονομικά οφέλη που προκύπτουν είναι σημαντικά, καθώς τόσο η πόλη της Θεσσαλονίκης όσο και η χώρα θα αποτελούν πόλο έλξης για επενδυτικές και επιχειρηματικές κινήσεις, ενώ επίσης είναι δεδομένη η βελτίωση της εικόνας σε επίπεδο δημόσιας διπλωματίας, καθώς και του γεωστρατηγικού ρόλου της στο διεθνές περιβάλλον.

Ειδικά στη σημερινή εποχή με τις σύνθετες γεωστρατηγικές συγκυρίες που έχουν δημιουργηθεί το να επιλέγει ένας διεθνής οργανισμός, όπως ο ΔΟΜ, τη χώρα μας αρχικά ως έδρα του αφενός και αφετέρου ως Κέντρο της Εφοδιαστικής του Αλυσίδας αποτελεί επιβεβαίωση και διεύρυνση των διαχρονικών μας σχέσεων μαζί του.

Επίσης, όλες οι χώρες που φιλοξενούν αντίστοιχους χώρους logistics βρίσκονται σε σημαντικές θέσεις παγκοσμίως σε επίπεδο προμηθειών και αναβάθμισης σε ό,τι έχει να κάνει με την εφοδιαστική αλυσίδα, ενώ επίσης η πρόθεση του ΔΟΜ να συνεργαστεί με πανεπιστήμια και ερευνητικά κέντρα της χώρας προκειμένου να προωθήσει την καινοτομία στον τομέα αυτό και η ταυτόχρονη ίδρυση της Μονάδας Βιωσιμότητας στην Αθήνα προάγει τη θέση της Ελλάδας σε ένα κέντρο ανθρωπιστικής και τεχνολογικής καινοτομίας.

Επομένως, πέρα από την ενίσχυση του πολιτικού κύρους της χώρας και την εδραίωσή της στο διεθνές πεδίο, γίνεται ακόμα πιο στενή η σχέση της Ελλάδας με έναν διεθνή οργανισμό του οποίου αποτέλεσε ιδρυτικό μέλος και σήμερα γίνεται ο πιο καθοριστικός παράγοντας στη λειτουργία του και στη διεκπεραίωση των ανθρωπιστικών του επιχειρήσεων.

Σε μια εποχή, κυρίες και κύριοι συνάδελφοι, που το μεταναστευτικό ζήτημα απασχολεί σε μείζονα βαθμό την Ευρώπη και την παγκόσμια κοινότητα, αλλά και την Ελλάδα ως χώρα εισόδου, η Ελλάδα αποδεικνύει ως επιλογή του Διεθνούς Οργανισμού Μετανάστευσης ότι παραμένει προσηλωμένη στην υπεράσπιση του διεθνούς δικαίου και των ανθρωπιστικών κρίσεων. Και αυτό δεν έρχεται σε αντίθεση με τη λογική μιας δίκαιης μεταναστευτικής πολιτικής που θέλουμε να εφαρμόσουμε και στην οποία μπορούν να συνυπάρχουν η προστασία των συνόρων, η διάσωση ανθρώπινων ζωών, η παροχή προστασίας και φροντίδας σε αυτούς που το δικαιούνται και το χρειάζονται, αλλά ταυτόχρονα και η εφαρμογή της αποτροπής στην εκμετάλλευση της αδυναμίας και της ευάλωτης κατάστασης μεταναστών και ανθρώπων από κυκλώματα και διακινητές, προκειμένου να αποκομίσουν οικονομικά οφέλη εις βάρος τους, αποτροπή που κλείνει την πόρτα και στις χώρες που θέλουν να εργαλειοποιήσουν την κατάσταση αυτή και να τη χρησιμοποιήσουν ως θέμα πολιτικής διαπραγμάτευσης, επιρροής, ή και απόσπασης χρηματοδοτήσεων από την Ευρωπαϊκή Ένωση.

Η Κυβέρνηση φυλάσσει τα ελληνικά και ευρωπαϊκά σύνορα στις αρχές μιας δίκαιης μεταναστευτικής πολιτικής που κλείνει την πόρτα στους εγκληματίες διακινητές και ταυτόχρονα, με ενέργειες, όπως είναι και η σημερινή, η κύρωση δηλαδή του σημερινού μνημονίου, παραμένει αταλάντευτη στην πρώτη γραμμή των αρχών του ανθρωπισμού και του διεθνούς δικαίου.

Σας καλώ, λοιπόν, να υπερψηφίσετε όλη την κύρωση αυτή που μόνο οφέλη θα αποφέρει για την πατρίδα μας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Ολοκληρώθηκε ο κύκλος των εισηγητών. Έχει ζητήσει τον λόγο ο κ. Τσιρώνης, ο Κοινοβουλευτικός Εκπρόσωπος της Νίκης. Θα ήθελα, βέβαια, να σημειώσω ότι εκτός από τους εισηγητές που είναι καλό να μιλάνε από το Βήμα, επειδή η ομιλία είναι κάτω από επτά λεπτά, όπως προβλέπει ο Κανονισμός, όλοι οι υπόλοιποι πρέπει να μιλάνε από τη θέση τους.

**ΣΠΥΡΙΔΩΝ ΤΣΙΡΩΝΗΣ:** Να μιλήσω από τη θέση μου, κύριε Πρόεδρε;

**ΠΡΟΕΔΡΕΥΩΝ (Γεώργιος Γεωργαντάς):** Άμα θέλετε να το κάνετε, καλό είναι. Ο κ. Τσιρώνης είναι πάντα άνθρωπος που με ευγένεια ανταποκρίνεται στα του Προεδρείου.

Ορίστε, κύριε Τσιρώνη, έχετε τον λόγο.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ για τα καλά σας λόγια, κύριε Πρόεδρε.

Αγαπητοί συνάδελφοι, σήμερα η Κυβέρνηση φέρνει προς κύρωση ένα κείμενο το οποίο αποτελεί πραγματικά μνημείο υποταγής σε ξένα συμφέροντα και υπονόμευση της εθνικής μας κυριαρχίας. Το Μνημόνιο Κατανόησης με τον ΔΟΜ δεν είναι απλώς μια τεχνική συμφωνία, είναι μια επικίνδυνη παραχώρηση εδαφών, πόρων και εξουσίας σε έναν διεθνή οργανισμό που έχει αποδειχθεί περίτρανα εργαλείο προώθησης μαζικών μεταναστευτικών ροών.

Η Νίκη πιστεύει στην προάσπιση των εθνικών συμφερόντων, στην προστασία των συνόρων μας και στην οικονομική αυτονομία του λαού μας. Αυτήν την κίνηση τη θεωρεί εθνικά επικίνδυνη και σε πλήρη αντίφαση με το χθεσινό νομοσχέδιο.

Η Κυβέρνηση αντί να ενισχύει την εθνική άμυνα και την κοινωνική συνοχή ανοίγει πόρτες σε οργανισμούς που διευκολύνουν την εισροή ξένων πληθυσμών, φορτώνοντας έτσι τον ελληνικό λαό με δυσβάσταχτα κόστη.

Όμως, να δούμε τα αρνητικά της συμφωνίας αυτής τεκμηριωμένα με τα έγγραφα που μας έχουν καταθέσει στο νομοσχέδιο.

Πρώτα από όλα, οικονομική αιμορραγία. Η Κυβέρνηση δεσμεύει 7 εκατομμύρια άπαξ από τον κρατικό προϋπολογισμό για την Ελληνική Εταιρεία Συμμετοχών και Περιουσίας. Αυτό το ποσό, σύμφωνα με την Έκθεση του Γενικού Λογιστηρίου του Κράτους, προβλέπεται και να αυξηθεί με ενδεχόμενη επιπλέον δαπάνη για αποκατάσταση ζημιών από πυρκαγιές, ατυχήματα, καθώς και αποζημιώσεις για αθέτηση υποχρεώσεων. Ποιος τα πληρώνει όλα αυτά; Οι Έλληνες φορολογούμενοι που βλέπουν τα χρήματά τους να σκορπίζονται για αμφιλεγόμενους σκοπούς, άσχετους με τη δική τους πρόοδο και την ευημερία, ενώ οι δικές τους ανάγκες για υγεία, παιδεία, ασφάλεια μένουν ανικανοποίητες. Η ειδική έκθεση επιβεβαιώνει απώλεια δημοσίων εσόδων από προνόμια και ατέλειες που θα αναπληρωθούν από άλλες πηγές του προϋπολογισμού, δηλαδή πάλι από τον Έλληνα φορολογούμενο.

Δεύτερον, η παραχώρηση χώρων χωρίς αντίτιμο. Σύμφωνα με το άρθρο 4 του Μνημονίου Κατανόησης, παρέχονται από την 1η Οκτωβρίου του 2025 χώροι στη Διεθνή Έκθεση Θεσσαλονίκης χωρίς μίσθωμα, φόρους, ή δασμούς, διατηρώντας μόνο την κυριότητα. Ο ΔΟΜ αποκτά αποκλειστική χρήση με δυνατότητα να επιτρέπει και σε άλλους Οργανισμούς του ΟΗΕ να τους χρησιμοποιούν. Αυτό δημιουργεί μια εξωχώρια ζώνη μέσα στην Ελλάδα.

Τρίτον, οι ευθύνες και οι κίνδυνοι. Η Ελλάδα αναλαμβάνει συντήρηση, επισκευές, μετατροπές χώρων με δικά της έξοδα στο άρθρο 5, ασφάλιση κατά κινδύνων και αστική ευθύνη στο άρθρο 8 και αποζημιώσεις για ζημιές από αμέλεια στο άρθρο 9. Η Έκθεση του Γενικού Λογιστηρίου προειδοποιεί για ενδεχόμενη δαπάνη από αποκατάσταση ζημιών και απώλεια εσόδων από απαλλαγές φόρων για στελέχη ΔΟΜ και οικογένειες. Αυτό δεν είναι συνεργασία, είναι υποταγή. Η Κυβέρνηση που κόβει συντάξεις και αυξάνει φόρους δίνει ασυλία σε ξένους υπαλλήλους στο άρθρο 10, ενώ οι δικοί μας πολίτες λογοδοτούν για τα πάντα. Και μαθαίνω ότι προωθείτε δικά σας παιδιά, «γαλάζια» παιδιά, να πάρουν αυτό το προνομιακό καθεστώς και θα το δούμε, θα το παρακολουθούμε.

Τέταρτον, η σύνδεση με προηγούμενες συμφωνίες. Αυτό το μνημόνιο έρχεται σε συνέχεια της Συμφωνίας Έδρας του 2024 που κυρώθηκε με παρόμοια προνόμια. Η ανάλυση συνεπειών ρύθμισης αναφέρει ότι το ζήτημα δεν είχε αντιμετωπιστεί νομοθετικά παλαιότερα και τώρα η Κυβέρνηση το φέρνει έτσι και χωρίς διαβούλευση. Πού είναι η διαφάνεια; Πού είναι η προστασία της εθνικής οικονομίας;

Αγαπητοί συνάδελφοι, αυτή η Συμφωνία δεν είναι ανθρωπιστική. Είναι οικονομική αφαίμαξη και εθνική υποχώρηση. Η Κυβέρνηση που μιλάει για σκληρή στάση στο μεταναστευτικό –βλέπε το χθεσινό νομοσχέδιο- ανοίγει πύλες σε Οργανισμούς που διευκολύνουν ροές σαν τον ΔΟΜ. Τι υποκρισία είναι αυτή; Και θα σας καλούσα, όπως είπα νωρίτερα, να το καταψηφίσετε αυτό, αλλά δεν θα το κάνετε γιατί θα βολέψετε κι άλλα «γαλάζια» παιδιά.

Θα σας πω μερικές από τις ευρωπαϊκές φωνές τις πατριωτικών κομμάτων για τον ΔΟΜ. Ο Βίκτορ Όρμπαν, ο Πρωθυπουργός της Ουγγαρίας, είχε δηλώσει στο παρελθόν ότι η μετανάστευση και η μαζική μετακίνηση πληθυσμών είναι άσχημο και επικίνδυνο ζήτημα, στο οποίο δεν θέλουμε να συμμετέχουμε. Το «Παγκόσμιο Σύμφωνο» του ΟΗΕ που προωθείται από τον ΔΟΜ απειλεί την εθνική κυριαρχία και ενθαρρύνει ανεξέλεγκτες ροές. Και η Ουγγαρία αποχώρησε από το GCM, δηλαδή από το Σύμφωνο του Μαρακές, που με κλειστά μάτια είχε υπογράψει τότε ο Πρωθυπουργός Αλέξης Τσίπρας. Και, παρεμπιπτόντως, αν το Σύμφωνο του Μαρακές είχε νομική δέσμευση, χθες με το νομοσχέδιο που φέρατε ο ίδιος ο Υπουργός θα έπρεπε να είναι υπό κράτηση.

Και για όσους βιαστούν να με ειρωνευτούν στο άκουσμα του ονόματος του Όρμπαν, αυτά ειπώθηκαν το 2018, όταν ήταν ομόσταβλός σας στο Ευρωπαϊκό Λαϊκό Κόμμα.

Ο Ματέους Μοραβιέτσκι, πρώην Πρωθυπουργός της Πολωνίας, είπε ότι η Πολωνία θα αποχωρήσει από το Σύμφωνο Μετανάστευσης του ΟΗΕ (GCM) που καθοδηγείται από τον ΔΟΜ, καθώς είναι ένα δικτατορικό μέτρο που στοχεύει στην πολιτιστική αλλαγή της Ευρώπης μέσω της αναγκαστικής μετανάστευσης. Η Πολωνία απέρριψε τον ΔΟΜ ως πολιτιστική απειλή.

Με τον Ματέο Σαλβίνι, η Ιταλία λέει «όχι» στην εμπορία ανθρώπων και στην επιχείρηση παράνομης μετανάστευσης που διευκολύνεται από Οργανισμούς του ΟΗΕ, όπως ο ΔΟΜ. Και ο Σαλβίνι κριτικάρει τον ΔΟΜ ως επιχείρηση παράνομης μετανάστευσης.

Ο Πρόεδρος του φιλανδικού κοινοβουλίου είπε ότι το GCM του ΟΗΕ που υλοποιείται από τον ΔΟΜ είναι ένα λανθασμένο και επικίνδυνο έγγραφο που προωθεί ανεξέλεγκτη μετανάστευση και απειλεί τα σύνορα. Προφανώς και αυτός βγήκε.

Ο Σεμπάστιαν Κουρτς, πρώην Καγκελάριος της Αυστρίας –άλλος πάλαι ποτέ ομόσταβλος του κ. Μητσοτάκη- είπε ότι το Σύμφωνο απειλεί την εθνική κυριαρχία και ενθαρρύνει την ανεξέλεγκτη μετανάστευση. Και η Αυστρία αποχώρησε από το GCM.

Ο Αντρέι Μπάμπιτς, πρώην Πρωθυπουργός της Τσεχίας, είπε ότι το GCM δεν είναι ισορροπημένο και ενθαρρύνει τη μετανάστευση. Η Τσεχία αποχώρησε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι –και ολοκληρώνω, κύριε Πρόεδρε- οι χώρες που σέβονται και υπερασπίζονται την εθνική τους κυριαρχία, τα έχουν καταλάβει αυτά. Εσείς την υπερασπίζεστε ή δεν το έχετε καταλάβει; Η κύρωση αυτού του Μνημονίου έχει σκοπό να εξισορροπήσει τις εντυπώσεις που δημιουργήθηκαν προφανώς από το χθεσινό νομοσχέδιο. Μην επιτρέψετε να ψηφιστεί κάτι τέτοιο. Όλες οι πατριωτικές φωνές της Ευρώπης το καταγγέλλουν και εσείς θέλετε να το ψηφίσετε. Αυτή η λεόντειος συμφωνία προς όφελος του ΔΟΜ αποτελεί πρόκληση για κάθε Έλληνα και δεν μπορεί να περάσει έτσι.

Για μας, η καταψήφιση είναι αυτονόητη για οποιονδήποτε σέβεται τον κόπο, τον μόχθο και την οικονομική κατάσταση στην οποία έχετε βάλει ετούτη τη στιγμή τους Έλληνες πολίτες και θα πρέπει να καταψηφιστεί.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ-Κινήματος Αλλαγής κ. Παύλος Γερουλάνος, ο οποίος κατ’ εξαίρεση, επειδή έχει να κάνει μια ειδική αναφορά, θα ανέβει στο Βήμα.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεν θα έπαιρνα τον λόγο, αλλά δεν μπορούσα να κάνω αλλιώς. Έτσι κι αλλιώς, εμείς έχουμε πει ότι είμαστε θετικοί στη δημιουργία του Κέντρου Διαχείρισης Εφοδιαστικής Αλυσίδας του Διεθνούς Οργανισμού Μετανάστευσης. Όμως, τι να πω; Αυτή η Κυβέρνηση δεν μας αφήνει να αγιάσουμε ούτε καν στα γενέθλιά μας.

Έχουμε 3η Σεπτέμβρη σήμερα, χρόνια πολλά στο ΠΑΣΟΚ και στο κίνημα μας, στις αρχές και τις αξίες οι οποίες είναι ακόμα ζωντανές και στις οποίες είμαστε εμείς πάντα πιστοί, ξεκινώντας πρωτίστως με την αφοσίωσή μας στο δημόσιο συμφέρον.

Και εδώ είναι που αρχίζουν τα προβλήματα με τη Σύμβαση και ειδικά με το άρθρο 2. Εκεί που η Σύμβαση κυλάει ομαλά, ξεκινάνε οι πρώτες δυσκολίες. Θέλουν, λέει, να πάνε το Κέντρο στη Διεθνή Έκθεση Θεσσαλονίκης. Μα, τους είπε κανείς για την τεράστια συζήτηση που γίνεται αυτή τη στιγμή για το τι θα γίνει με τη ΔΕΘ στο μέλλον; Τους είπε κανείς πως η πόλη αυτή τη στιγμή συζητάει για το τι είναι καλύτερο για εκείνη; Δηλαδή, αποφασίζουν να πάνε το Κέντρο στο ένα μέρος για το οποίο κανείς δεν ξέρει το μέλλον του. Μάλιστα.

Το προσπερνάω όμως. Και το προσπερνάω, παρότι αυτό ακουμπά στα όρια του αστείου, διότι αυτό που ακολουθεί φτάνει στα όρια του γελοίου, διότι για να πάει το Κέντρο στη ΔΕΘ, η Κυβέρνηση θα πληρώσει 7 εκατομμύρια δικά μας χρήματα. Πού; Στο Υπερταμείο. Δηλαδή, το Δημόσιο θα δώσει 7 εκατομμύρια δικά μας χρήματα σε άλλον φορέα του Δημοσίου. Μάλιστα, όχι όποιον και όποιον, αλλά τον φορέα που δημιουργήθηκε, κατά τα τότε λεγόμενα, για να δίνει εκείνος χρήματα στο ελληνικό Δημόσιο. Δηλαδή, πρέπει να πληρώσουμε για κάτι που μας ανήκει σε κάποιον που του δώσαμε αυτό που μας ανήκει για να μας δίνει χρήματα, αξιοποιώντας αυτό που του δώσαμε. Καταπληκτικό;

Αντιλαμβάνεστε την παράνοια του θέματος; Υπάρχει μεγαλύτερη απόδειξη ότι η σύλληψη του Υπερταμείου ήταν από την αρχή λάθος; Αντί το Υπερταμείο να μας δίνει χρήματα για τη διαχείριση αυτού που του δώσαμε ή έστω να υπηρετεί το δημόσιο συμφέρον με αυτό που του δώσαμε, του δίνουμε εμείς χρήματα, για να αξιοποιήσουμε αυτό που μας ανήκει.

Κυρίες και κύριοι συνάδελφοι, δεν υπήρχε ούτε υπάρχει σήμερα κανένας λόγος να συνεχίσει το Υπερταμείο να λειτουργεί όπως λειτουργεί. Ήταν λάθος η σύλληψή του. Δημιουργήθηκε υπό πίεση, χωρίς κανέναν στρατηγικό σχεδιασμό, με μόνο σκοπό να εγγυάται το ελληνικό χρέος, δίνοντάς του περιουσία σημαντικά υποδεέστερη από αυτά που ήταν τα δάνειά μας. Μάζεψε στην κατοχή του όλα τα ακίνητα χωρίς καμία αξιολόγηση, χωρίς καν να ξέρει ποια είναι, πού είναι και πώς είναι καλύτερα να αξιοποιηθούν για το δημόσιο συμφέρον. Και πέρυσι, μετά από οκτώ χρόνια λειτουργίας, έκανε διαγωνισμό για να προσλάβει συμβούλους για να του βρουν τα ακίνητα που του δώσαμε! Οκτώ χρόνια μετά! Αδυνατεί, δηλαδή, να κάνει τα στοιχειώδη.

Υπάρχει άλλος δρόμος; Και βέβαια υπάρχει. Και μιλάω διότι γνωρίζω ως πολιτικός υπεύθυνος της Εταιρείας Τουριστικών Ακινήτων (ΕΤΑ). Πέρασε με νόμο το 1/4 της περιουσίας του στις τοπικές κοινωνίες. Γιατί; Διότι δεν είχαμε τα μέσα να συντηρήσουμε, πόσω μάλλον να αξιοποιήσουμε, ακίνητα που ήταν μάννα εξ ουρανού γι’ αυτούς. Σε έξι μήνες είχαν αξιοποιηθεί ακίνητα τα οποία για χρόνια, για δεκαετίες, είχαν μείνει αναξιοποίητα από το κεντρικό κράτος. Τα περισσότερα φιλέτα της δημόσιας περιουσίας δεν θα έπρεπε ποτέ να βρίσκονται υπό κεντρική διοίκηση. Σε καμία χώρα της Ευρώπης τέτοια ακίνητα, ακόμη και τα λιμάνια στις διάφορες πόλεις, δεν ανήκουν στο κεντρικό κράτος. Και τώρα τα δώσαμε σε έναν φορέα ο οποίος κάνει τα ρουσφέτια τα οποία έκανε πριν το κεντρικό κράτος. Και το πληρώνουμε για κάτι που μας ανήκει.

Οι όποιοι λόγοι, λοιπόν, του Υπερταμείου –όποιοι κι αν ήταν το 2006- έχουν εξαντληθεί. Τα μεγάλα φιλέτα ιδιωτικοποιήθηκαν και τώρα μένουν σχετικά μικρά κομμάτια δημόσιας περιουσίας που θα μπορούσαν πολύ εύκολα να αξιοποιηθούν από το κεντρικό κράτος ή τις τοπικές κοινωνίες, για να αλλάξει, για παράδειγμα, το παραγωγικό μοντέλο της χώρας, το οποίο με τόσο φανφάρα έχει ανακοινώσει πολλές φορές ο Πρωθυπουργός ή για να ενισχύσουμε τα άδεια ταμεία των τοπικών κοινωνιών ή ακόμα για να φιλοξενήσουμε φορείς που ψάχνουν στέγη, όπως στην προκειμένη περίπτωση προς όφελος της κοινωνίας.

Η πραγματικότητα είναι ότι το Υπερταμείο απέδωσε όσα θα μπορούσαν περίπου να επιτευχθούν από μια στοιχειώδη σοβαρή κυβερνητική πολιτική. Τίποτα περισσότερο. Και αντί να αξιοποιεί, εκποιεί τη δική μας περιουσία, ακόμα και την ώρα που τη χρειαζόμαστε. Δεν μπορεί να εγγυηθεί ούτε ουσιαστικό μέρος των δανείων της χώρας και σήμερα δεσμεύει τη χώρα για ογδόντα εννέα ακόμα χρόνια, ενώ έχει ουσιαστικά πάψει ο λόγος ύπαρξής του.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτό, λοιπόν, είναι θεσμικά απαράδεκτο. Κυρίως είναι αδιανόητο απέναντι στις επόμενες γενιές. Γι’ αυτό η δική μας θέση είναι ξεκάθαρη. Η ανάγκη επανεξέτασης του θεσμικού ρόλου του Υπερταμείου είναι πιο επίκαιρη από ποτέ. Το Υπερταμείο πρέπει να αλλάξει ριζικά σε σχέση με την τωρινή του μορφή και στη θέση του να δημιουργηθεί ένα ολοκληρωμένο Ταμείο Εθνικού Πλούτου που μπορεί να συμβάλει στο να αλλάξει το παραγωγικό μοντέλο της χώρας, μεταφέροντας περιουσία εκεί που πραγματικά πιάνει τόπο, δηλαδή στις τοπικές κοινωνίες και στους φορείς που ξέρουν και μπορούν να τα αξιοποιήσουν. Μέχρι τότε θα επαναλαμβάνουμε συνέχεια αυτό που σας ενοχλεί τόσο πολύ: «Κλείστε τώρα το Υπερταμείο».

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος του ΚΚΕ κ. Καραθανασόπουλος.

Ορίστε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Αναφέρθηκε αναλυτικά ο ειδικός αγορητής του ΚΚΕ, ο Χρήστος Τσοκάνης, στη συγκεκριμένη σύμβαση με τον Διεθνή Οργανισμό Μετανάστευσης, αλλά και τις επιφυλάξεις τις οποίες εκφράζουμε ως κόμμα από τη σκοπιά βεβαίως της προστασίας των δικαιωμάτων μεταναστών και προσφύγων.

Η συγκεκριμένη σύμβαση και η κύρωσή της έρχεται αμέσως μετά τη χθεσινή συνεδρίαση, όπου είχαμε ένα νομοσχέδιο το οποίο στοχοποιεί τους ξεριζωμένους αυτής της γης, τους πρόσφυγες και τους μετανάστες, προωθεί με γοργά βήματα την καταστολή και την ποινικοποίηση της παραμονής τους στη χώρα μας, εμπνέεται από το νέο σύμφωνο μετανάστευσης της Ευρωπαϊκής Ένωσης, το αντιμεταναστευτικό σύμφωνο, και τον νέο κανονισμό της Ευρωπαϊκής Ένωσης για τις επιστροφές, που υπονομεύουν και μετατρέπουν σε κουρελόχαρτο τη Συνθήκη της Γενεύης για τους πρόσφυγες, μετατρέποντας επί της ουσίας σε εξιλαστήρια θύματα τους πρόσφυγες και τους μετανάστες.

Και χθες, αλλά και σήμερα, μπουχτίσαμε από ακροδεξιές κραυγές και ρατσιστικές κορόνες. Για όλα σε αυτόν τον τόπο φταίνε οι μετανάστες και οι πρόσφυγες! Αλήθεια, είναι προσωπική επιλογή κάποιου να γίνει μετανάστης ή πρόσφυγας; Ποιοι ευθύνονται γι’ αυτά τα προσφυγικά και μεταναστευτικά ρεύματα; Για όλα αυτά τα επίσημα κόμματα της ακροδεξιάς, αλλά και η Νέα Δημοκρατία και άλλοι, δεν λένε τίποτα. Τουμπεκί ψιλοκομμένο κάνουν!

Δεν ευθύνονται οι ιμπεριαλιστικές επεμβάσεις;

Δεν ευθύνεται το μοίρασμα και ξαναμοίρασμα των αγορών και οι εμφύλιοι πόλεμοι, οι οποίοι προκαλούνται από αυτές τις επεμβάσεις, για να μπορούν να εκμεταλλεύονται οι πολυεθνικές τον παραγωγικό πλούτο και τις πηγές τις πλουτοπαραγωγικές των χωρών αυτών;

Είναι ή δεν είναι επί της ουσίας η καπιταλιστική βαρβαρότητα που δημιουργεί αυτά τα ρεύματα τα μεταναστευτικά και τα προσφυγικά, την οποία καπιταλιστική βαρβαρότητα οι ακροδεξιές κραυγές προσπαθούν μάταια να συγκαλύψουν;

Αλήθεια, είστε σοβαροί όταν ισχυρίζεστε ότι οι πρόσφυγες και οι μετανάστες στην Ελλάδα, αλλά και αλλού, ζουν μια ζωή χαρισάμενη και μάλιστα σε βάρος των ελληνικών λαϊκών στρωμάτων;

Δεν ντρέπεστε καθόλου; Δεν έχετε τσίπα επάνω σας; Δεν ξέρετε ποια κατάσταση βιώνουν; Δεν είναι ότι δεν ξέρετε. Ξέρετε πολύ καλά. Απλώς είστε τα τσιράκια και οι θεματοφύλακες της πιο στυγνής εκμετάλλευσης των μεταναστών και των προσφύγων. Είστε υποκριτές και φαρισαίοι και μάλιστα με μεγαλόσταυρους.

Δεν λέτε κουβέντα, για παράδειγμα, για τα φραουλοχώραφα της ντροπής στη Μανωλάδα και αλλού, όπου οι μετανάστες είναι οι σύγχρονοι άνθρωποι - ποντίκια, τρωγλοδύτες στην κυριολεξία. Για πάνω από μια εικοσαετία βιώνουν αυτές τις καταστάσεις, χωρίς καμία κυβέρνηση -ΠΑΣΟΚ, ΣΥΡΙΖΑ, Νέα Δημοκρατία- να κάνει το παραμικρό γι’ αυτούς: συνθήκες διαβίωσης και ένταση της εκμετάλλευσης τέτοια η οποία δημιουργεί προβλήματα όχι μόνο στους ίδιους, αλλά και στους κατοίκους εκεί, βάζοντάς τους σε καραντίνα και δημιουργώντας υγειονομικές βόμβες.

Δεν λέτε κουβέντα γιατί αυτή η στυγνή εκμετάλλευση αποβαίνει σε βάρος των βιοπαλαιστών αγροτών της περιοχής. Οι σύγχρονοι τσιφλικάδες, οι καπιταλιστές, δηλαδή, που εκμεταλλεύονται τα φραουλοχώραφα, επεκτείνουν όλο και περισσότερο τις δραστηριότητές τους σε βάρος των βιοπαλαιστών αγροτών.

Και δεν λέτε κουβέντα για τη σκληρή εκμετάλλευση η οποία συμπαρασύρει και συμπιέζει ακόμη περισσότερο τα εργασιακά δικαιώματα συνολικά για όλους τους εργαζόμενους, ανεξαρτήτως φυλής και θρησκεύματος.

Για όλα αυτά δεν λέτε κουβέντα, γιατί και ως ακροδεξιοί δεν είστε τίποτε άλλο, παρά ένα παρακλάδι του πολιτικού προσωπικού της άρχουσας τάξης, του κατεστημένου δηλαδή.

Σε όλα αυτά διέξοδος δεν μπορεί να είναι άλλη, παρά η κοινή πάλη όλων των εργαζομένων ενάντια σε αυτήν την καπιταλιστική βαρβαρότητα που βιώνουν, με πρώτο σταθμό το συλλαλητήριο της 6ης Σεπτεμβρίου πριν τα εγκαίνια της ΔΕΘ, όπου το καλάθι της Κυβέρνησης θα είναι γεμάτο με την ικανοποίηση του συνόλου των αιτημάτων των επιχειρηματικών ομίλων, με προεξέχον βεβαίως το δεκατριάωρο, διευθέτηση του χρόνου εργασίας που νομιμοποιεί τη σύγχρονη εργασιακή ζούγκλα, υλοποιώντας επί της ουσίας το σύνολο των ευρωενωσιακών κατευθύνσεων και οδηγιών για βάθεμα του βαθμού εκμετάλλευσης της εργατικής τάξης, με νέες επιδοτήσεις για τους επιχειρηματικούς ομίλους και νέες φοροαπαλλαγές, για να στηρίξουν τις επενδύσεις και την κερδοφορία τους και βεβαίως και με μία αναδιανομή της φτώχειας από τους λιγότερο φτωχούς στους περισσότερο.

Σε αυτό το έδαφος βεβαίως δεν είστε μόνοι, γιατί και τα άλλα κόμματα που αποδέχονται αυτές τις πολιτικές, προτάσεις διαχειριστικές αναδιανομής της φτώχειας θέλουν να κάνουν κι αυτοί, για να μπορέσουν να εγκλωβίσουν τη λαϊκή δυσαρέσκεια εντός των τειχών του συστήματος.

Έτσι, λοιπόν, η διέξοδος είναι μία και μοναδική: η σύγκρουση με τους βασικούς υπεύθυνους που υποβαθμίζουν καθημερινά την ποιότητα ζωής της εργατικής τάξης και της λαϊκής οικογένειας, δηλαδή με τις μυλόπετρες της ανταγωνιστικότητας και της καπιταλιστικής κερδοφορίας, η σύγκρουση με τη δημοσιονομική εξυγίανση της Ευρωπαϊκής Ένωσης, την προκρούστεια κλίνη, η οποία βάζει φραγμούς στην ικανοποίηση των λαϊκών αναγκών, αλλά και με τα πανευρωπαϊκά μνημόνια των αντιλαϊκών προαπαιτούμενων για το Ταμείο Ανάκαμψης και Ανθεκτικότητας.

Σε αυτούς τους αγώνες, αλλά και στους αγώνες τους μεγάλους οι οποίοι διαμορφώνονται για το επόμενο διάστημα πρέπει ακριβώς η εργατική τάξη και τα λαϊκά στρώματα να κάνουν ένα αποφασιστικό βήμα για την ανατροπή αυτής της βαρβαρότητας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τελευταίος Κοινοβουλευτικός Εκπρόσωπος ο κ. Μηταράκης από τη Νέα Δημοκρατία και η συνεδρίαση θα κλείσει με την τοποθέτηση του Υπουργού.

Κύριε Μηταράκη, έχετε τον λόγο.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, μιλήσαμε χτες στο νομοσχέδιο εκτεταμένα για τη μεταναστευτική πολιτική της χώρας και σήμερα επ’ αφορμής της κύρωσης της σύμβασης με τον Διεθνή Οργανισμό Μετανάστευσης τέθηκαν οι βασικές αρχές.

Η θέση της Κυβέρνησης είναι ξεκάθαρη. Εμείς εφαρμόζουμε μια αυστηρή, αλλά δίκαιη μεταναστευτική πολιτική. Δίνουμε άσυλο εκεί που προκύπτει από τις επιταγές του Διεθνούς Δικαίου, επιστρέφουμε όσους δεν δικαιούνται διεθνούς προστασίας και αυστηροποιούμε το πλαίσιο για να επιστρέψουν αυτοί που δεν κινδυνεύουν, σύμφωνα με τις κρίσεις των ελληνικών αρχών στη χώρα διέλευσης ή στη χώρα προέλευσης και, ναι, έχουμε διαδρόμους νόμιμης μετανάστευσης. Ο κ. Τζανακόπουλος αναφέρθηκε σε αυτό. Ο κώδικας μετανάστευσης που ψηφίστηκε στη Βουλή την άνοιξη του 2023 προβλέπει εξήντα τέσσερις τύπους άδειας παραμονής για εργασία, για σπουδές, για ανθρωπιστικούς λόγους, για επενδύσεις και για άλλους λόγους. Και σας θυμίζω ότι η χώρα μας την προηγούμενη περίοδο, όπου υπήρχαν ανθρωπιστικές κρίσεις, όπως η αλλαγή του καθεστώτος στο Αφγανιστάν που επήλθε από τους Ταλιμπάν, μία πολύ διαφορετική κατάσταση που έθετε σε κίνδυνο ιδίως γυναίκες οι οποίες βρίσκονταν σε ανώτατες θέσεις πολιτικής και δικαστικής εξουσίας και κατά συνέπεια λόγω αυτής της θέσης ήταν αντικείμενο στοχοποίησης από τους Ταλιμπάν, προχώρησε σε μια πρωτοβουλία και έδωσε σε πολλές γυναίκες άδεια παραμονής, για να έρθουν στη χώρα μας.

Η αυστηρή, αλλά δίκαιη μεταναστευτική πολιτική εφαρμόζεται μέσω δύο στόχων: πρώτον, την ουσιαστική μείωση των ροών που τον έχουμε πετύχει από την περίοδο ΣΥΡΙΖΑ - ΑΝΕΛ και, δεύτερον, με τον δραστικό περιορισμό των επιπτώσεων της κρίσης στις τοπικές κοινωνίες. Αυτός ο δραστικός περιορισμός απαιτεί από τη χώρα μας να έχει καλύτερες υποδομές, να λειτουργούν πιο αποτελεσματικά, όπως οι κλειστές ελεγχόμενες δομές, όπως η διαδικασία ψηφιακού ασύλου, όπως η καλύτερη διαχείριση των δομών. Και εδώ έρχεται αυτή η σύμβαση με τον Διεθνή Οργανισμό Μετανάστευσης να ενισχύσει τη δυνατότητα της χώρας μας να αντιμετωπίζει τις μεταναστευτικές ροές.

Προφανώς η χώρα μας δεν είναι εναντίον της μετανάστευσης, αλλά θέλουμε μετανάστευση με κανόνες, με τους δικούς μας κανόνες, γιατί δεν είναι δυνατόν στην Ευρώπη το 2025 αυτοί που επιλέγουν ποιος θα έρθει να ζήσει στην Ευρωπαϊκή Ένωση να είναι οι λαθροδιακινητές έναντι αδράς αμοιβής.

Αναφέρθηκε ο ρόλος των Μη Κυβερνητικών Οργανώσεων. Η πραγματικότητα είναι ότι υπάρχουν πολλές οργανώσεις οι οποίες κάνουν ένα πάρα πολύ σημαντικό έργο και η Ελληνική Κυβέρνηση διαχρονικά συνεργάζεται μαζί τους. Κατά καιρούς υπήρχαν και θα υπάρχουν Μη Κυβερνητικές Οργανώσεις που παραβαίνουν τον νόμο και έχουν βρεθεί στη χώρα μας αντιμέτωπες με την ποινική δικαιοσύνη.

Ο κ. Καραθανασόπουλος έθεσε ένα μεγάλο ερώτημα, πού οφείλεται η μετανάστευση. Είναι μια πολύ μεγάλη συζήτηση και προφανώς δεν μπορεί να γίνει στο πεντάλεπτο της παρέμβασης ενός κοινοβουλευτικού εκπροσώπου. Θα παρατηρήσω όμως ότι κατά κανόνα οι μετανάστες φεύγουν από χώρες που δεν έχουν αστική δημοκρατία, που δεν έχουν μια λειτουργούσα ελεύθερη αγορά και επιλέγουν να κατευθυνθούν προς χώρες όπως η Ευρωπαϊκή Ένωση, όπως η Αυστραλία, όπως οι Ηνωμένες Πολιτείες, όπως ο Καναδάς, που είναι παραδείγματα αυτού που θα λέγατε εσείς «καπιταλιστικού κόσμου», εγώ θα έλεγα επιτυχίας της δημοκρατίας και της οικονομικής ανάπτυξης.

Αυτό είναι μια παρατήρηση επί του ιδεολογικού. Προφανώς υπάρχουν κατά καιρούς πολλοί διαφορετικοί λόγοι, κάθε κρίση δεν είναι ίδια με την προηγούμενη, αλλά σε γενικές γραμμές ο κόσμος φεύγει από χώρες που είναι πιο ανελεύθερες και πάει σε χώρες που είναι πιο φιλελεύθερες.

Τέλος, ο κ. Γερουλάνος αναφέρθηκε στο Υπερταμείο. Να ευχηθώ και χρόνια πολλά στην Αξιωματική Αντιπολίτευση για την επέτειο της 3ης Σεπτεμβρίου. Το Υπερταμείο, ως γνωστόν, απέκτησε ιδιαίτερες εξουσίες εκατονταετούς δέσμευσης περιουσιακών στοιχείων λόγω του αχρείαστου τρίτου μνημονίου του ΣΥΡΙΖΑ. Κανείς δεν θα ξεχάσει σε αυτήν τη χώρα ο κ. Τσίπρας σε τι οικονομική δυσπραγία οδήγησε τη χώρα, καθώς και οι Βουλευτές του ΣΥΡΙΖΑ και οι Βουλευτές τότε των ΑΝΕΛ, αλλά θα σας τονίσω, κύριε Γερουλάνο, ότι πλέον το Υπερταμείο έχει μετεξελιχθεί, έχουν γίνει πολύ ουσιαστικές αλλαγές στη φιλοσοφία διαχείρισής του, από έναν μηχανισμό που κατασκευάστηκε για να ιδιωτικοποιήσει δημόσια περιουσία σε έναν οργανισμό ο οποίος έχει στόχο τη μακροπρόθεσμη αξιοποίηση της δημόσιας περιουσίας, προς όφελος των δημοσίων οικονομικών και του ελληνικού λαού. Προφανώς αυτό είναι ένα έργο πολυετές και πάντα χρόνο με τον χρόνο βελτιώνεται, αλλά πλέον το Υπερταμείο έχει πάρει μια πολύ διαφορετική κατεύθυνση από αυτήν που οραματίστηκε ο κ. Τσίπρας και οι Βουλευτές του ΣΥΡΙΖΑ και των Ανεξάρτητων Ελλήνων.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Τον λόγο τώρα έχει ο Υφυπουργός Εθνικής Οικονομίας και Οικονομικών κ. Κώτσηρας.

Παρακαλώ, κύριε Υπουργέ.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, συζητάμε σήμερα, σε συνέχεια της συζήτησης που έγινε στην επιτροπή πριν λίγες ημέρες, για την κύρωση του Μνημονίου Κατανόησης μεταξύ της Ελληνικής Δημοκρατίας και του Διεθνούς Οργανισμού Μετανάστευσης. Να πούμε καταρχήν ότι το να επιλέγει ένας διεθνής οργανισμός να εγκατασταθεί στην οποιαδήποτε χώρα είναι μια σημαντική εξέλιξη για τη χώρα αυτή και γι’ αυτόν τον λόγο κάθε χώρα επιδιώκει -και υπάρχει αυξημένος ανταγωνισμός, με πολλά κριτήρια- να μπορέσει να φιλοξενήσει διεθνείς οργανισμούς. Όταν λοιπόν ο Διεθνής Οργανισμός Μετανάστευσης, σε συνέχεια της Συμφωνίας Έδρας που ψηφίστηκε πριν λίγο χρονικό διάστημα, επιλέγει να δημιουργηθεί ένα Κέντρο Διαχείρισης Εφοδιαστικής Αλυσίδας στην Ελλάδα και μάλιστα στη Βόρεια Ελλάδα, στη Θεσσαλονίκη, με προφανή οφέλη τα οποία δεν θέλω να υπεραναλύσω στη λεπτομέρειά τους αλλά θα αναφερθώ στη συνέχεια, είναι αναμφίβολα μία σημαντική εξέλιξη για τη χώρα μας, για το πολιτικό της κύρος, για τη διεθνή της επιρροή, για τη δημόσια διπλωματία που οφείλουμε να έχουμε σε κάθε έκφανση έκφρασης πολιτικής, για την επενδυτική και επιχειρηματική έλξη που δημιουργείται, για τον σεβασμό του διεθνούς περιβάλλοντος και του διεθνούς δικαίου και τα αναμφίβολα προφανώς παράλληλα οικονομικά οφέλη που υπάρχουν από τη συγκεκριμένη συνεργασία.

Αυτό το μνημόνιο υπεγράφη μεταξύ του Υπουργού Εθνικής Οικονομίας κ. Πιερρακάκη και της Αναπληρώτριας Γενικής Διευθύντριας του ΔΟΜ για τη Διοίκηση και τη Μεταρρύθμιση και κυρίαρχα το Κέντρο θα συμβάλει στη βελτιστοποίηση της εφοδιαστικής διαδικασίας από την προμήθεια έως την αποθήκευση και τη διανομή της βοήθειας, ενώ θα προωθήσει και την καινοτομία, τη διαφάνεια, την περιβαλλοντική βιωσιμότητα στον εφοδιασμό και -το ξαναλέω- όντας στη Θεσσαλονίκη με τα στρατηγικά πλεονεκτήματα που έχει η πόλη και η Βόρεια Ελλάδα συνολικά σε ένα κομμάτι που αφορά τον εφοδιασμό και τα logistics νομίζω ότι έχει σημαντικά πλεονεκτήματα και σε οικονομικό επίπεδο.

Επίσης, θα βοηθήσει και θα συνδράμει στην αύξηση προμηθειών ανθρωπιστικού υλικού από την ελληνική αγορά, καθότι ο Διεθνής Οργανισμός Μετανάστευσης διαχειρίζεται ετησίως ανθρωπιστικό υλικό αξίας έως και 1,7 δισεκατομμύρια δολάρια. Οπότε το να ακούμε από κόμματα της Αντιπολίτευσης ότι τα οφέλη αυτά -και αναφέρομαι στον εκπρόσωπο της Νίκης που αναφέρθηκε προηγουμένως- που προκύπτουν από τη συγκεκριμένη σύμβαση για την ελληνική οικονομία δεν υπάρχουν κι ότι είναι ένα ξεπούλημα της Ελληνικής Κυβέρνησης νομίζω ότι μόνο ως κραυγές έλλειψης ουσιώδους βάσης αντιπολίτευσης μπορεί να τις εκλάβουμε, καθότι τα οικονομικά οφέλη από τη συγκεκριμένη σύμβαση είναι προφανέστατα για οποιαδήποτε χώρα στην οποία θα εγκαθίστατο ένας αντίστοιχος οργανισμός.

Επίσης η δημιουργία των θέσεων εργασίας είναι ένα σημαντικό κοινωνικό όφελος που προκύπτει παραλλήλως, καθώς και η αναβάθμιση της Ελλάδας ως κέντρο προμηθειών του ΟΗΕ, αυξάνοντας τον ρόλο της σε διεθνές επίπεδο.

Επίσης, είναι και η συνεργασία με την επιστημονική κοινότητα. Ο Διεθνής Οργανισμός Μετανάστευσης προτίθεται να συνεργαστεί με πανεπιστήμια και ερευνητικά κέντρα της χώρας μας, προωθώντας την καινοτομία στον τομέα των logistics και όταν αυτό έχει να κάνει ειδικά με τη Βόρεια Ελλάδα και τη Θεσσαλονίκη νομίζω ότι έχει και ένα επιστημονικό όφελος σε θέματα καινοτομίας και σε θέματα logistics, παράλληλα με τα οφέλη στα οποία αναφέρθηκα. Και προφανώς είναι και η ανάδειξη της Θεσσαλονίκης ως ένα διεθνές κέντρο logistics, ειδικά τη συγκεκριμένη περίοδο. Αναφέρθηκε ο Πρωθυπουργός στην παρουσία του προ ημερών στη Θεσσαλονίκη για τον ρόλο της Διεθνούς Έκθεσης Θεσσαλονίκης και ο Υπουργός Εθνικής Οικονομίας και Οικονομικών για το συγκεκριμένο μνημόνιο συνεργασίας και τα οφέλη που έχουν να κάνουν με τη Βόρεια Ελλάδα και την πόλη.

Νομίζω λοιπόν, κυρίες και κύριοι συνάδελφοι -γιατί θέλω και εγώ να σεβαστώ τον χρόνο που μου δίνεται- ότι πρόκειται περί μιας συμφωνίας που κυρώνεται σήμερα, με σημαντικά γεωπολιτικά, οικονομικά, κοινωνικά οφέλη για την πατρίδα μας. Κάθε τέτοια ενέργεια εξωστρέφειας που ενισχύει τον ρόλο της χώρας, ειδικά σε μία σύνθετη περίοδο γεωστρατηγικών σημαντικών μεταβολών, νομίζω ότι είναι ένα θετικό βήμα εξέλιξης. Και στα περί αντιφάσεων που ακούστηκαν ως κατηγορίες από συναδέλφους της Αντιπολίτευσης σε σχέση με τις πολιτικές της Κυβέρνησης για το τεράστιο και μείζον ζήτημα της μεταναστευτικής πολιτικής που αφορά σε όλη την Ευρώπη και είναι ένα πολύ σύνθετο και σοβαρό ζήτημα που διαπραγματευόμαστε, απαντώ ότι η χώρα μας ουδεμία αντίφαση έχει στην πολιτική αυτή καθότι προστατεύει τα σύνορά της, που είναι και ευρωπαϊκά σύνορα, με μία δίκαιη και αυστηρή μεταναστευτική πολιτική ενάντια στην εκμετάλλευση των μεταναστευτικών ροών, ενάντια στα κυκλώματα που εκμεταλλεύονται το μεταναστευτικό ζήτημα σε εγκληματικό επίπεδο και προφανώς σεβόμενη παράλληλα τη θέση της στο διεθνές περιβάλλον, με τις αυξημένες ανάγκες που έχει ειδικά αυτήν την περίοδο. Αυτό, λοιπόν, που κάνουμε σήμερα είναι ένα βήμα ακριβώς προς αυτή την κατεύθυνση και θεωρώ ότι η ψήφισή του από το μεγαλύτερο κομμάτι της ελληνικής Βουλής θα είναι ένα σημαντικό βήμα αναγνώρισης αυτής της προσπάθειας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης (ΔΟΜ) για τη Δημιουργία Κέντρου Διαχείρισης Εφοδιαστικής Αλυσίδας του ΔΟΜ» και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, δύο άρθρα, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |
| --- |
| Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης (ΔΟΜ) για τη Δημιουργία Κέντρου Διαχείρισης Εφοδιαστικής Αλυσίδας του ΔΟΜ |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο δεύτερο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: OXI |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, το σχέδιο νόμου του Υπουργείου Εθνικής Οικονομίας και Οικονομικών «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και του Διεθνούς Οργανισμού Μετανάστευσης (ΔΟΜ) για τη Δημιουργία Κέντρου Διαχείρισης Εφοδιαστικής Αλυσίδας του ΔΟΜ» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Η συνεδρίαση διακόπτεται για τις 12.00΄.

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών «Κύρωση της δι’ ανταλλαγής ρηματικών διακοινώσεων συμφωνίας για τη συνέχιση εφαρμογής της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για την αποφυγή της διπλής φορολογίας και την αποτροπή της φοροδιαφυγής αναφορικά με τους φόρους επί του εισοδήματος και επί του κεφαλαίου και του Πρωτοκόλλου αυτής».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντιρρήσεις επί της Κύρωσης της Συμφωνίας για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα συμφώνησε.

Θα ξεκινήσουμε, όπως πάντα, αντίστροφα, από τους ειδικούς αγορητές. Καλείται στο Βήμα ο κ. Αλέξανδρος Καζαμίας, Ειδικός Αγορητής της Πλεύσης Ελευθερίας. Πριν δώσω τον λόγο στον κ. Καζαμία, μία ανακοίνωση προς το Σώμα.

Κυρίες και κύριοι συνάδελφοι, γίνεται γνωστό στο Σώμα ότι από τα δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα μία μαθήτριες και μαθητές και τρεις συνοδοί από το θερινό πρόγραμμα της Εταιρείας «Κιβωτός, Παιδικές Υποθέσεις».

Η Βουλή σάς καλωσορίζει, παιδιά, και σας εύχεται πάντα επιτυχίες.

(Χειροκροτήματα από όλες τις πτέρυγες της Βουλής)

Έχετε τον λόγο, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα ήθελα και εγώ με τη σειρά μου να καλωσορίσω τα παιδιά.

Πριν μπω στο θέμα της συζήτησης που είναι η Σύμβαση Αποφυγής Διπλής Φορολόγησης με τα Ηνωμένα Αραβικά Εμιράτα, θα ήθελα να κάνω δύο σχόλια σχετικά με την οικονομική κατάσταση των τελευταίων ημερών και με το κλίμα που διαμορφώνεται ενόψει της ΔΕΘ και της ομιλίας του Πρωθυπουργού τις επόμενες ημέρες στη Θεσσαλονίκη.

Το πρώτο σχόλιο αφορά τη δήλωση που έκανε ο Αντιπρόεδρος της Κυβέρνησης, ο κ. Χατζηδάκης, χθες σε τηλεοπτική εκπομπή, όπου είπε κατά λέξη πως «οι μισθοί των δημοσίων υπαλλήλων ήταν παγωμένοι και ξεπάγωσαν» και ότι «ο μέσος δημόσιος υπάλληλος έχει κερδίσει 1,3 μισθούς από το 2011. Άρα» συνέχισε ο κ. Χατζηδάκης «θα μπορούσε να πει κανείς ότι έχουμε δώσει ήδη τον 13ο μισθό».

Υπενθυμίζω ότι ο κ. Χατζηδάκης στο τέλος του 2023 όταν ήταν Υπουργός του επισπεύδοντας Υπουργείου σήμερα, Υπουργός Οικονομικών, είχε έρθει εδώ στη Βουλή και ανακοίνωσε πράγματι μία αύξηση στους μισθούς των δημοσίων υπαλλήλων λίγο πάνω από 10%. Είχε πει τότε στη Βουλή ότι «αυτή η αύξηση είναι η πρώτη μετά από δεκατέσσερα χρόνια, διότι τη δεκαετία των μνημονίων είχαν παγώσει οι μισθοί των δημοσίων υπαλλήλων». Επίσης, είχε πει ότι «αναγνωρίζει πως η αύξηση αυτή δεν αντισταθμίζει την απώλεια αγοραστικής δύναμης για τους δημόσιους υπαλλήλους από τον πληθωρισμό, τα προηγούμενα δεκατέσσερα χρόνια». Η Πλεύση Ελευθερίας τότε του είχε πει ότι δεν φτάνει ούτε στο μισό της αποκατάστασης της απώλειας του εισοδήματος των δημοσίων υπαλλήλων.

Σήμερα με την προσφιλή μέθοδο της σαλαμοποίησης, μάλλον χθες, ήρθε να μας πει ότι οι δημόσιοι υπάλληλοι που διεκδικούν την αποκατάσταση του 13ου και 14ου μισθού και την οποία η Πλεύση Ελευθερίας υποστηρίζει και έχει υποστηρίξει από το τέλος του 2023, τώρα δεν πρέπει να ζητάνε τον 13ο και 14ο μισθό, γιατί στην ουσία τον έχουν ήδη πάρει. Καταλαβαίνετε, δηλαδή, με τη γενναιοδωρία έρχεται η Κυβέρνηση στη ΔΕΘ, αναφορικά με την ενίσχυση της αγοραστικής δύναμης και του εισοδήματος των δημοσίων υπαλλήλων.

Θεωρούμε ότι αυτή είναι μια απαράδεκτη δήλωση. Προσπαθεί, με άλλα λόγια, να παρουσιάσει τις αυξήσεις που δόθηκαν και που βρίσκονται στο μισό της απώλειας του εισοδήματος των δημοσίων υπαλλήλων ως δήθεν τον 13ο μισθό.

Εμείς, βεβαίως, καταδικάζουμε αυτήν την προσέγγιση. Συνεχίζουμε να πιστεύουμε ότι και μετά τις αυξήσεις αυτές που δεν αποκαθιστούν την απώλεια αγοραστικής δύναμης για τους δημόσιους υπαλλήλους, θα πρέπει να αποκατασταθεί και με τις σημερινές τιμές ο 13ος και 14ος μισθός. Θεωρούμε, βεβαίως, ότι με μία διαφορετική προσέγγιση στη δημοσιονομική πολιτική μπορεί να βρεθεί ο δημοσιονομικός χώρος για να υπάρξει μια τέτοια αποκατάσταση.

Το δεύτερο σχόλιο το οποίο θα ήθελα να κάνω σχετίζεται με το ζήτημα της ακρίβειας. Είχαμε σήμερα την ανακοίνωση από την Eurostat ότι ο πληθωρισμός τροφίμων έχει φτάσει στο 2,4% στην Ελλάδα. Ο γενικός πληθωρισμός έχει φτάσει στο 3,7 για τρίτο συνεχή μήνα. Είναι ο διπλάσιος του μέσου όρου της Ευρωπαϊκής Ένωσης.

Αυτές οι αυξήσεις στον πληθωρισμό και στις τιμές των τροφίμων μειώνουν την αγοραστική δύναμη των εργαζομένων όχι μόνο στον δημόσιο τομέα, αλλά και στον ιδιωτικό τομέα. Κατέθεσα και συζήτησα την περασμένη Δευτέρα, προχθές, επίκαιρη ερώτηση προς τον Υπουργό Ανάπτυξης, τον κ. Θεοδωρικάκο, για να του θέσω το θέμα. Και ανάμεσα στις απαντήσεις του, κάτι το οποίο μας εξέπληξε ήταν ότι το ζήτημα του γενικού πληθωρισμού δεν αφορά στο Υπουργείο Ανάπτυξης, αλλά αφορά στο Υπουργείο Εθνικής Οικονομίας.

Οπότε θα πρέπει να παρουσιάσουμε τις διαμαρτυρίες μας για το γεγονός ότι έχει υπάρξει αδράνεια στο μέτωπο του πληθωρισμού, παρά το γεγονός ότι έχουμε αύξηση στο διπλάσιο του μέσου όρου της Ευρωπαϊκής Ένωσης απανωτά τους τελευταίους τρεις μήνες, σε εσάς, κύριε Υπουργέ. Τι θα κάνετε για να συγκρατήσετε τον πληθωρισμό, ο οποίος φαίνεται πλέον πως είναι ανεξέλεγκτος και εν μέσω μιας τεράστιας κρίσης στο κόστος ζωής και ενός τεράστιου προβλήματος ακρίβειας, που είναι το υπ’ αριθμόν ένα πρόβλημα για τους πολίτες. Ο πληθωρισμός αυτός μειώνει ακόμη περισσότερο το εισόδημά τους.

Έρχομαι τώρα στο νομοσχέδιο που συζητάμε. Αυτό, στην πραγματικότητα, είναι μια παράταση μετά από δέκα χρόνια μιας συμφωνίας που έχει υπογράψει η χώρα μας με τα Ηνωμένα Αραβικά Εμιράτα για την αποφυγή διπλής φορολόγησης. Η Συμφωνία αυτή υπεγράφη το 2014 και τώρα, με δύο ρηματικές διακοινώσεις από τη χώρα μας και από τα Εμιράτα γίνεται επ’ αόριστον παράταση αυτής της Συμφωνίας του 2014.

Είναι ενδιαφέρον το γεγονός ότι η Συμφωνία αυτή, η οποία παρατείνεται από το κείμενο του 2014, σύμφωνα με την αιτιολογική έκθεση του Υπουργείου Εθνικής Οικονομίας -για να καταλάβετε πόσο πρόχειρες και αβάσιμες είναι αυτές οι αιτιολογικές εκθέσεις- βασίζεται στην Πρότυπη Σύμβαση για το Εισόδημα και το Κεφάλαιο του ΟΟΣΑ, η οποία εκδόθηκε αναθεωρημένη το 2017. Ανανεώνουμε μια Σύμβαση του 2014 με βάση ένα μοντέλο από τον ΟΟΣΑ του 2017. Μάλιστα, προσθέτει ότι λαμβάνονται υπ’ όψιν και τα συναφή σχόλιά της που εξέδωσε ο ΟΟΣΑ το 2019.

Ποιους κοροϊδεύετε, κύριε Υπουργέ; Ποιους κοροϊδεύετε; Αυτά τα πράγματα δεν έχουν συμβεί.

Επιπλέον, για να μπούμε και στην ουσία του ζητήματος, τα Ηνωμένα Αραβικά Εμιράτα είναι μια χώρα η οποία τα τελευταία λίγα χρόνια έχει καταστεί ο υπ’ αριθμόν ένα ξένος επενδυτής στη χώρα. Οι ξένες επενδύσεις στην Ελλάδα από τα Ηνωμένα Αραβικά Εμιράτα πλησιάζουν τα 2 δισεκατομμύρια ευρώ ετησίως για το 2024. Αυτό ισοδυναμεί με το 28% όλων των ξένων επενδύσεων στη χώρα. Δραστηριοποιούνται τα Εμιράτα και οι επιχειρήσεις τους σε τομείς, όπως είναι η υγεία, όπως είναι το real estate και η εταιρεία «Μουμπαντάλα», η οποία ανήκει και σε Υπουργό της Κυβέρνησης, έχει αγοράσει την ΓΕΚ ΤΕΡΝΑ Energy, δηλαδή τον Όμιλο της ΓΕΚ ΤΕΡΝΑ που δραστηριοποιείται στον τομέα της ενέργειας.

Πρόκειται, με άλλα λόγια, για έναν πολύ μεγάλο παίκτη στην ελληνική αγορά και η παρούσα Συμφωνία για την αποφυγή διπλής φορολόγησης έχει, βεβαίως, το πλεονέκτημα ότι είναι δίκαιο να αποφεύγεται η διπλή φορολόγηση κυρίως για τους πολίτες. Έχουμε μια ελληνική παροικία στα Εμιράτα. Υπάρχουν και άτομα τα οποία δραστηριοποιούνται επιχειρηματικά εδώ.

Περιέχει, ωστόσο, στοιχεία τα οποία και δεν συνάδουν με το πρότυπο συμφωνίας αποφυγής διπλής φορολόγησης του ΟΟΣΑ, γιατί, όπως σας είπα, αυτό βγήκε μετά τη Συμφωνία, αλλά δεύτερον, υπάρχουν και άρθρα τα οποία είναι πολύ ευνοϊκά για το κεφάλαιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα αναφέρω ενδεικτικά το γεγονός ότι στη Συμφωνία του 2014, ενώ μπορούν να φορολογηθούν οι τόκοι που εισπράττονται από εταιρεία ή φυσικό πρόσωπο που δραστηριοποιείται και εδώ και εκεί, μπορούν να φορολογηθούν και εδώ και εκεί κεφάλαια ή ωφέλειες από κεφάλαια, γιατί πραγματικά αυτό θα ήταν δίκαιο, στην περίπτωση των μερισμάτων από μετοχές υπάρχει μια ρήτρα στο άρθρο 10 η οποία περιορίζει τη φορολόγηση στη δεύτερη χώρα -εδώ, στην Ελλάδα, συγκεκριμένα- για εταιρείες των Εμιράτων σε ανώτατο όριο 5%. Αυτό τη στιγμή που έχουμε επενδύσεις τέτοιου ύψους σε μετοχικές επιχειρήσεις των Εμιράτων είναι μία, αν θέλετε, ρύθμιση η οποία δημιουργεί υπερβολικά ευνοϊκές συνθήκες για τις επενδύσεις του κράτους αυτού, ενός κράτους το οποίο είναι πλούσιο και το οποίο δραστηριοποιείται πολύ επιτυχώς στην Ελλάδα.

Με άλλα λόγια, δεν υπάρχει, αν θέλετε, δικαιοσύνη στο γεγονός ότι έχουμε έναν ισχυρό οικονομικό παίκτη, ο οποίος παίρνει τέτοιες μεγάλες φοροαπαλλαγές.

Συνολικά, η Πλεύση Ελευθερίας θεωρεί ότι οι συμφωνίες αποφυγής διπλής φορολόγησης έχουν ένα στοιχείο δικαιοσύνης, αλλά, όταν αυτές συντάσσονται με τον τρόπο που έχει συνταχθεί η Συμφωνία του 2014 και η οποία παρατείνεται τώρα από τη Σύμβαση που έχουμε μπροστά μας, έχουμε μειονεκτήματα και απώλεια εσόδων για το Δημόσιο, λόγω της επιθυμίας μιας ευνοϊκής μεταχείρισης των επενδυτών από το κράτος αυτό.

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, ολοκληρώστε, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Κλείνω με αυτό, κύριε Πρόεδρε.

Υπενθυμίζω ότι το ποσοστό των επενδύσεων των Ηνωμένων Αραβικών Εμιράτων είναι τόσο μεγάλο πλέον και έχει τόσο εκρηκτική άνοδο το τελευταίο διάστημα που αρχίζει και δημιουργείται μια συνθήκη εξάρτησης από το κεφάλαιο που προέρχεται από το κράτος αυτό και θα απαιτούσε κάτι τέτοιο μια ριζικά αναδιαρθρωμένη προσέγγιση στο θέμα της διπλής φορολόγησης.

Ευχαριστώ, κύριε Πρόεδρε.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Ο κ. Ανδρέας Βορύλλας, ειδικός αγορητής της Νίκης, έχει τον λόγο.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η Ελλάδα σε μια εποχή γεωπολιτικής αβεβαιότητας δεν έχει την πολυτέλεια της μοναχικής πορείας. Η ισχύς μας δεν μετριέται μόνο με τα όπλα ή τους οικονομικούς δείκτες. Μετριέται με το βάθος των συμμαχιών μας και με το κύρος που απολαμβάνει η χώρα μας στη διεθνή σκηνή. Κάθε συμφωνία σαν τη σημερινή είναι μια στρατηγική κατάκτηση, είναι μια απόδειξη ότι η Ελλάδα στέκεται δυνατά σε συμμαχίες που θα την ενισχύουν και θα την προστατεύουν φυσικά ως έναν βαθμό.

Το κίνημά μας πολλές φορές έχει αναφερθεί στη λανθασμένη εξωτερική πολιτική της Κυβέρνησης της Νέας Δημοκρατίας απέναντι στην Τουρκία. Θα πρέπει να αλλάξουμε πολλά και γρήγορα, αν δεν θέλουμε να δούμε τη χώρα μας ουραγό των εξελίξεων που θα επιταχύνονται στη γειτονιά μας με γρήγορους ρυθμούς.

Η Κυβέρνηση της ανατολικής Λιβύης του Στρατάρχη Χαφτάρ ετοιμάζεται να αναγνωρίσει την οριοθέτηση ΑΟΖ μεταξύ Τουρκίας-Λιβύης, ενώ ετοιμάζεται παρόμοια οριοθέτηση μεταξύ Τουρκίας-Συρίας, αγνοώντας την ύπαρξη της Κύπρου. Η εξωτερική πολιτική της χώρας μας μοιάζει εντελώς αδύναμη απέναντι στις αναθεωρητικές κινήσεις της Τουρκίας.

Διερωτόμαστε: Πώς μια κυβέρνηση που αντιμετωπίζει σοβαρά προβλήματα στο εσωτερικό, με τα σκάνδαλα να ξεφυτρώνουν το ένα μετά το άλλο, καταφέρνει να αντιμετωπίσει δυσκολότερες προκλήσεις, όπως αυτές στον τομέα της εξωτερικής πολιτικής;

Όσο για τα ήρεμα νερά στο Αιγαίο, που συχνά αναφέρεται, είναι κάτι πρόσκαιρο και για όσο εξυπηρετούνται τα συμφέροντα της Τουρκίας, η οποία μπορεί να επανέλθει στην ένταση όποτε κρίνει αυτή το συμφέρον της.

Ακολουθούμε μια κατευναστική πολιτική απέναντι στην Τουρκία, χωρίς ορατό αποτέλεσμα. Ίσως το μόνο θετικό είναι ότι κερδίζουμε χρόνο για να ενισχύσουμε τις ένοπλες δυνάμεις μας, που είχαν παραμεληθεί τα χρόνια των μνημονίων. Η χώρα μας μέχρι και σήμερα δεν έχει προσδιορίσει επίσημα την ΑΟΖ της. Έχει κάνει οριοθέτηση μόνο με την Ιταλία, μερική οριοθέτηση με την Αίγυπτο, ενώ με την Αλβανία έχει συμφωνηθεί η οριοθέτηση με διεθνή διαιτησία.

Όσον αφορά στα χωρικά ύδατα, αυτή τη στιγμή στο Ιόνιο πέλαγος έχουμε δώδεκα ναυτικά μίλια και στο Αιγαίο έξι ναυτικά μίλια, χωρίς ορατή πρόθεση να τα αυξήσουμε στα δώδεκα ναυτικά μίλια, αφήνοντας ωστόσο κάποιες διόδους στη ναυσιπλοΐα. Δεν υπάρχει απολύτως καμία διπλωματική κίνηση για τον καθορισμό ΑΟΖ μεταξύ Ελλάδας και Κύπρου, κάτι που θα δημιουργούσε ακύρωση του παράνομου τουρκολιβυκού Συμφώνου για καθορισμό ΑΟΖ, γεγονός που υποδηλώνει την υποχωρητικότητά μας στην προάσπιση των εθνικών μας συμφερόντων.

Η Τουρκία έχει ενεργό casus belli κατά της χώρας. Αν ασκήσουμε το νόμιμο δικαίωμά μας να αυξήσουμε τα χωρικά μας ύδατα στα δώδεκα ναυτικά μίλια, παρότι αυτό αποτελεί απειλή πολέμου, εμείς συζητάμε με την Τουρκία σαν αυτή η απειλή να μην υπάρχει. Σχετικά με το θέμα της ηλεκτρικής διασύνδεσης Ελλάδας-Κύπρου-Ισραήλ, η Τουρκία ξεκάθαρα εκφράζει την αντίθεσή της, υποστηρίζοντας πως το έργο δεν μπορεί να πραγματοποιηθεί χωρίς τη συναίνεσή της. Όλοι θυμόμαστε τα τουρκικά πολεμικά πλοία στα ανοικτά Κάσου-Καρπάθου για να εμποδίσουν τις έρευνες, κάτι το οποίο, δυστυχώς, μας το επέβαλε.

Στην παρούσα φάση το Ισραήλ είναι απασχολημένο με τον πόλεμο στη Γάζα. Όμως, αυτό δεν σημαίνει πως δεν παρακολουθεί τις κινήσεις της Τουρκίας στην περιοχή της ανατολικής Μεσογείου και της Συρίας. Η αντιπαλότητα μεταξύ Τουρκίας και Ισραήλ αυξάνεται σταθερά, κάτι το οποίο η χώρα μας θα πρέπει να παρακολουθεί στενά και να αναπτύξει τους αμυντικούς δεσμούς με το Ισραήλ. Το μόνο βέβαιο είναι πως αν δεν πραγματοποιηθεί η ηλεκτρική διασύνδεση Ελλάδας- Κύπρου-Ισραήλ, αυτό θα αποτελέσει στρατηγική ήττα για τη χώρα μας, οπότε στο Αιγαίο και την ανατολική Μεσόγειο τα κυριαρχικά μας δικαιώματα θα είναι περιορισμένα ντε φάκτο.

Επιστρέφω στη κύρωση της συμφωνίας με τα Ηνωμένα Αραβικά Εμιράτα, η οποία δεν είναι απλώς μια τυπική διαδικασία, είναι μια σαφής δήλωση ότι η Ελλάδα έχει φίλους και συμμάχους. Είμαστε υπέρ της αποφυγής της διπλής φορολόγησης και της αποτροπής της φοροδιαφυγής της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων. Τα Ηνωμένα Αραβικά Εμιράτα είναι ένας ισχυρός εταίρος, μια χώρα με επιρροή στον κόλπο και στη Μέση Ανατολή, που μοιράζεται μαζί μας το ίδιο όραμα: σταθερότητα, σεβασμός στο διεθνές δίκαιο, ειρήνη.

Και σήμερα με αυτή τη συμφωνία ενώνουμε τις δυνάμεις μας, για να ενισχύσουμε την άμυνα και την επιχειρησιακή μας ικανότητα με κοινές ασκήσεις, με ανταλλαγή τεχνογνωσίας και με στενή συνεργασία, για να προστατεύσουμε την κυριαρχία και την ανεξαρτησία μας από οποιονδήποτε επιχειρήσει να την αμφισβητήσει, για να στείλουμε μήνυμα αποτροπής σε όσους επιδιώκουν να δημιουργήσουν ένταση στην ανατολική Μεσόγειο και πέραν αυτής, για να συμβάλουμε μαζί με τους συμμάχους μας στη διατήρηση της ειρήνης και της ασφάλειας σε μια περιοχή που δοκιμάζεται από αποσταθεροποιητικές ενέργειες.

Με αυτή τη συμφωνία η Ελλάδα στέλνει ξεκάθαρο μήνυμα πως δεν είναι μόνη της, ενισχύει τη θέση της στο διεθνές στερέωμα και θωρακίζει την πατρίδα. Και το μήνυμα αυτό φτάνει εκεί που πρέπει, σε όσους ονειρεύονται αναθεωρήσεις συνόρων και σε όσους νομίζουν ότι η ισχύς του δικαίου μπορεί να παραμεριστεί από το δίκαιο της ισχύος. Η Ελλάδα απαντά με συμμαχίες, απαντά με σε στρατηγικές σχέσεις, όπως αυτή με τα Ηνωμένα Αραβικά Εμιράτα, που ενισχύουν την αποτρεπτική μας ισχύ και μας καθιστούν αξιόπιστο εταίρο στην ευρύτερη περιοχή.

Με την κύρωση της παρούσης συμφωνίας θα μπορούσε να προωθηθεί και το ενδεχόμενο της απόκτησης μέρους του στόλου των μαχητικών Mirage 2000-9, καθώς και άλλου πολεμικού εξοπλισμού, απαραίτητου για την άμυνά μας και μάλιστα σε χαμηλές τιμές. Ωστόσο, οφείλουμε να είμαστε πολύ προσεκτικοί σε τέτοιες συμφωνίες, διότι ενδυναμώνεται μεν η αποτροπή, αλλά υπάρχει πάντα ο κίνδυνος η Ελλάδα να βασίζεται υπερβολικά σε ξένους συμμάχους για την ασφάλειά της. Η χώρα μας θα πρέπει, παράλληλα με τις συμφωνίες αμυντικής συνεργασίας, να αναπτύξει την εγχώρια αμυντική βιομηχανία με πολλαπλούς στόχους, όπως την αυτάρκεια σε εξοπλισμούς και τις συμπαραγωγές με άλλες αμυντικές βιομηχανίες φιλικών χωρών.

Στο κίνημά μας δεν εθελοτυφλούμε. Σε μια πολεμική αναμέτρηση θα πρέπει μόνοι μας να αντιμετωπίσουμε την εχθρική πρόκληση. Όμως, τέτοιες συμφωνίες μπορεί να λειτουργήσουν υποστηρικτικά στο δίκαιο της χώρας μας με πολλαπλούς τρόπους, φανερούς και αφανείς, και φυσικά επί του πεδίου.

Σας ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βορύλλα.

Τον λόγο έχει ο κ. Τζανακόπουλος, ειδικός αγορητής της Νέας Αριστεράς.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Είμαστε μόλις τρεις ημέρες πριν από τις πολυαναμενόμενες και πολυδιαφημισμένες ανακοινώσεις του κ. Μητσοτάκη, του Πρωθυπουργού, στη Διεθνή Έκθεση Θεσσαλονίκης, ανακοινώσεις όπου υποτίθεται ότι αναμένεται, από τους φιλοκυβερνητικούς δημοσιογράφους, να ανατρέψουν την πορεία της κυβερνητικής φθοράς.

Για να σκεφτούμε, όμως, το εξής, για να μην κρυβόμαστε και πίσω από το δάχτυλό μας, και με δεδομένη την κρίση στρατηγικής του συνόλου της αντιπολίτευσης. Υπάρχει ένα δεδομένο. Η Κυβέρνηση στις μετρήσεις της κοινής γνώμης διαρκώς υποχωρεί, ενώ δεν υφίσταται αυτή τη στιγμή πολιτικός αντίπαλος που να μπορεί να την αμφισβητήσει στο επίπεδο της διεκδίκησης της πρώτης θέσης. Γιατί συμβαίνει αυτό;

Εκτός από τη φαυλότητα και τη διαφθορά και το γεγονός ότι η Κυβέρνηση έχει γίνει μηχανή παραγωγής σκανδάλων, υπάρχει και κάτι ακόμα, και αυτός είναι ο πυρήνας της οικονομικής πολιτικής. Η απάντηση δηλαδή στη φθορά της Κυβέρνησης αφορά τις βασικές συντεταγμένες της οικονομικής της πολιτικής: Επίθεση στην εργασία, με αποκορύφωμα το επικείμενο νομοσχέδιο-Κεραμέως, το οποίο νομιμοποιεί τις ακόμα περισσότερες απλήρωτες υπερωρίες, μετά το νομοσχέδιο-Χατζηδάκη και όλες τις επιθέσεις οι οποίες έχουν γίνει στα εργατικά δικαιώματα και τον μισθό τα τελευταία έξι χρόνια. Έχουμε, λοιπόν, μια στρατηγική επίθεση στην εργασία. Έχουμε και μια στρατηγική υπερπλεονασμάτων.

Και εδώ θα ήθελα να ρωτήσω τον κύριο Υπουργό το εξής. Έχω κάνει αυτή την ερώτηση πάρα πολλές φορές σε Υπουργούς Οικονομικών και Οικονομίας της Κυβέρνησης, αλλά δεν μου έχει απαντήσει ποτέ κανένας. Το 2018 όταν γινόταν η συμφωνία για την έξοδο από τα μνημόνια, στελέχη της Νέας Δημοκρατίας χαρακτήριζαν τα πλεονάσματα τα οποία περιέγραφε εκείνη η συμφωνία για την περίοδο από το 2023. Μεσολάβησαν βέβαια ο covid και άλλαξαν αυτά. Όμως, εν πάση περιπτώσει, το χρονοδιάγραμμα περιέγραφε –προσέξτε- πλεονάσματα στην περιοχή του 2%. Τι σημαίνει στην περιοχή του 2%; Σημαίνει από 1,6% έως 2,4%. Αυτό σημαίνει στην τεχνική γλώσσα της Ευρωπαϊκής Επιτροπής, το «στην περιοχή του 2%». Είναι μεγάλο. Συμφωνώ ότι είναι μεγάλο. Αλλά τότε είχε γίνει μια απίστευτη αντιπολιτευτική επίθεση από την Νέα Δημοκρατία που τα χαρακτήριζε αυτά τα πλεονάσματα όχι απλώς μη βιώσιμα, αλλά απολύτως καταστροφικά για την ελληνική οικονομία.

Σήμερα ποια είναι η πραγματικότητα; Σήμερα είναι πραγματικότητα ότι η Νέα Δημοκρατία έχει συμφωνήσει σε πλεονάσματα από 2,5% και πάνω. Και θα παρουσιάσει το 2025 μεγαλύτερο πλεόνασμα, θα παρουσιάσει υπερπλεόνασμα. Πόσο θα φτάσει; Θα φτάσει το 3,5%; Πόσο θα είναι; Και αναρωτιέται κανείς το εξής. Αυτό που το 2018 ήταν μη βιώσιμο, σήμερα πώς έχει γίνει βιώσιμο, και μάλιστα με όρους υπεραποδόσεων στους προϋπολογισμούς της Κυβέρνησης; Αυτό ως παρένθεση. Περιμένω κάποιο στέλεχος της Νέας Δημοκρατίας, κάποιο στέλεχος της Κυβέρνησης να απαντήσει. Δεν έχουν απαντήσει ακόμη.

Τι άλλο έχουμε; Έχουμε τα υπερπλεονάσματα που, όπως σας είπα, οφείλονται κατά κύριο λόγο στον ΦΠΑ και σε εσωτερικούς λόγους. Αυτό έχει αναφερθεί από την Ευρωπαϊκή Επιτροπή, αλλά και από το Διεθνές Νομισματικό Ταμείο εδώ και αρκετά χρόνια, ότι δηλαδή ο πληθωρισμός στη χώρα, τα υπερπλεονάσματα και τα μεγάλα κέρδη τα οποία σημειώνουν οι επιχειρηματικοί όμιλοι είναι που ευθύνονται για την ακρίβεια και τον πληθωρισμό. Όλα αυτά είναι εσωτερικοί οι λόγοι που τα καθορίζουν. Έχουμε μια εκτόξευση των κερδών των εισηγμένων στο Χρηματιστήριο εταιρειών πάνω από 550%. Έχουν αυξηθεί τα κέρδη των εισηγμένων εταιρειών τα τελευταία χρόνια. Τελικά μια άνευ προηγουμένου αντίστροφη αναδιανομή, μια αναδιανομή από τα κάτω προς τα πάνω. Αυτή είναι πραγματική, η κύρια αιτία της φθοράς της Κυβέρνησης.

Ποια είναι η κοινωνική κατάσταση που έχει διαμορφωθεί; Ακούστε. Τη δεκαετία του ’90 και του 2000, κυρίως τη δεκαετία του ’90, η κριτική που ασκούνταν από τη μεριά της Αριστεράς προς τις σοσιαλδημοκρατικές τότε κυβερνήσεις, είτε αυτές ήταν στη Γαλλία είτε αυτές ήταν στην Γερμανία είτε αυτές ήταν στη Μεγάλη Βρετανία, ήταν στη λογική του τρίτου δρόμου, ότι ο τρίτος δρόμος στην πραγματικότητα θεμελιώνει μια κοινωνία των δύο τρίτων, όπου τα δύο τρίτα περνάνε από καλά έως πολύ καλά έως πάρα πολύ καλά, και το ένα τρίτο υφίσταται κοινωνικό αποκλεισμό.

Σήμερα ξέρετε πού έχουμε φτάσει; Έχουμε φτάσει στην κοινωνία του ενός πέμπτου. Τα τέσσερα πέμπτα δεν μπορούν να βγάλουν τον μήνα και το ένα πέμπτο είναι αυτό το οποίο κερδίζει ασύστολα στη χώρα, ακριβώς εξαιτίας της οικονομικής στρατηγικής της Κυβέρνησης. Και αυτό είναι κάτι το οποίο εξηγεί κιόλας μια σχετική, αν θέλετε, δυνατότητα της Νέας Δημοκρατίας να αναπαράγεται και ως πολιτικός χώρος, από αυτό το 20%. Αυτό είναι το κοινωνικό μπλοκ το οποίο την υποστηρίζει με μανία. Έχουμε, λοιπόν, μια κοινωνία του ενός πέμπτου.

Η συμφωνία αυτή την οποία συζητάμε σήμερα εντάσσεται ακριβώς σ’ αυτήν τη στρατηγική. Ήδη από το 2014 είχε επισημανθεί το εξής, όταν γινόταν τότε η συζήτηση της πρώτης συμφωνίας που είχε υπογραφεί με τα Ηνωμένα Αραβικά Εμιράτα από τον τότε κυβέρνηση Νέας Δημοκρατίας-ΠΑΣΟΚ. Τι είχε επισημανθεί;  Γιατί θέλανε τα Ηνωμένα Αραβικά Εμιράτα αυτήν τη συμφωνία; Η στρατηγική τους ήταν απλή. Για να μη χαρακτηριστούν φορολογικός παράδεισος και μη συνεργαζόμενη χώρα, επεδίωξαν τα Ηνωμένα Αραβικά Εμιράτα εκείνη την περίοδο διμερείς συμφωνίες αποφυγής διπλής φορολόγησης με πάρα πολλές χώρες, μεταξύ των οποίων ήταν και η Ελλάδα. Οι δε συμφωνίες αυτές και τότε και σήμερα ήταν και είναι απολύτως ετεροβαρείς. Κρύβουν ρήτρες φοροαποφυγής στην πραγματικότητα.

Επομένως, δεν είναι συμφωνία αποφυγής διπλής φορολόγησης. Είναι μία συμφωνία η οποία εξυπηρετεί μονομερώς τα Ηνωμένα Αραβικά Εμιράτα και λειτουργεί στη λογική των επενδυτικών δήθεν κινήτρων, να δώσουμε επενδυτικά κίνητρα στα κεφάλαια που προέρχονται από εκεί, έτσι ώστε να φορολογούνται με το προνομιακό καθεστώς των Ηνωμένων Αραβικών Εμιράτων. Αυτή είναι λογική της συμφωνίας και δεν ακολουθεί τα πρότυπα του ΟΟΣΑ.

Με αυτήν την έννοια, λοιπόν, εντάσσεται στην πραγματικότητα στην κεντρική οικονομική στρατηγική της Κυβέρνησης. Επίθεση στην εργασία, φοροαπαλλαγές και διευκολύνσεις στο κεφάλαιο, ανεξαρτήτως προέλευσης.

Με αυτήν την έννοια, καταψηφίζουμε αυτήν τη συμφωνία, όπως βρισκόμαστε απέναντι και στη συνολική στρατηγική της Κυβέρνησης, τόσο στην οικονομική όσο και στην κοινωνική πολιτική, όσο και στο όλον πεδίο των παρεμβάσεών της.

Σας ευχαριστώ πάρα πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Τζανακόπουλο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι επτά μαθήτριες και μαθητές και δύο συνοδοί από το θερινό πρόγραμμα της εταιρείας «Κιβωτός, Παιδικές Υποθέσεις», Β΄ τμήμα.

Η Βουλή σάς καλωσορίζει και σας εύχεται καλή επιτυχία.

(Χειροκροτήματα από όλες τις πτέρυγες της Βουλής)

Καλείται στο Βήμα ο κ. Στυλιανός Φωτόπουλος, ειδικός αγορητής της Ελληνικής Λύσης.

Κύριε συνάδελφε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Ευχαριστώ πολύ, κύριε Πρόεδρε.

Θα αρχίσω με κάτι που είναι άσχετο με το νομοσχέδιο, αλλά είναι αρκετά σημαντικό και αναδεικνύει δυστυχώς τις «επιτυχίες» της ελληνικής Κυβέρνησης στην εξωτερική πολιτική.

Μια είδηση την οποία διαβάσαμε σχεδόν όλοι στον Τύπο σήμερα το πρωί είναι η «ταφόπλακα» που βάζει επί της ουσίας ο Κύπριος Υπουργός στην ηλεκτρική διασύνδεση μεταξύ Κρήτης και Κύπρου. Όταν λέει ότι η συγκεκριμένη διασύνδεση είναι ουσιαστικά οικονομικά μη βιώσιμη ο άνθρωπος ο οποίος θα πρέπει να υπογράψει για να εκταμιευθούν τα 25 εκατομμύρια ευρώ και να εισπράξει ο ΑΔΜΗΕ, πάει να πει ότι το έργο δεν θα γίνει.

Τις προεκτάσεις αυτού τις αντιλαμβανόμαστε όλοι. Πέρα από τις οικονομικές συνέπειες τις οποίες θα έχει, έχει και συνέπειες εθνικές ουσιαστικά για τον εθνικό χώρο τον οποίον εμείς οφείλουμε να υπερασπιζόμαστε, για τον ενιαίο αμυντικό χώρο, όπως λέγαμε παλιότερα, στον οποίον έχει μπει «ταφόπλακα» ήδη από το 2005 και φυσικά στην ΑΟΖ την οποία δεν έχουμε ανακηρύξει μεταξύ Ελλάδας και Κύπρου.

Μία άλλη είδηση την οποία είδα πριν από λίγο, κύριε Υπουργέ, και η οποία είναι ευχάριστη –γιατί έχω ασχοληθεί αρκετά και με ερωτήσεις που έχω κάνει και στο Υπουργείο Οικονομικών και στο Υπουργείο Ψηφιακής Διακυβέρνησης- είναι η επιλογή πια μέσα από το e-timologio να εκδίδονται και τιμολόγια για BTG. Αυτό αφορά πολλούς ελεύθερους επαγγελματίες οι οποίοι μέχρι τώρα απασχολούνταν σε πανεπιστημιακά ιδρύματα και τους οποίους η ελληνική πολιτεία έβλεπε ως επιχειρήσεις, ως μεγαλοεπιχειρήσεις, τους ανάγκαζε δηλαδή να πηγαίνουν σε παρόχους σε πρώτη φάση. Δόθηκε μετά μια παράταση και εξαλείφθηκε αυτή η υποχρέωση, αλλά αυτό αναδεικνύει τη διαχρονική ασυνέπεια του ελληνικού κράτους δύο χρόνια μετά. Το συζητάμε εδώ από το 2023. Υπήρχαν διαβεβαιώσεις ότι αυτό θα γινόταν εντός του 2024. Σήμερα, 3 Σεπτεμβρίου 2025, αυτό κατέστη δυνατό και θα μπορούν όσοι επιθυμούν να εκδίδουν δωρεάν τιμολόγια για τις συναλλαγές τους με το ελληνικό δημόσιο. Μέχρι τώρα όλοι αυτοί οι άνθρωποι ήταν αναγκασμένοι να πηγαίνουν σε ιδιωτικές εταιρείες, να πηγαίνουν και να χρυσοπληρώνουν τους παρόχους, τις εταιρείες πληροφορικής, οι οποίες τα τελευταία χρόνια έχουν κάνει «πάρτι» επί διακυβερνήσεώς σας από τα έργα τα οποία έχουν πάρει ουσιαστικά από τους πελάτες, τους οποίους εσείς με τις επιλογές σας, τις οικονομικές, τις πολιτικές, τους έχετε κατευθύνει σε αυτές τις επιχειρήσεις.

Ένα ολίγον τεχνικό ερώτημα το οποίο προκύπτει είναι τι θα γίνουν αυτοί οι οποίοι θέλουν τώρα να φύγουν από αυτήν την υποχρέωση, δηλαδή από το να πληρώνουν τιμολόγιο-τιμολόγιο και να μεταφερθούν στον δωρεάν πάροχο, με τα όποια προβλήματα και τις όποιες καθυστερήσεις έχει, όπως ξέρουμε όσοι έχουμε δει τη διαδικασία αυτή. Τι θα γίνει με τα στοιχεία και το αρχείο το οποίο υπάρχει στους ιδιωτικούς παρόχους των παραστατικών αυτών, εάν υπάρχει πρωτόκολλο, για να μεταφερθούν; Ιδιαίτερα τεχνικό το θέμα, αλλά και αρκετά πονηρό.

Έρχομαι τώρα στην κύρωση την οποία συζητάμε. Υπό άλλες συνθήκες θα έλεγε κάποιος ότι μια κύρωση αποφυγής διπλής φορολογίας είναι κάτι απλό και θα έπρεπε να το υπερψηφίσουμε, υπό την έννοια ότι έχει και μια έννοια φορολογικής δικαιοσύνης κάποιος ο οποίος φορολογείται για το εισόδημά του, το παγκόσμιο εισόδημά του, όπως ισχύει τα τελευταία χρόνια, δηλαδή κάποιος ο οποίος μένει σε μια χώρα για παραπάνω από 183 ημέρες τον χρόνο, να πληρώνει εκεί τον φόρο εισοδήματος, τον παγκόσμιο φόρο εισοδήματος και να μην τον διπλοπληρώνει σε μιαν άλλη χώρα, στην οποίαν επίσης αποκτά εισοδήματα και να καταβάλει εκεί την όποια διαφορά.

Αυτό θα ήταν το απλό. Με μια Κυβέρνηση δυστυχώς σαν την Κυβέρνηση της Νέας Δημοκρατίας είμαστε αναγκασμένοι να σκεφτόμαστε διπλά και τριπλά και να κάνουμε δεύτερες και τρίτες σκέψεις.

Θα περίμενε λοιπόν κάποιος και για λόγους δημοκρατίας και για λόγους κοινοβουλευτικού ελέγχου να μπει μέσα στο σχέδιο νόμου το οποίο κατατέθηκε και ερχόμαστε εμείς να ελέγξουμε και να ψηφίσουμε ως Εθνική Αντιπροσωπεία, να υπήρχαν και τα ποσά, να υπήρχαν νούμερα, δηλαδή τι απώλειες έχει το Ελληνικό ΔΗΜΟΣΙΟ από αυτό το νομοσχέδιο.

Θα περίμενε επίσης κάποιος, όταν δεν υπάρχει αυτή η πληροφορία, να μη δεσμεύεται και να μην εξαναγκάζεται το Ελληνικό Κοινοβούλιο να δεσμεύεται εσαεί με μία σύμβαση αποφυγής διπλής φορολογίας, η οποία θα είναι επ’ αόριστον, να έδινε ένα συγκεκριμένο χρονικό διάστημα μήπως και καταφέρει το Υπουργείο Οικονομικών, το Γενικό Λογιστήριο του Κράτους και ενημερώσει κάποια στιγμή και την Εθνική Αντιπροσωπεία τι επιπτώσεις έχει αυτό στην ελληνική οικονομία.

Από τη στιγμή λοιπόν που δεν το κάνετε και παράλληλα το νομοσχέδιο το οποίο φέρνετε έχει επ’ αόριστον διάρκεια και όχι συγκεκριμένη διάρκεια για τη σύμβαση αποφυγής διπλής φορολογίας με τα Ηνωμένα Αραβικά Εμιράτα, εμείς είμαστε αναγκασμένοι να καταψηφίσουμε.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Επόμενος ειδικός αγορητής είναι ο κ. Χρήστος Τσοκάνης από το Κομμουνιστικό Κόμμα Ελλάδας.

Ορίστε, κύριε συνάδελφε, έχετε τον λόγο.

**ΧΡΗΣΤΟΣ ΤΣΟΚΑΝΗΣ:** Σας ευχαριστώ, κύριε Πρόεδρε.

Σύμβαση με τα Ηνωμένα Αραβικά Εμιράτα, φοροαπαλλαγές, εισφοροαπαλλαγές, προνόμια, προνόμια στον Εμίρη, φορολόγηση, φοροαφαίμαξη του λαού του κακομοίρη, όπως λεγόταν και στην ταινία τότε.

Για να δούμε, όμως και ποια είναι η πραγματικότητα: Μέσα από τέτοιες συμβάσεις η βασική επιδίωξη όχι μόνο της σημερινής Κυβέρνησης, αλλά και όλων που διαχειρίζονται την εξουσία του κεφαλαίου είναι η θωράκιση της ανταγωνιστικότητας, η προσπάθεια να καλλιεργηθούν οι δρόμοι για μεγαλύτερη κερδοφορία, για υψηλότερη ανάπτυξη του κεφαλαίου, άρα και μεγαλύτερη και γρηγορότερη κερδοφορία του στις πλάτες των λαών.

Έτσι, λοιπόν, τα μονοπωλιακά συμφέροντα, έτσι, λοιπόν, οι πολυεθνικές και οι όμιλοι είναι αυτοί που κερδίζουν μέσα από τέτοιες συμβάσεις και όχι ο ελληνικός λαός ή ο λαός των Ηνωμένων Αραβικών Εμιράτων.

Ποιοι θα κερδίσουν; Ναυτιλιακές εταιρείες, εταιρείες διαχείρισης ακινήτων που δραστηριοποιούνται στην πατρίδα μας από τα Εμιράτα, ενεργειακοί όμιλοι. Μάλιστα, έχουμε και την εξαγορά πρόσφατα της ΤΕΡΝΑ από τη Masdar, νέες τεχνολογίες τεχνητής νοημοσύνης, εταιρείες διαχείρισης των υδάτινων πόρων και μία σειρά άλλοι επιχειρηματικοί όμιλοι οι οποίοι στην ουσία θα απολαύσουν όλα αυτά τα προνόμια. Την ίδια στιγμή ο ελληνικός λαός πληρώνει και μία και δύο και τρεις και τέσσερις και δέκα φορές το μάρμαρο.

Για να δούμε, όμως, λίγο, γιατί χαρτί μιλήσει, καρδιά ραγίσει. Θα επενδύουν, λοιπόν, οι επενδυτές από τα Ηνωμένα Αραβικά Εμιράτα στην Ελλάδα. Άρα, τους δίνουμε τη δυνατότητα να μην φορολογούνται και στην Ελλάδα αλλά και στα Εμιράτα. Πόσο είναι η φορολογία, όμως, στα Εμιράτα; Πόσο είναι; Γιατί δεν το λέει κανείς; Πόσο φορολογούνται οι όμιλοι στα Εμιράτα; Μηδέν φόρος εισοδήματος στα Εμιράτα, μηδέν. Μηδέν δασμοί εισαγωγής, μηδέν ειδικός φόρος κατανάλωσης, μηδέν φόρος επί των πωλήσεων της περιουσίας. Άρα, όλα στην τσέπη των ομίλων και ανοίγει και ο δρόμος και μια σειρά άλλοι όμιλοι που θέλουν να δραστηριοποιηθούν να μεταφέρουν την έδρα τους στα Εμιράτα, άρα, να μην πληρώνουν κανέναν απολύτως φόρο.

Την ίδια στιγμή μπαταχτσήδες φοροφυγάδες οι μικροί αυτοαπασχολούμενοι, στην πατρίδα μας πληρώνουν το μάρμαρο του 95% των φόρων μισθωτοί, συνταξιούχοι, ελεύθεροι επαγγελματίες, βιοπαλαιστές αγρότες. Και μάλιστα, την περίοδο Ιανουαρίου-Ιουλίου τα φορολογικά έσοδα έχουν εκτιναχθεί στα 43 δισεκατομμύρια, από τα οποία πάει να κάνει κοινωνική πολιτική η Κυβέρνηση εν όψει της ΔΕΘ, όπως έκαναν όλες οι κυβερνήσεις στην προσπάθειά τους να αποπροσανατολίσουν κάτω και από την πίεση, όμως, του λαϊκού παράγοντα. Την ίδια στιγμή το πλεόνασμα έχει εκτοξευτεί στα 8 δισεκατομμύρια από 3,5 που προϋπολόγιζαν και ποιος έχει πληρώσει αυτό το μάρμαρο; Ο ελληνικός λαός. Οι επενδυτές μηδέν. Απολαμβάνουν ή δεν απολαμβάνουν αναβαλλόμενο φόρο στην πατρίδα μας οι τράπεζες; Απολαμβάνουν. Με την ανοχή όλων των κομμάτων; Με την ανοχή όλων των κομμάτων. Φοροαπαλλάσσονται οι εφοπλιστές με την ανοχή όλων των κομμάτων, ναι ή όχι; Έχουν φορολογική και εισφορολογική ασυλία οι στρατηγικοί επενδυτές, ναι ή όχι; Άρα, λοιπόν, μην κάνουμε με ξένα κόλλυβα κηδεία στις πλάτες του ελληνικού λαού.

Και τι προσπαθεί να κάνει η Κυβέρνηση εν όψει και της Διεθνούς Έκθεσης Θεσσαλονίκης; Να πετάξει δύο ψίχουλα στον ελληνικό λαό, να κλείσει τα μάτια και να αποπροσανατολίσει.

Την ίδια στιγμή, όμως, για να μην κρυβόμαστε, έχουμε συμφωνίες που έχουν υπογραφεί με στρατιωτικό περιεχόμενο, στρατιωτικές συνεργασίες με τα Ηνωμένα Αραβικά Εμιράτα, που έχουν ψηφιστεί από τα κόμματα της Νέας Δημοκρατίας, του ΣΥΡΙΖΑ, του ΠΑΣΟΚ και της Ελληνικής Λύσης το 2022, ακριβώς για να βάλει πλάτη και στη θωράκιση και στην προστασία όλων αυτών των επενδυτών. Γι’ αυτό και έχουμε και την πυροβολαρχία Patriot στη Σαουδική Αραβία, γι’ αυτό στέλνουμε και φρεγάτες στην Ερυθρά Θάλασσα. Θα επενδύει το κεφάλαιο, θα το προστατεύουν με λεφτά –ποιανού;- του ελληνικού λαού.

Μάλιστα, τι προσπαθεί να πετύχει η Κυβέρνηση και μέσα από τη Διεθνή Έκθεση Θεσσαλονίκης; Να δώσει νέα δωράκια στα μονοπώλια και στις πολυεθνικές, ακόμα και στους επενδυτές που θα έρθουν εδώ στην Ελλάδα, ακόμα και στο ντόπιο κεφάλαιο, για να του εξασφαλίσει την υπερεκμετάλλευση του εργαζόμενου, την απασχόληση με δεκατρείς, δεκατέσσερις, δεκαπέντε ώρες εργασία, γιατί για υπολογίστε και ένας εργαζόμενος που πηγαινοέρχεται στη δουλειά του, για υπολογίστε και τον χρόνο που διαθέτει για τις οικογενειακές του υποχρεώσεις, μηδέν ελεύθερος χρόνος. Η Κυβέρνηση προσπαθεί να του δώσει την δυνατότητα να εκμεταλλεύεται τον εργαζόμενο με χαμηλούς μισθούς, με ελαστικές σχέσεις εργασίας. Δεκάδες προνόμια, λοιπόν, που μια τέτοια Σύμβαση, όπως και όλες οι προηγούμενες, έρχεται να εξασφαλίσει και έρχεται να θωρακίσει.

Μάλιστα -και είναι σημαντικό γιατί χτυπάμε και το καμπανάκι, καταθέσαμε και ερώτηση την περασμένη Παρασκευή στο Κοινοβούλιο- στην 112 Πτέρυγα Μάχης στην Ελευσίνα, η οποία αξιοποιείται για τις νατοϊκές ανάγκες, είχαμε και τη μεταφορά και μεταφόρτωση πολεμικού υλικού και η Κυβέρνηση δεν έχει δώσει ακόμα απάντηση -είναι υπόλογη- μέσα σε κατοικημένη περιοχή, μέσα σε περιοχή με ενεργειακούς ομίλους, όπου είναι υγειονομική βόμβα και μπορεί να συμβεί το οτιδήποτε, αν η χώρα μας γίνει στόχος αντιποίνων. Μετέφεραν στρατιωτικό υλικό στο κράτος-δολοφόνο-γενοκτόνο του Ισραήλ.

Έτσι, λοιπόν, βλέπουμε ότι συνεχίζεται η φοροαφαίμαξη του ελληνικού λαού, ο οποίος πληρώνει το μάρμαρο και την ίδια στιγμή δίνουμε προνόμια στις πολυεθνικές, στο κεφάλαιο, στα μονοπώλια και στους ομίλους να κερδοσκοπούν.

Ο ελληνικός λαός θα δώσει τη δική του απάντηση στις 6 του Σεπτέμβρη έξω από τη Διεθνή Έκθεση Θεσσαλονίκης με μαζικά συλλαλητήρια και θα ανοίξει ο δρόμος μέσα από τον οργανωμένο αγώνα, την οργανωμένη πάλη, τη σύγκρουση με τα συμφέροντα των πολυεθνικών και των μονοπωλίων για γενικότερες αλλαγές και στην κοινωνία σε όφελος του ελληνικού λαού. Και σε αυτόν τον αγώνα το ΚΚΕ θα είναι μπροστάρης, θα είναι παρόν και θα δώσει όλες του τις δυνάμεις για να ανατραπεί και η σημερινή πολιτική της Κυβέρνησης, αλλά και για να ανοίξει ο δρόμος για τη συνολική ανατροπή αυτού του σάπιου εκμεταλλευτικού καπιταλιστικού συστήματος.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσοκάνη.

Ο κ. Μαμουλάκης δεν θα μιλήσει.

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Είστε Κοινοβουλευτικός, όμως, μετά με τη σειρά, προηγούνται οι εισηγητές.

Ο κ. Κουκουλόπουλος επίσης δεν θα μιλήσει.

Η κ. Αυγερινοπούλου;

**ΔΙΟΝΥΣΙΑ-ΘΕΟΔΩΡΑ ΑΥΓΕΡΙΝΟΠΟΥΛΟΥ:** Ναι, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, έχετε τον λόγο.

**ΔΙΟΝΥΣΙΑ-ΘΕΟΔΩΡΑ ΑΥΓΕΡΙΝΟΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, φέτος η χώρα μας πέτυχε ένα σημαντικό ρεκόρ. Βρίσκεται στην πρώτη θέση της Ευρωπαϊκής Ένωσης όσον αφορά την αύξηση των επενδύσεων. Η Ελλάδα για την περίοδο 2019-2024 κατέγραψε τη μεγαλύτερη αύξηση του όγκου επενδύσεων μεταξύ των κρατών-μελών της Ευρωπαϊκής Ένωσης.

Το όραμά μας είναι ξεκάθαρο: Να οικοδομήσουμε μία Ελλάδα εύρωστη, ανταγωνιστική, κοινωνικά δίκαιη, βιώσιμη και ανθεκτική. Και αυτό το όραμα δεν είναι πλέον ένα μελλοντικό στοίχημα για τη χώρα μας. Είναι μία πραγματικότητα που βήμα βήμα υλοποιείται.

Σε αυτήν τη διαδρομή έχουμε δίπλα μας σημαντικούς φίλους και συμμάχους. Ένας από τους σημαντικότερους στρατηγικούς μας εταίρους είναι τα Ηνωμένα Αραβικά Εμιράτα. Το 2024, πράγματι, κατέλαβαν την πρώτη θέση ως χώρα προέλευσης επενδυτικών κεφαλαίων προς την Ελλάδα, αντιπροσωπεύοντας το 28% του συνόλου των ξένων επενδύσεων προς τη χώρα μας. Οι καθαρές άμεσες επενδύσεις από τα Εμιράτα στην Ελλάδα ανήλθαν σε 1,89 δισεκατομμύρια ευρώ, ενώ παράλληλα λειτουργεί και Επενδυτικό Ταμείο που συστήσαμε από κοινού οι δύο χώρες και ενισχύει περαιτέρω κρίσιμους τομείς, όπως οι υποδομές, η καινοτομία, η αγροδιατροφή, η υγεία, ο βιώσιμος τουρισμός και η πράσινη μετάβαση.

Μέσα σε αυτό το δυναμικό περιβάλλον οικονομικής συνεργασίας είναι αυτονόητη η ανάγκη να συνεχίσει να εφαρμόζεται το υπάρχον νομικό πλαίσιο φορολογικής συνεργασίας των δύο κρατών, δηλαδή η υφιστάμενη Συμφωνία αποφυγής διπλής φορολογίας και το συναφές Πρωτόκολλο, τα οποία διασφαλίζουν την αποφυγή της διπλής φορολόγησης εισοδήματος και κεφαλαίου, τη διαφάνεια και τον έλεγχο από τις φορολογικές υπηρεσίες και των δύο κρατών, την αποτροπή φαινομένων φοροδιαφυγής και την ενίσχυση της αμοιβαίας εμπιστοσύνης.

Έτσι, με το πρώτο άρθρο το νομοσχέδιο κυρώνει τη νέα Διεθνή Διμερή Συμφωνία μεταξύ Ελλάδος και Ηνωμένων Αραβικών Εμιράτων, η οποία εξασφαλίζει τη συνέχεια του υφιστάμενου νομοθετικού πλαισίου, δηλαδή της προηγούμενης Συμφωνίας και του συνοδευτικού της Πρωτοκόλλου.

Αυτά τα νομικά κείμενα ετέθησαν σε εφαρμογή το 2014, ίσχυσαν έως και το 2024 και αποτιμήθηκαν θετικά ως προς την επίτευξη των στόχων τους. Η νέα Συμφωνία αποφυγής διπλής φορολογίας έχει πλέον αόριστη διάρκεια, αποδεικνύοντας τη χρησιμότητα και την αποτελεσματικότητα του εν λόγω νομικού πλαισίου και επισφραγίζοντας την ισχυρή σχέση μεταξύ των δύο χωρών. Είναι μία Συμφωνία η οποία υποστηρίζει άμεσα τις επενδύσεις και την επιχειρηματική δραστηριότητα και στις δύο χώρες, δημιουργεί ευνοϊκό και σταθερό περιβάλλον για τους Έλληνες επιχειρηματίες και τους επενδυτές που δραστηριοποιούνται στα Ηνωμένα Αραβικά Εμιράτα και αντίστροφα, ενώ δημιουργεί δίκαιο φορολογικό καθεστώς για τους Έλληνες πολίτες και τα νομικά πρόσωπα που διαμένουν και εργάζονται στα Εμιράτα και αντίστροφα.

Στο κείμενο του νομοσχεδίου βρίσκονται αποτυπωμένες και οι δύο ρηματικές διακοινώσεις, οι οποίες έχουν ανταλλαχθεί μεταξύ του ελληνικού Υπουργείου Εξωτερικών και της Πρεσβείας των Ηνωμένων Αραβικών Εμιράτων στην Αθήνα και συναποτελούν το κείμενο της νέας Συμφωνίας, ενώ σύμφωνα με το δεύτερο άρθρο για την έναρξη ισχύος της νέας Συμβάσεως, απαιτείται η αμοιβαία ενημέρωση για την ολοκλήρωση των αντίστοιχων εσωτερικών νομικών απαιτήσεων και στα δύο κράτη. Εν προκειμένω, για την Ελλάδα, ως εσωτερική διαδικασία θεωρείται η κύρωσή της από τη Βουλή, την οποία καλούμεθα να ολοκληρώσουμε σήμερα.

Κυρίες και κύριοι συνάδελφοι, με το παρόν νομοσχέδιο η Ελλάδα δεν συντηρεί μόνο μία διεθνή συνεργασία. Τη διευρύνει, την εμβαθύνει και την καθιστά πυλώνα των στρατηγικών μας συνεργασιών. Είναι μία ακόμα απόδειξη ότι η χώρα μας προχωρά με συνέπεια και όραμα, ότι χτίζει συμμαχίες με παγκόσμιους εταίρους και ότι μετατρέπεται σε ισχυρό κέντρο ανάπτυξης στην Ευρώπη και τη Μεσόγειο.

Για τους λόγους αυτούς, σας καλούμε να υπερψηφίσετε το παρόν νομοσχέδιο. Η Ελλάδα αναπτύσσεται. Η Ελλάδα πρωταγωνιστεί. Η Ελλάδα κερδίζει το μέλλον της.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Αυγερινοπούλου.

Τον λόγο έχει τώρα ο κ. Κουκουλόπουλος.

Ορίστε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Κυρίες και κύριοι συνάδελφοι, η κύρωση συμβάσεων αποφυγής διπλής φορολογίας –και φοροδιαφυγής βέβαια- είναι μία υπόθεση στην οποία σταθερά είμαστε θετικοί, τονίζοντας παράλληλα την ανάγκη να επιταχύνουμε τέτοιες συμφωνίες, κύριε Υπουργέ. Όπως είχαμε πει και στον Τελωνειακό Κώδικα –και είχαμε και τη σύμφωνη γνώμη σας- οι δυνάμεις της απάτης και του λαθρεμπορίου διεθνώς, των τριγωνικών και άλλων περίεργων συναλλαγών, τρέχουν πολύ γρηγορότερα από όλα τα κράτη, όχι από την Ελλάδα, αλλά από όλες τις κρατικές αρχές. Αξιοποιούν πολύ γρηγορότερα από τις κρατικές οντότητες τα εργαλεία και τις δυνατότητες που δίνει η σύγχρονη τεχνολογία και, κατά συνέπεια, όχι απλά είμαστε θετικοί, αλλά καλούμε την Κυβέρνηση να επιταχύνει τέτοιες συμφωνίες, απαιτώντας παράλληλα –δεν αιτούμαστε, αλλά απαιτούμε, κύριε Υπουργέ- αυτό που σας είπα και προχθές στην επιτροπή. Κάποια στιγμή πρέπει να οργανώσετε μία ολοκληρωμένη ενημέρωση της Εθνικής Αντιπροσωπείας για τα οφέλη που έχουν προκύψει από τέτοιες συμφωνίες διμερείς, γιατί πραγματικά έχουν προκύψει οφέλη. Είχαμε κάνει με την πολιτική ηγεσία του Υπουργείου Οικονομικών πριν από έναν περίπου χρόνο μία συζήτηση για μία από αυτές τις συμφωνίες και είχαμε ένα συγκεκριμένο απτό αποτέλεσμα. Είναι καλό να γνωρίζει η Εθνική Αντιπροσωπεία τι αποτελέσματα επιφέρουν αυτές οι συμφωνίες. Εξ ου κι εμείς, όπως είπα, είμαστε θετικοί.

Εκτός, βέβαια, από την αποφυγή διπλής φορολογίας και τη δημιουργία υγιών εσόδων, εσόδων σε υγιή βάση από κάθε άποψη, υπάρχει και ένας ακόμα κρίσιμος τομέας, αυτός των επενδύσεων που σαφώς υποβοηθείται και ενισχύεται από τέτοιου τύπου συμφωνίες, όπως αυτή εν προκειμένω που καλούμαστε σήμερα να ψηφίσουμε.

Όμως, εδώ, κυρίες και κύριοι συνάδελφοι, θέλω να βάλουμε κάποια πράγματα στη θέση τους. Παρουσιάσαμε τη Δευτέρα, ξεκινώντας από τα ζητήματα οικονομίας και ανάπτυξης –συνεχίσαμε χθες και θα υπάρξει συνέχεια και αύριο και μεθαύριο γιατί σήμερα έχουμε τις εκδηλώσεις μας τις αφιερωμένες στην ιδρυτική μας Διακήρυξη της 3ης του Σεπτέμβρη- τη «μαύρη Βίβλο» για τα πεπραγμένα της Κυβέρνησης. Η Κυβέρνηση αντέδρασε χωρίς συγκεκριμένα στοιχεία, γιατί ενοχλήθηκε για κάποιο πράγμα που είπαμε.

Εδώ, λοιπόν, κύριε Υπουργέ, έχουμε κάποια απτά παραδείγματα. Έχουμε πει τη θέση μας ότι με βάση τους διαθέσιμους πόρους, αλλά και το γεγονός ότι η χώρα γνώρισε μια πρωτοφανή εσωτερική υποτίμηση τα προηγούμενα χρόνια, η ανάπτυξη είναι ισχνή. Το λένε άνθρωποι με βαθιά γνώση της ελληνικής οικονομίας, όπως ο Ντέκλαν Κοστέλο. Το λέει και το δικό σας Μεσοπρόθεσμο που πέρασε από τη Βουλή τον Ιούλιο του 2021. Για να μην πάω, μάλιστα, στα χρόνια του COVID και της ενεργειακής κρίσης που είχαν καταλυτική επίδραση σε αυτό το περιβάλλον, η ανάπτυξη σωρευτικά τα έτη 2023, 2024, 2025, όπως προέβλεπε το δικό σας Μεσοπρόθεσμο η ανάπτυξη θα έπρεπε να είναι 12,6% και έκλεισε σημειώνοντας το κοντέρ 6,5%, δηλαδή περίπου στο μισό.

Είναι ισχνή η ανάπτυξη λοιπόν και με βάση τις δικές σας προβλέψεις, αλλά και οι εκτιμήσεις που κάνουν, όπως είπα, άνθρωποι με βαθιά γνώση της ελληνικής οικονομίας, σαν τον προαναφερθέντα κ. Κοστέλο.

Το επενδυτικό κοινό επιμένει και οι άμεσες ξένες επενδύσεις για τις οποίες υπήρξε εκτενής αναφορά στην –εντός εισαγωγικών- «απάντηση» που μας έδωσε η Κυβέρνηση και η Νέα Δημοκρατία σε όσα είπαμε προχθές στη Χαριλάου Τρικούπη για την οικονομία, χρειάζονται περαιτέρω ανάλυση. Και η σημερινή συζήτηση για τη Συμφωνία με τα Ηνωμένα Αραβικά Εμιράτα βοηθάει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ακούστε, λοιπόν, κυρίες και κύριοι συνάδελφοι, δύο ενδιαφέροντα πράγματα. Εμείς δεν αμφισβητούμε ότι έχουν υπάρξει άμεσες ξένες επενδύσεις –αλίμονο αν δεν υπήρχαν- και σχετίζονται ευθέως με την εσωτερική υποτίμηση στην οποία αναφέρθηκα. Δεν είναι τυχαίο ότι περισσότερο από το 50% των άμεσων ξένων επενδύσεων κατευθύνονται στον τομέα των ακινήτων ακριβώς λόγω της υποτίμησης αξιών που προηγήθηκε στη χώρα. Ένα άλλο μέρος είναι μέσω του χρηματιστηρίου, με αγορές ή εξαγορές μετοχών.

Μια από τις κορυφαίες εξαγορές, η μεγαλύτερη ίσως στα χρονικά του ελληνικού χρηματιστηρίου –δεν ξέρω αν έχει υπάρξει τους τελευταίους μήνες κάτι μεγαλύτερο, δεν νομίζω- είναι αυτή που έκανε με τα Ηνωμένα Αραβικά Εμιράτα, αγοράζοντας την ΤΕΡΝΑ ΕΝΕΡΓΕΙΑΚΗ με ένα τίμημα που ανήλθε συνολικά στα 4 δισεκατομμύρια ευρώ.

Είπε περιχαρής ο Πρωθυπουργός τον Φλεβάρη ότι ήδη ξεπεράσαμε τον στόχο του 4 δισεκατομμυρίων που είχαμε βάλει στα δύο χρόνια. Ήταν αυτή η εξαγορά που ήταν 4 δισεκατομμύρια από μόνη της. Δηλαδή, δίπλα στο «real estate» έρχονται και οι αγοραπωλησίες Ανανεώσιμων Πηγών Ενέργειας που είναι αμφίβολο τι αναπτυξιακό αποτέλεσμα παράγουν.

Όμως, υπάρχει κι ένα ζήτημα το οποίο έθεσα πριν από δεκατέσσερις μήνες με ερώτησή μου στη Βουλή και απάντηση δεν έχω πάρει, κύριε Υπουργέ. Ρώτησα, λοιπόν, τότε, ξεκαθαρίζοντας ότι δεν ποινικοποιούμε αυτές τις διαδικασίες –είμαστε σε μια ελεύθερη οικονομία, σε μία ελεύθερη αγορά- για την εκτίμηση του χαρτοφυλακίου της ΑΠΕ. Ουδείς ψόγος. Ναι, αλλά με το χαρτοφυλάκιο αυτό πέρασε κι ένα τεράστιο κομμάτι γης σε μία εταιρεία του εξωτερικού. Και είπαμε να μας δώσετε τα στοιχεία και για τη συγκεκριμένη συναλλαγή, αλλά και για πολλές άλλες συναλλαγές, πόσα χαρτοφυλάκια ΑΠΕ έχουν περάσει σε ξένους και πόσα κομμάτια γης και με ποιους όρους και προϋποθέσεις έχουν περάσει σε ξένα χέρια μέσα από αυτή τη διαδικασία.

Απάντηση δεν πήραμε. Είναι τόσο δύσκολο να μας απαντήσετε; Έχουμε τη δημόσια περιουσία δεσμευμένη από το Υπερταμείο, όπως ειπώθηκε νωρίτερα από τον Κοινοβουλευτικό μας Εκπρόσωπο, και περνάει σιγά-σιγά και ένα μεγάλο μέρος γης που ανήκει σε δήμους ή σε ιδιώτες, σε εξωχώριες εταιρείες, όχι offshore, αλλά σε εταιρείες εν πάση περιπτώσει όχι ελληνικές. Είναι μια διαδικασία αφελληνισμού και πρέπει να το δούμε. Χώρια ότι οι επενδύσεις σε ΑΠΕ, με βάση το προκλητικό πάρτι που παρακολουθούμε χρόνια τώρα με τις ευλογίες της Κυβέρνησης στην ενέργεια, οδηγεί στο να αποκομίζουν ξένοι παίκτες τεράστια κέρδη σε βάρος των παραγωγικών δυνάμεων της χώρας και του ελληνικού νοικοκυριού από τον πολύπαθο χώρο της ηλεκτρικής ενέργειας. Αυτό που γίνεται δεν έχει προηγούμενο μεταπολεμικά, σε ό,τι αφορά την αναδιανομή και τη μεταφορά πλούτου προς τις εταιρίες παραγωγούς και παρόχους ηλεκτρικής ενέργειας.

Aυτά είναι καίριας σημασίας να τα επισημάνω με αφορμή τη σύμβαση γιατί έχουμε πλήρη συνείδηση τι ακριβώς ψηφίζουμε, αλλά επίσης με πλήρη συνείδηση απορρίπτουμε και τις εικασίες και τους χειρισμούς και τους πανηγυρισμούς σας γύρω από τις άμεσες ξένες επενδύσεις. Η χώρα χρειάζεται παραγωγικές επενδύσεις και ολοκληρωμένες πολιτικές γι’ αυτό.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κουκουλόπουλο.

Έχουμε ολοκληρώσει τον κατάλογο των εισηγητών και των ειδικών αγορητών. Θα ξεκινήσουμε με τους Κοινοβουλευτικούς Εκπροσώπους ξανά με αντίστροφη σειρά. Προηγουμένως έχει ζητήσει τον λόγο η κ. Ζωή Κωνσταντοπούλου, η Πρόεδρος της Πλεύσης Ελευθερίας, μεταξύ άλλων για να καλωσορίσει στα εξ αριστερών θεωρεία από τα οποία παρακολουθούν τη συνεδρίαση τα παιδιά της Παλαιστίνης στην Ελλάδα, με συνοδούς τις μητέρες τους, και οι συγγενείς τους, μαζί με τον Πρέσβη της Παλαιστίνης στην Ελλάδα.

(Χειροκροτήματα)

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι ωραία εικόνα, προς τιμήν σας, για την Παλαιστίνη, για τη Γάζα, για τα παιδιά που αυτήν τη στιγμή παρακολουθούν τη συνεδρίασή μας, κυρίες και κύριοι, εδώ, μέσα στο Κοινοβούλιο που είναι ο φυσικός χώρος της δημοκρατίας, της ισότητας, της ανοιχτωσιάς, της αλληλεγγύης, της μάχης και της πάλης για τα δικαιώματα όλων των ανθρώπων χωρίς διακρίσεις, χωρίς αποκλεισμούς, χωρίς αντίποινα!

(Χειροκροτήματα από την πτέρυγα της Πλεύσης Ελευθερίας)

Κυρίες και κύριοι, καλωσορίζω στη Ολομέλεια της Βουλής, τα παιδιά της Παλαιστίνης, τα παιδιά της Γάζας, κορίτσια και αγόρια, που γλίτωσαν από τον εφιαλτικό ορυμαγδό μιας γενοκτονικής πολιτικής, κορίτσια και αγόρια που βρίσκονται στη χώρα μας μαζί με τις μανάδες τους, όσες διασώθηκαν, με τους συγγενείς τους, κορίτσια και αγόρια που βρίσκονται στη χώρα μας από τον Φλεβάρη, για να τους παρασχεθεί η απαιτούμενη νοσηλεία, αρωγή, ιατροφαρμακευτική κάλυψη, η απαιτούμενη υποστήριξη, αυτή που η ανθρωπότητα οφείλει να δείχνει στα θύματα πολέμου, στα θύματα εγκλημάτων πολέμου, στα θύματα εγκλημάτων κατά της ανθρωπότητας, στα θύματα γενοκτονίας.

Ο Πρέσβης της Παλαιστίνης, που επίσης παρακολουθεί από τα θεωρεία μαζί με τα παιδιά, έχει το δικαίωμα να βρίσκεται εδώ μέσα στη Βουλή, όπως ξέρετε, ως επικεφαλής διπλωματικής αντιπροσωπείας, αλλά προτιμά σήμερα να βρίσκεται στα θεωρεία μαζί με τα παιδιά και τις μανάδες τους.

Οι άνθρωποι της Παλαιστίνης που βρίσκονται στη χώρα μας, αυτοί οι άνθρωποι που διασώθηκαν, αυτοί οι άνθρωποι που είναι εδώ, μας θυμίζουν ότι πολύ κοντά σε εμάς παιδιά δολοφονούνται, παιδιά ακρωτηριάζονται, παιδιά χάνουν τις οικογένειές τους, δολοφονούνται οι γονείς τους, τα αδέλφια τους, οι παππούδες, οι γιαγιάδες, οι συγγενείς και οι φίλοι τους.

Είναι περίπου είκοσι χιλιάδες τα παιδιά θύματα της γενοκτονίας στη Γάζα και αυτό δεν μπορεί να είναι ατύχημα, αυτό δεν μπορεί να είναι τυχαίο, αυτό δεν μπορεί να είναι αστοχία. Είναι δυστυχώς ο στόχος μιας πολιτικής που η Ελληνική Κυβέρνηση και κάθε κυβέρνηση οφείλει να αποδοκιμάσει, να στηλιτεύσει, να απομονώσει και να κάνει ότι περνάει από το χέρι της για να σταματήσει, αυτό που κάνουν οι απλοί άνθρωποι σε όλο τον κόσμο, που κινητοποιούνται για να κάνουν ό,τι περνάει από το χέρι τους για να σταματήσει η γενοκτονία. Απλοί άνθρωποι από όλο τον κόσμο κάνουν ο καθένας και η καθεμία ό,τι μπορεί, γιατί δεν συμβιβάζεται η ψυχή τους με τη διάπραξη τόσων και τέτοιων εγκλημάτων μπροστά στα μάτια της ανθρωπότητας σε ζωντανή μετάδοση επί σχεδόν δύο χρόνια.

Είχα την ευκαιρία να γνωρίσω τα παιδιά -δεν είναι σήμερα όλα εδώ, γιατί κάποια από αυτά δεν μπορούν να μετακινηθούν λόγω της υγείας τους, των τραυματισμών τους και των θεραπειών που δέχονται- στην οικία του Πρέσβη την περασμένη εβδομάδα όπου μας προσκάλεσε σε ένα πολύ συγκινητικό γεύμα μαζί με τις μητέρες των παιδιών, που επίσης τις γνώρισα και είναι εδώ συνοδεύοντας τα παιδιά τους, με τη γνήσια αγωνία να μπορέσουν να τα υποστηρίξουν και να μπορέσουν να γυρίσουν στην πατρίδα τους, που την αισθάνομαι σαν κοινή μας πατρίδα όταν πρέπει να υποστηρίξουμε τους ανθρώπους αυτούς από τους οποίους αφαιρείται το δικαίωμά στην πατρίδα τους.

Στη συνάντηση αυτή, στο γεύμα της περασμένης εβδομάδας, ήταν και ο Πρόεδρος της Νέας Αριστεράς, ο κ. Χαρίτσης, που επίσης το κόμμα του έχει, όπως και η Πλεύση Ελευθερίας, σταθερά παρέμβει για τη στήριξη του λαού της Παλαιστίνης και τον τερματισμό της γενοκτονίας. Και όπως ξέρετε υπάρχουν τέσσερα κόμματα μέσα σε αυτήν τη Βουλή, που εδώ και μήνες με κοινή πρωτοβουλία, με κοινή επιστολή που υπέγραψαν οι Αρχηγοί τους -ο κ. Φάμελλος από τον ΣΥΡΙΖΑ, ο κ. Κουτσούμπας από το ΚΚΕ, ο κ. Χαρίτσης από τη Νέα Αριστερά και εγώ- προς τον Πρωθυπουργό και προς τον Υπουργό Εξωτερικών ζητάμε να γίνουν αυτά τα οποία οφείλει η χώρα να κάνει, αυτά τα οποία οφείλει η Κυβέρνηση να κάνει για την Παλαιστίνη.

Σήμερα, λοιπόν, είναι άλλη μία ευκαιρία για να διατρανώσουμε την άποψή μας αυτή και σας προσκαλώ να το κάνουμε από όλα τα κόμματα της Βουλής. Σίγουρα περιμένω να τοποθετηθούν καθαρά όλοι.

Προς τιμήν του ο Πρόεδρος της Βουλής, ο κ. Κακλαμάνης, που είναι γιατρός και τον ενημέρωσα για την επίσκεψη των παιδιών, υποδέχθηκε τα παιδιά, τις μανάδες, τον θείο - συνοδό και τον κύριο Πρέσβη στο γραφείο του στη Βουλή, τα καλωσόρισε και τους είπε κάτι πολύ συγκινητικό που θα το πω από αυτό το Βήμα, γιατί αυτός είναι ο τόνος που θεωρώ ότι πρέπει να εκφράζουν οι πολιτειακοί άρχοντες και οι πολιτειακοί θεσμοί.

Τους είπε, λοιπόν: «Η κ. Κωνσταντοπούλου και εγώ δεν έχουμε παιδιά. Εσείς είστε για μας τα παιδιά μας». Αυτό είναι ένας άλλος τόνος και ένα άλλο παράδειγμα, που μακάρι να επικρατήσει ως πολιτικός πολιτισμός συνολικότερα.

Εγώ θέλω να καλωσορίσω μέσα από την καρδιά μου τα παιδιά της Παλαιστίνης και να τους πω ότι είναι και εδώ μια πατρίδα που θα παλέψει για να γυρίσετε σώα στην πατρίδα σας και να μπορείτε να χαρείτε τη ζωή σας, να καλωσορίσω τις μανάδες, τον θείο και τον κύριο Πρέσβη και να σας προσκαλέσω όλοι μαζί, σε μια ένδειξη αλληλεγγύης στα παιδιά αυτά, σε μια ένδειξη υποστήριξης και ανθρωπιάς, να τα καλωσορίσουμε.

Καλώς ήρθατε!

(Χειροκροτήματα)

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Ο κ. Τσιρώνης δεν είναι εδώ.

Η κ. Πέρκα έχει τον λόγο.

**ΘΕΟΠΙΣΤΗ (ΠΕΤΗ) ΠΕΡΚΑ:** Να ξεκινήσω κι εγώ καλωσορίζοντας τα παιδιά από την Παλαιστίνη, τα παιδιά που έχουν τραγικές εμπειρίες και θα συνεχίσω σε αυτό το κλίμα. Κατ’ αρχάς, θέλω να πω ότι σήμερα υπάρχει ένα παγκόσμιο ειρηνικό κίνημα, όπου ως ιστορικό γεγονός θα αναφέρω ότι δεκάδες πλοία από σαράντα τέσσερις χώρες, με πλήρωμα ανθρώπους ακτιβιστές, πολιτικούς και απλούς ανθρώπους ξεκίνησαν από τη Βαρκελώνη για να σπάσουν τον παράνομο αποκλεισμό στη Γάζα και να προσφέρουν ανθρωπιστική βοήθεια. Το ελληνικό σκάφος ξεκινάει τη Δευτέρα από τη Σύρο. Δηλώνω και θέλω να ενημερώσω τους συναδέλφους ότι θα είμαι κι εγώ σε αυτό το σκάφος και ελπίζω να έχουμε τη στήριξη και των κυβερνήσεων των πρεσβειών, ώστε να μπορέσουμε να καταφέρουμε να σταματήσουμε αυτό το έγκλημα, τουλάχιστον να προσφέρουμε μια ανακούφιση.

Αυτά που ζούμε πραγματικά είναι ιστορικά. Αυτό που συμβαίνει στη Γάζα με το 85% των νεκρών να είναι άμαχοι ή παιδιά κι η επιβεβλημένη λιμοκτονία μάς κάνουν να θυμηθούμε τις πιο σκοτεινές πλευρές της Ιστορίας. Σε αυτή, λοιπόν, τη συγκυρία θεωρώ ότι είναι ύψιστο καθήκον όλων μας να πάρουμε θέση, είναι αυτονόητο ότι πρέπει να πάρουμε θέση, για λόγους ανθρωπισμού. Δεν μπορεί να γίνεται ανεκτό από κυβερνήσεις, διεθνείς οργανισμούς αυτό που συμβαίνει στη Γάζα. Η σιωπή δεν είναι απλά συνενοχή, είναι κάτι παραπάνω. Συμμετέχουν σε ένα έγκλημα, είναι μια κατάρρευση ηθικής και πολιτικής συνείδησης.

Γι’ αυτό λοιπόν δεν θα επεκταθώ πολύ, θέλω όμως να καλέσω κατ’ αρχάς όλους τους πολίτες, τα κόμματα, τους θεσμικούς φορείς να στηρίξουν αυτό το τεράστιας σημασίας Global Sumud Flotilla, αυτόν τον στόλο που πάει να σπάσει τον αποκλεισμό. Και βεβαίως από το March to Gaza, αλλά και από το Global Sumud Flotilla υπάρχει ένα κείμενο συλλογής υπογραφών από βουλευτές σε όλα τα κοινοβούλια και αυτοδιοικητικούς. Υπάρχουν βέβαια και άλλοι, που είναι δημοσιογράφοι, καλλιτέχνες κτλ. Πάει πάρα πολύ καλά και θα ήθελα να δηλώσω εδώ ότι ο ελληνικός λαός ευαισθητοποιείται, όπως και άλλοι λαοί και αυτό που δεν κάνουν οι κυβερνήσεις το κάνουν οι ίδιοι οι λαοί.

Έχω λίγο χρόνο να διαβάσω το κείμενο, τι ζητάμε. Φαντάζομαι ότι κάποιες κοινοβουλευτικές ομάδες θα υπογράψουν, εννοείται και εμείς θα υπογράψουμε, προφανώς. Εγώ θα καλέσω πάντως και τους Βουλευτές και ως μονάδες να το κάνουν.

Διαβάζω λοιπόν τι ζητάμε: Πρώτον, άμεσο ανθρωπιστικό διάδρομο. Καλούμε τα κράτη και τις αρμόδιες αρχές να λάβουν χωρίς καθυστέρηση όλα τα αναγκαία μέτρα ώστε να εγγυηθούν κατ’ ελάχιστον τη δημιουργία ενός ασφαλούς και συνεχούς ανθρωπιστικού διαδρόμου προς τη Γάζα. Η υποχρέωση αυτή είναι ηθική, νομική και ανθρωπιστική επιταγή. Οι άμαχοι πρέπει να έχουν απρόσκοπτη και άμεση πρόσβαση στην ανθρωπιστική βοήθεια.

Δεύτερον, προστασία του παγκόσμιου στόλου αλληλεγγύης Global Sumud Flotilla. Υπερτονίζουμε το δικαίωμα αλλά και την υποχρέωση των κοινωνικών κινημάτων και των πολιτών να οργανώνουν και να υλοποιούν ειρηνικές και ανθρωπιστικές πρωτοβουλίες μη βίαιου χαρακτήρα. Το Global Sumud Flotilla που έχει δεσμευτεί να μεταφέρει βοήθεια και να εκφράσει έμπρακτη αλληλεγγύη προς τον παλαιστινιακό λαό οφείλει να έχει πλήρη προστασία. Καλούμε το ελληνικό Κοινοβούλιο, την ελληνική Κυβέρνηση, τις κυβερνήσεις και τους διεθνείς θεσμούς να εγγυηθούν την ασφαλή άφιξη του στόλου στη Γάζα, χωρίς εμπόδια ή οποιονδήποτε άλλο κίνδυνο για την αποστολή. Επισημαίνουμε ότι η εν λόγω πρωτοβουλία έχει απολύτως νόμιμο χαρακτήρα και συνεπώς δεν μπορεί να δεχθεί επίθεση ή να εξαναγκαστεί να σταματήσει.

Τρίτον, ευθύνη της διεθνούς κοινότητας: Το Διεθνές Δίκαιο υποχρεώνει τα κράτη να προστατεύουν τους αμάχους σε εμπόλεμες περιοχές και να επιτρέπουν την απρόσκοπτη παροχή ανθρωπιστικής βοήθειας. Οι κυβερνήσεις οφείλουν να ενεργήσουν άμεσα και αποφασιστικά για την τήρηση των αρχών αυτών, χωρίς καθυστέρηση και χωρίς υπεκφυγές. Πρόκειται για ιστορική και νομική ευθύνη που οφείλει να αναληφθεί.

Τέταρτον, να τερματίσουν τη στέρηση τροφής και τον λιμό που χρησιμοποιούνται ως πολεμικά μέσα και συνιστούν κατάφωρη παραβίαση του άρθρου 54 των Πρόσθετων Πρωτοκόλλων της Συνθήκης της Γενεύης. Απαιτούμε τον πλήρη σεβασμό του αναφαίρετου δικαιώματος του παλαιστινιακού λαού να ζει ειρηνικά και ελεύθερα στη δική του πατρίδα.

Πέμπτον, αναγνωρίζουμε και υπενθυμίζουμε στις κυβερνήσεις μας ότι κάθε μορφή στρατιωτικής και πολιτικής κατοχής είναι παράνομη, σύμφωνα με το διεθνές δίκαιο.

Με την παρούσα δήλωση επαναβεβαιώνουμε τη συλλογική μας δέσμευση υπέρ της ειρήνης, της ανθρώπινης αξιοπρέπειας και του Διεθνούς Δικαίου. Η Ιστορία δεν θα μας κρίνει από τα λόγια μας, αλλά από τις πράξεις μας για την προστασία της ανθρώπινης ζωής στις πλέον ευάλωτες περιστάσεις.

Ευχαριστώ.

(Χειροκροτήματα από τις πτέρυγες της Νέας Αριστεράς και της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Πέρκα.

Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Να καλωσορίσουμε και εμείς από τη μεριά μας τα πολύπαθα παιδιά από τη Γάζα. Υπεύθυνο για την κατάσταση την οποία βιώνουν δεν είναι τίποτε άλλο παρά το κράτος - κατακτητής του Ισραήλ που κλιμακώνει την επίθεση σε βάρος του παλαιστινιακού λαού για τον πλήρη εκτοπισμό του από τα εδάφη της Γάζας, προκαλώντας μία γενοκτονία σε βάρος του. Το κράτος-δολοφόνος του Ισραήλ δεν είναι μόνο του, έχει τις πλάτες και τις διευκολύνσεις αλλά και την άμεση στήριξη των ΗΠΑ, του ΝΑΤΟ και της Ευρωπαϊκής Ένωσης, του ιμπεριαλιστικού δηλαδή στρατοπέδου που διευκολύνει τη δολοφονική δράση του Ισραήλ για να υλοποιηθούν τα σχέδιά του, τα ευρωατλαντικά σχέδια στην περιοχή για τη νέα Μέση Ανατολή, που σε αυτόν ακριβώς τον σχεδιασμό εντάσσεται και η διαχρονική επιδίωξη του Ισραήλ για το «Μεγάλο Ισραήλ», με την αλλαγή και επαναχάραξη των συνόρων, με δημιουργία κρατών προτεκτοράτων και τη μετατροπή ουσιαστικά σε κουρελόχαρτα των αποφάσεων για τη δημιουργία του κράτους της Παλαιστίνης.

Η Ελληνική Κυβέρνηση εμπλέκεται άμεσα σε αυτή την ιμπεριαλιστική επέμβαση, στηρίζει ανοιχτά το κράτος - κατακτητή του Ισραήλ. Η αλληλεγγύη στον παλαιστινιακό λαό και στους λαούς της περιοχής πρέπει να είναι βασική προϋπόθεση από μεριάς του ελληνικού λαού και όλων των λαών, για να μπορέσουν ακριβώς με την πάλη τους να ακυρώσουν τους αμερικανονατοϊκούς ιμπεριαλιστικούς σχεδιασμούς, απαιτώντας την άμεση απεμπλοκή της χώρας μας από αυτή τη σύγκρουση, την επιστροφή του Ελληνικού Στρατού από το εξωτερικό και το κλείσιμο των αμερικανονατοϊκών βάσεων, για να μπορέσει να γίνει δυνατή η άμεση παράδοση, χωρίς κανένα εμπόδιο, της ανθρωπιστικής βοήθειας για να αντιμετωπιστεί η επισιτιστική κρίση και βεβαίως να διεκδικήσουν και να υποβάλουν στην Κυβέρνηση την καταγγελία όλων των συμβάσεων στρατηγικού, στρατιωτικού και οικονομικού χαρακτήρα με το κράτος – δολοφόνο, καθώς επίσης βεβαίως να απαιτήσουν για ακόμη μία φορά την άμεση υλοποίηση της ομόφωνης απόφασης της ελληνικής Βουλής το 2015 για τη δημιουργία ανεξάρτητου παλαιστινιακού κράτους στα σύνορα του ’67 και με πρωτεύουσα την Ανατολική Ιερουσαλήμ.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Να καλωσορίσουμε και εμείς από τη μεριά μας τα παιδιά από την Παλαιστίνη. Πρέπει να κάνουμε ξεκάθαρο ότι είναι υποχρέωση κάθε δημοκράτη πολίτη να υψώσει τη φωνή του, κάθε πολιτικής δύναμης να πάρει ξεκάθαρη θέση, διότι αυτό που συμβαίνει στη Γάζα είναι μία διακηρυγμένη επιχείρηση εναντίον αμάχων. Δεν έχει κανένα σαφή στρατιωτικό προσδιορισμένο στόχο, είναι μια διακηρυγμένη θέση εκτοπισμού ενός ολόκληρου λαού από τον τόπο στον οποίο ζει.

 Ο ΣΥΡΙΖΑ - Προοδευτική Συμμαχία από την αρχή αυτής της κρίσης πρωταγωνιστεί στις πρωτοβουλίες οι οποίες παίρνονται και θέλω να υπενθυμίσω ότι κατά τη διάρκεια της διακυβέρνησης 2015-2019 υπήρχε εκτός των άλλων -δεν υπήρχε βεβαίως τέτοια κορύφωση της κρίσης στη σύγκρουση Ισραήλ και Παλαιστίνης- και η τριμερής συμφωνία και λειτουργία μεταξύ Ελλάδας, Κύπρου και Παλαιστίνης.

Είναι μια εξωτερική πολιτική με διαφορετικές προτεραιότητες από τις δικές σας, όπου φαίνονται βεβαίως δυστυχώς στον ορίζοντα, πλέον πυκνώνουν και τα αρνητικά αποτελέσματα για το εκτόπισμα της χώρας μας.

Τώρα, επί του προκειμένου, υπάρχει μια πτυχή η οποία δεν έχει αναδειχθεί - και στη συμφωνία με τα Εμιράτα φαίνεται ότι θα πάει να καλυφθεί- ότι μέσα σε ένα χρόνο οι εισαγωγές από τα Εμιράτα αυξήθηκαν κατά 200% και οι εξαγωγές προς τα Εμιράτα μόνο κατά 12%.

Αυτό τι αποτυπώνει; Αποτυπώνει ένα πρόβλημα δομικό της ελληνικής οικονομίας, το οποίο βαθαίνει κατά τη διάρκεια της δικής σας Κυβέρνησης και δεν αφορά βεβαίως τη σχέση μας μόνο με τα Ηνωμένα Αραβικά Εμιράτα.

Είχατε στην διάθεσή σας, κύριε Κώτσηρα, από το 2019 και μετά 120 δισεκατομμύρια, δημόσιες δαπάνες. Αυξήσατε το δημόσιο χρέος, μην παρεξηγηθώ. Δεν λέω ότι δεν έπρεπε κατά τη διάρκειά του covid να αξιοποιηθούν οι ελαστικότητες των ευρωπαϊκών κανόνων που προέκυψαν υπό το βάρος της κρίσης για να στηριχθεί η οικονομία. Είχατε το Ταμείο Ανάκαμψης και βεβαίως τα συνηθισμένα, τα προβλεπόμενα ευρωπαϊκά προγράμματα, τις ευρωπαϊκές χρηματοδοτήσεις.

Τι καταφέρατε; Καταφέρατε μήπως να λύσετε αυτό το δομικό πρόβλημα της ελληνικής οικονομίας; Όχι. Το εμπορικό ισοζύγιο επιδεινώνεται, 36 δισεκατομμύρια την χρονιά που πέρασε.

Μήπως καταφέρατε να λύσετε ή να αποσυμπιέσετε τη χώρα από το δυσβάσταχτο ιδιωτικό χρέος; Ούτε. Και το ιδιωτικό χρέος αυξήθηκε.

Έρχομαι τώρα να σας πω ότι η χώρα μας αντιμετωπίζει το φάσμα της παραπομπής στο ευρωπαϊκό δικαστήριο επειδή δεν εφαρμόζετε οδηγίες σχετικές με τη μείωση του φόρου προστιθέμενης αξίας.

Εδώ και δύο μήνες σας έχουμε ρωτήσει εάν προτίθεστε να φέρετε τη σχετική Οδηγία, η οποία συνιστά μείωση μέχρι και μηδενισμό του ΦΠΑ σε τρόφιμα και φάρμακα, απαλλαγή μικρών επιχειρήσεων από την υποχρέωση καταβολής ΦΠΑ και μείωση του ΦΠΑ στα νησιά.

Ουδεμία απάντηση έχουμε λάβει και το επαναφέρουμε το θέμα, διότι επίκειται η εξαγγελία της οικονομικής πολιτικής για το επόμενο έτος από τον κ. Μητσοτάκη στη ΔΕΘ. Θα απαντήσετε γι’ αυτά ή θα πάει η χώρα μας στα δικαστήρια, επειδή αρνείστε να μειώσετε τον φόρο προστιθέμενης αξίας;

Δύο μήνες λοιπόν δεν έχετε κάνει τίποτα. Είστε α λα καρτ Ευρωπαίοι. Διότι όταν η Ευρωπαϊκή Επιτροπή πρότεινε πολύ ριζοσπαστικά μέτρα για την αντιμετώπιση της ενεργειακής κρίσης, εσείς διαλέξατε μόνο ένα από αυτά, που είναι η επιδότηση της ζήτησης, δηλαδή οι φορολογούμενοι να επιδοτούν τις υψηλές τιμές των εταιρειών που εμπορεύονται την ενέργεια.

Δεν προστατέψατε την πρώτη κατοικία, δεν βοηθήσατε τους δανειολήπτες του ελβετικού φράγκου, δεν έχετε βάλει πλαφόν στα επιτόκια των καταναλωτικών δανείων. Επίσης αντικείμενο ευρωπαϊκής Οδηγίας, την οποία δεν έχετε ενσωματώσει, ων ουκ έστιν αριθμός παραδειγμάτων, όταν οι ευρωπαϊκές οδηγίες δίνουν τη δυνατότητα προστασίας των καταναλωτών.

Όταν είναι το επίδικο πάνω στο τραπέζι, επιλέγετε πάντα τη μεριά των ισχυρών. Πότε θυμάστε τους ευρωπαϊκούς κανόνες; Όταν επικαλείστε τη δημοσιονομική πειθαρχία, έστω και στρεβλά.

Κύριε Κώτσηρα, σας ρωτάμε ευθέως: Πέρσι μαζέψατε 11,5 δις πλεονάσματα. Πάμε για το ίδιο νούμερο ή και λίγο παραπάνω; Ποιες είναι οι εκτιμήσεις σας; Διότι στο επτάμηνο έχουμε υπερδιπλάσιο πλεόνασμα από το υπεσχημένο. Αυτή είναι η πραγματικότητα, από τα 3,5 δις στα 7-7,5 δις.

Συνεχίζουμε ακάθεκτοι σε αυτόν τον δρόμο; Θεωρείτε ότι είναι λογικό να μαζέψετε 13 δις πλεονάσματα; Θέλετε να πάμε μέχρι το τέλος του έτους και να κραδαίνουμε τις δηλώσεις σας για τα δήθεν μειωμένα πλεονάσματα της δικής μας διακυβέρνησης;

Και έρχομαι τώρα να γίνω και συγκεκριμένος. Στις 25 Ιουνίου του τρέχοντος σε αυτήν την Αίθουσα ο κ. Πετραλιάς -άλλο μέλος του οικονομικού επιτελείου, που τον εκτιμώ προσωπικά, όπως και εσάς- μας είπε ότι οι δημοσιονομικές δυνατότητες με βάση τον κόφτη δαπανών είναι στα 3,7 δισεκατομμύρια ευρώ.

Θέλω να σας καλέσω να μας πείτε αν επιβεβαιώνετε αυτή την εκτίμηση. Είμαι απολύτως βέβαιος ότι θα το κάνετε. Και περιμένουμε με πάρα πολύ μεγάλο ενδιαφέρον να δούμε τον τρόπο με τον οποίο θα επικαλεστείτε τον κόφτη δαπανών, πόσο θα απέχουν τα μέτρα τα οποία θα εξαγγείλετε από τις δημοσιονομικές δυνατότητες με βάση τη δική σας ερμηνεία και βεβαίως θα θέλαμε να σας παρακαλέσουμε να μην κάνετε μια προσπάθεια διαστρέβλωσης αυτού του ευρωπαϊκού κανόνα, διότι υπάρχει ένας τεράστιος κίνδυνος να εκτεθείτε ανεπανόρθωτα.

Σας υποσχόμαστε πάρα πολύ δημιουργικό διάλογο γύρω από αυτό το ζήτημα. Είπατε τον Ιούνιο ότι υπάρχει δυνατότητα για 3,7 δισεκατομμύρια με βάση τη δική σας φορολογική πολιτική, η οποία δεν αγγίζει τα υψηλά εισοδήματα και τα μερίσματα τα οποία εισπράττονται, δεν αγγίζει τα υπερκέρδη στην ενέργεια και στις τράπεζες και παρ’ όλα αυτά εσείς είπατε –προσέξτε- ότι μπορείτε να αυξήσετε τις δαπάνες κατά 3,7 δισ.

Παρακολουθούμε τις διαρροές σας με ενδιαφέρον και με εμβρίθεια και στη λεπτομέρειά τους. Θα περιμένουμε λοιπόν να ακούσουμε και σας λέμε για ακόμα μία φορά ότι έχετε μια δυνατότητα να κάνετε τη συζήτηση γύρω από την οικονομική πολιτική πολύ ενδιαφέρουσα. Σας καλώ να μην προκαλέσετε θυμηδία μόνο με τα επιχειρήματα τα οποία θα κομίσετε προσεχώς, και άλλα, και πιο ενδιαφέροντα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Παππά.

Έχετε τον λόγο, κύριε Μηταράκη.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, να καλωσορίσω και εγώ με τη σειρά μου τα παιδιά από τη Γάζα που επισκέπτονται τη Βουλή των Ελλήνων και νοσηλεύονται από το Εθνικό Σύστημα Υγείας. Ήταν μια πρωτοβουλία του Υπουργού Εξωτερικών Γιώργου Γεραπετρίτη, που έθεσε στο Συμβούλιο της Ευρωπαϊκής Ένωσης, στη σύνθεση Υπουργών Εξωτερικών, για να παράσχει η Ευρωπαϊκή Ένωση ανθρωπιστική βοήθεια σε παιδιά τα οποία είναι θύματα της μεγάλης ανθρωπιστικής καταστροφής που βιώνουμε στη Γάζα.

Είναι αυτονόητη η ανάγκη να υπάρξει κατάπαυση του πυρός, να υπάρξουν ανθρωπιστικοί διάδρομοι, να προστατευτούν οι άμαχοι, να επιστρέψουν οι όμηροι, να καταδικαστεί η τρομοκρατική επίθεση της 7ης Οκτωβρίου και προφανώς χρειάζεται μια βιώσιμη λύση για την ειρηνική συνύπαρξη των λαών στα πλαίσια δημοκρατικής οργάνωσης και αμοιβαίας εμπιστοσύνης.

Κυρίες και κύριοι συνάδελφοι, ως προς τα οικονομικά ζητήματα που συζητήθηκαν σήμερα κατ’ αρχάς να χαιρετίσω και εγώ τη σύμβαση με τα Ηνωμένα Αραβικά Εμιράτα. Είχα την τιμή ως Υφυπουργός Ανάπτυξης την περίοδο 2012-2015 να συντονίζω αυτήν την εταιρική σχέση, σύμβαση την οποία φυσικά θα ψηφίσει σήμερα η κυβερνητική πλειοψηφία και ευελπιστώ και τα άλλα κόμματα της Βουλής.

Ως προς τη μεγάλη εικόνα, όπως είπα και χθες, αν παρατηρήσουμε τι συμβαίνει στην Ευρωπαϊκή Ένωση σε μεγάλες κραταιές αυτοκρατορίες, όπως η Γαλλία, το Ηνωμένο Βασίλειο εκτός Ευρωπαϊκής Ένωσης, υπάρχουν τρία μεγάλα ζητήματα που βιώνουμε. Πρώτον την αναιμική ανάπτυξη, δεύτερον τα ελλείμματα που απαιτούν από αυτές τις χώρες να πάρουν σκληρά μέτρα όπως αυτά που πήραμε εμείς πριν δέκα χρόνια και η μεταναστευτική κρίση.

Στον αντίποδα, η Ελλάδα, η ελληνική οικονομία αναπτύσσεται ταχύτερα από τον μέσο όρο της Ευρωπαϊκής Ένωσης. Αντί να μιλάμε για ελλείμματα και νέα μέτρα, μιλάμε για μέτρα στήριξης και ελάφρυνσης των οικογενειών, των νοικοκυριών, των μικρομεσαίων επιχειρήσεων που θα ανακοινωθούν στη ΔΕΘ.

Και ο κ. Παππάς και ο κ. Τζανακόπουλος έθεσαν ένα πολύ ενδιαφέρον ερώτημα: Γιατί ως Νέα Δημοκρατία λέγαμε προ ετών ότι τα πρωτογενή πλεονάσματα που επιδίωκε το μνημόνιο των ΣΥΡΙΖΑ-ΑΝΕΛ ήταν ματωμένα σε αντίθεση με πλεονάσματα που επιτυγχάνει σήμερα η ελληνική οικονομία;

Νομίζω ότι η διαφορά είναι πάρα πολύ απλή και ξεκάθαρη. Τα προηγούμενα πλεονάσματα, τα πλεονάσματα της περιόδου ΣΥΡΙΖΑ-ΑΝΕΛ, στηρίχθηκαν σε αυστηρά μέτρα λιτότητας, σε μείωση μισθών και συντάξεων -σας θυμίζω τον νόμο Κατρούγκαλου, που ουσιαστικά έχουμε ανατρέψει- και σε αύξηση φόρων, σε εποχή που η ελληνική οικονομία αναπτυσσόταν με ρυθμό βραδύτερο του μέσου ευρωπαϊκού όρου.

Στον αντίποδα, τα πλεονάσματα που επιτυγχάνει η ελληνική οικονομία είναι μετά τη μείωση εβδομήντα δύο φόρων, μετά τη μείωση των ασφαλιστικών εισφορών κατά 5,4% και σε μια εποχή που το κατά κεφαλήν ΑΕΠ αυξήθηκε επί της διακυβέρνησης της Νέας Δημοκρατίας κατά τέσσερις ποσοστιαίες μονάδες, ενώ είχε μειωθεί επί ημερών ΣΥΡΙΖΑ κατά πέντε μονάδες. Μιλάμε για μια χώρα που αναπτύσσει το ονομαστικό ΑΕΠ κατά 28%, ενώ μειώνει το χρέος της γενικής κυβέρνησης κατά τριάντα μονάδες του ΑΕΠ.

Ως προς το επενδυτικό κοινό που αναφέρθηκε ο Εισηγητής του ΠΑΣΟΚ- Κινήματος Αλλαγής, οι επενδύσεις στην Ελλάδα ως ποσοστό του ΑΕΠ ανέρχονται πλέον στα 15,3% από 11% το 2019, η ανεργία από το 18% στο 8%, ο κατώτατος μισθός αυξήθηκε κατά 35% και ο μέσος μισθός κατά 28%, την ίδια εποχή που βλέπουμε υπερωρίες προς εργαζομένους, που παλιά δούλευαν αδήλωτα αυτές οι υπερωρίες, σε κάποιους κλάδους της οικονομίας με την εφαρμογή ψηφιακών εργαλείων έχει αυξηθεί ακόμα και 850%.

Προφανώς, υπάρχουν ακόμα πιέσεις και ζητήματα. Η ακρίβεια, ο πληθωρισμός -κανείς δεν κρύβεται- είναι ένα μεγάλο ζήτημα για την Ελλάδα και την Ευρωπαϊκή Ένωση. Να πω, όμως, ότι ο πληθωρισμός από το καλοκαίρι του 2019 μέχρι το καλοκαίρι του 2025 στην Ελλάδα είναι 21%, ενώ στην Ευρωπαϊκή Ένωση 26,7%.

Το ρεύμα, η χονδρική, ήμασταν η ακριβέστερη χώρα στην Ευρώπη το 2019 και σήμερα είμαστε η ένατη. Άρα στα θέματα του πληθωρισμού η χώρα μας, ναι, βιώνει μεγάλη πίεση και περιμένουμε τις εξαγγελίες του Πρωθυπουργού το Σάββατο οι οποίες θα ελαφρύνουν τη μέση τάξη, αλλά δεν μπορούμε να παραγνωρίζουμε ότι αυτό είναι μια μεγάλη κοινή ευρωπαϊκή πρόκληση.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μηταράκη. Η συνεδρίαση θα κλείσει με την ομιλία του κυρίου Υφυπουργού.

Έχετε τον λόγο, κύριε Υφυπουργέ.

**ΓΕΩΡΓΙΟΣ ΚΩΤΣΗΡΑΣ (Υφυπουργός Εθνικής Οικονομίας και Οικονομικών):** Ευχαριστώ πολύ, κύριε Πρόεδρε.

Καλωσορίζω και εγώ με τη σειρά μου τα παιδιά από τη Γάζα, που βρίσκονται σήμερα στο Ελληνικό Κοινοβούλιο, τα οποία βρίσκονται εδώ καθότι νοσηλεύονται στις ελληνικές δομές υγείας.

Οφείλω να τονίσω ότι η χώρα μας διά του Υπουργού Εξωτερικών κ. Γεραπετρίτη πρωτοστάτησε στο να ληφθεί ακριβώς αυτή η πρωτοβουλία και σε επίπεδο, όπως πρωτοστατεί και σε οποιαδήποτε ανθρωπιστική πρωτοβουλία λαμβάνεται, προκειμένου να μπορέσει να αποκατασταθεί η ανθρωπιστική ροή στη Γάζα, να σταματήσουν οι εχθροπραξίες και όπως είπε και χθες ο Υπουργός Εξωτερικών σε συνέντευξή του, η χώρα μας υπήρξε πρωτοπόρος και στην πρωτοβουλία αυτή στην οποία αναφέρθηκα για τη νοσηλεία των παιδιών από τη Γάζα στη χώρα μας, όπως και σε οποιαδήποτε ανθρωπιστική βοήθεια λαμβάνεται.

Πάμε στο ζήτημα του νομοσχεδίου. Καταρχάς, θα ήθελα να τονίσω ότι η συμφωνία αυτή που έρχεται σήμερα προς ψήφιση στην ελληνική Βουλή έχει σημαντικά οφέλη για την ελληνική οικονομία. Έχει σημαντικά οφέλη για την ελληνική οικονομία κάθε σύμβαση-συμφωνία αποφυγής διπλής φορολογίας, καθότι επί της αρχής μια τέτοια συμφωνία βοηθάει στο να προσελκυθούν επενδύσεις, να ενισχυθεί το εμπόριο και η επιχειρηματικότητα, να περιοριστεί η φοροαποφυγή και η φοροδιαφυγή. Το ανέφερε και ο κ. Κουκουλόπουλος προηγουμένως, το είχαμε συζητήσει και στον Τελωνειακό Κώδικα ότι οφείλει η χώρα μας να προσαρμόζεται, όπως και κάθε αναπτυγμένη νομοθετική τάξη και οικονομία, στα σύγχρονα δεδομένα που προκύπτουν σε ζητήματα φοροδιαφυγής και λαθρεμπορίου.

Αυτή η Κυβέρνηση και το Υπουργείο Εθνικής Οικονομίας Οικονομικών κάνουν μια πολύ μεγάλη προσπάθεια και μέσω των εργαλείων που έχουμε στη διάθεσή μας και η ΑΑΔΕ και σε επίπεδο επιχειρησιακό, αλλά και η νομοθεσία της χώρας μας πλέον είναι πιο πλήρης, προκειμένου να μπορούμε να αντιμετωπίζουμε τέτοια φαινόμενα.

Επίσης, αυτή συμφωνία συμβάλλει καθοριστικά στην ανταγωνιστικότητα της οικονομίας, στη σταθερότητα των διεθνών συναλλαγών και στην αποτελεσματικότητα του φορολογικού συστήματος. Επίσης, με προφανή τρόπο συνδράμει στο να μπορέσει να υπάρχει σταθερότητα και ασφάλεια δικαίου στις συναλλαγές.

Είναι προφανές, επίσης, ότι η χώρα μας που βασίζει και θέλει να έχει ξένες επενδύσεις, να έχει μια ανταγωνιστική οικονομία, θέλει να έχει σταθερό φορολογικό περιβάλλον με ασφάλεια δικαίου, προκειμένου να μπορέσει να προσελκύσει κεφάλαια τα οποία θα φέρουν θέσεις εργασίας, θα φέρουν επενδύσεις, θα φέρουν έσοδα στο κράτος. Οπότε εδώ πρόκειται περί μιας συνολικής προσπάθειας. Το είπα και στην επιτροπή, ότι η προσπάθεια, προκειμένου να στηρίξουμε την ελληνική οικονομία, να την κάνουμε πιο ανταγωνιστική, να την κάνουμε πιο εξωστρεφή, να δημιουργηθούν παραπάνω θέσεις εργασίας, είναι μια προσπάθεια η οποία χρειάζεται πολλές μικρές κουκίδες.

Μία εξ αυτών είναι και η συγκεκριμένη Σύμβαση Αποφυγής Διπλής Φορολογίας με τα Ηνωμένα Αραβικά Εμιράτα, με τα οποία επίσης, όπως είναι γνωστό, οι σχέσεις μας βρίσκονται σε ένα πολύ υψηλό επίπεδο. Οπότε και στρατηγικά η συμφωνία αυτή έχει σημαντικά οφέλη.

Υπενθυμίζω ότι σημαντικό ορόσημο και θεμέλιο της σχέσης των δύο χωρών αποτελεί η Στρατηγική Εταιρική Σχέση που υπογράφηκε το 2020, ενώ τον Μάιο του 2025 ο Έλληνας Πρωθυπουργός, ο κ. Κυριάκος Μητσοτάκης, υποδέχτηκε στην Αθήνα τον Υπουργό Βιομηχανίας και Προηγμένης Τεχνολογίας των Ηνωμένων Αραβικών Εμιράτων, όπου κατά τη διάρκεια της συνάντησης επιβεβαιώθηκε η ισχυρή στρατηγική σχέση των δύο χωρών και η βούληση για ανανέωση της Συμφωνίας Αποφυγής Διπλής Φορολογίας και της περαιτέρω, προφανώς, εμβάθυνσης επενδυτικού και οικονομικού τύπου συνεργασίας μεταξύ των δύο χωρών.

Οι δύο αυτές -να το πω- συνιστώσες, δηλαδή η ανάπτυξη της ελληνικής οικονομίας μέσω ενός πιο ανταγωνιστικού περιβάλλοντος αλλά και η ενίσχυση του γεωστρατηγικού ρόλου της χώρας μας σε μια σύνθετη οικονομικά και γεωστρατηγικά περίοδο, είναι αναμφίβολα μέρος αυτής της προσπάθειας που γίνεται και από το Υπουργείο Εθνικής Οικονομίας και Οικονομικών. Οπότε αναμφίβολα η Σύμβαση με τα Ηνωμένα Αραβικά Εμιράτα έρχεται να ενισχύσει αυτή τη συνολικά θετική εικόνα, προσελκύοντας και συνδράμοντας στην προσέλκυση επενδύσεων και ενδυναμώνοντας το επιχειρηματικό περιβάλλον. Εντάσσεται στην προσπάθεια που κάνει η Ελληνική Κυβέρνηση για μια οικονομία εξωστρεφή, με ισχυρή ανάπτυξη προς όφελος των πολιτών.

Εδώ, όμως, θα τονίσουμε και το εξής, γιατί ακούστηκε και μια γενικότερη πολιτική κριτική. Είναι δεδομένο ότι τα τελευταία χρόνια -και είναι πασίδηλο- πως η ανάπτυξη της χώρα μας, η βελτίωση των οικονομικών δεικτών, η δημοσιονομική σταθεροποίηση και βελτίωση του οικονομικού περιβάλλοντος είναι βασικοί άξονες πάνω στους οποίους επιθυμούμε να χτίσουμε για τα επόμενα χρόνια. Γιατί αν δούμε πού βρισκόμασταν το 2014 και πού βρισκόμαστε σήμερα δεν υπάρχει καμία αμφιβολία ότι η χώρα μας είναι σε πολύ καλύτερη και βελτιωμένη κατάσταση.

Αναπτυσσόμαστε με ρυθμούς υψηλότερους από τον μέσο όρο της ευρωζώνης. Οι επενδύσεις, όπως προηγουμένως, αυξάνονται. Η αύξηση των εξαγωγών είναι σημαντική. Έχει μειωθεί η ανεργία σε ιστορικά χαμηλά. Αυξήθηκαν οι μισθοί και οι συντάξεις μετά από πολλά χρόνια. Μειώθηκαν φόροι και μειώθηκαν οι ασφαλιστικές επιβαρύνσεις. Όλα αυτά παράλληλα με ένα δημοσιονομικό περιβάλλον σταθερό, δυναμικό, το οποίο είναι η βάση όχι για την παρούσα Κυβέρνηση μόνο και για την παρούσα θητεία. Είναι η βάση για τα πολλά επόμενα χρόνια, προκειμένου να αποφύγουμε σκοπέλους, όπως αυτούς που αντιμετωπίσαμε την προηγούμενη δεκαετία και μας οδήγησαν σε τραγικές καταστάσεις για την ίδια την ευρωπαϊκή προοπτική της χώρας μας, με κλειστές τράπεζες, με πειραματισμούς και με ό,τι αυτό οδήγησε στην πορεία.

Οπότε, νομίζω ότι θα κάνουμε και υπομονή μέχρι το Σάββατο, όπου ο Πρωθυπουργός θα ανακοινώσει τον οικονομικό σχεδιασμό για το επόμενο χρονικό διάστημα.

Όμως, είναι δεδομένο ότι ο γνώμονάς μας είναι η περαιτέρω ενίσχυση των εισοδημάτων των πολιτών, η στήριξή τους. Διότι μπορεί να έχουμε πάει πολύ καλά τα τελευταία χρόνια και να έχουμε αναπτυχθεί, αλλά είναι δεδομένο ότι ο πολίτης και η κοινωνία έχει ανάγκη ακόμα μεγαλύτερης στήριξης σε πολλά επίπεδα. Αυτό συνεχίζουμε να κάνουμε πολύ μεγάλη προσπάθεια, με σεβασμό στη δημοσιονομική θωράκιση της χώρας, ώστε αυτό να έχει διάρκεια και να μην είναι αποσπασματικό. Και νομίζω ότι το να μπορείς να διασφαλίζεις παράλληλα τη σταθερότητα και τη δημοσιονομική προσαρμογή της πατρίδας σου για τα επόμενα χρόνια είναι μια σημαντική ένδειξη πατριωτισμού, που θα οδηγήσει πρακτικά στη βελτίωση της καθημερινότητας των πολιτών σταδιακά, συντεταγμένα και με γνώμονα τα πραγματικά τους συμφέροντα.

Νομίζω, λοιπόν, ότι και η σημερινή νομοθετική πρωτοβουλία που λαμβάνει το Υπουργείο είναι μια, όπως είπα προηγουμένως, κουκίδα στήριξης της ελληνικής οικονομίας, των επενδύσεων, της ανταγωνιστικότητας και κατ’ επέκταση, των θέσεων εργασίας και της βελτίωσης των Ελλήνων πολιτών στην καθημερινότητά τους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών «Κύρωση της δι’ ανταλλαγής ρηματικών διακοινώσεων συμφωνίας για τη συνέχιση εφαρμογής της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για την αποφυγή της διπλής φορολογίας και την αποτροπή της φοροδιαφυγής αναφορικά με τους φόρους επί του εισοδήματος και επί του κεφαλαίου και του Πρωτοκόλλου αυτής» και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

|  |
| --- |
| Κύρωση της δι’ ανταλλαγής ρηματικών διακοινώσεων συμφωνίας για τη συνέχιση εφαρμογής της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για την αποφυγή της διπλής φορολογίας και την αποτροπή της φοροδιαφυγής αναφορικά με τους φόρους αναφορικά με τους φόρους επί του εισοδήματος και επί του κεφαλαίου και του Πρωτοκόλλου αυτής |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΠΑΣΟΚ-Κ.Α.: ΝΑΙ |
| ΣΥΡΙΖΑ: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΝΙΚΗ: ΠΡΝ |
| ΠΛΕΥΣΗ ΕΛ.: ΠΡΝ |

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς, το σχέδιο νόμου του Υπουργείου Εθνικής Οικονομίας και Οικονομικών «Κύρωση της δι’ ανταλλαγής ρηματικών διακοινώσεων συμφωνίας για τη συνέχιση εφαρμογής της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης των Ηνωμένων Αραβικών Εμιράτων για την αποφυγή της διπλής φορολογίας και την αποτροπή της φοροδιαφυγής αναφορικά με τους φόρους επί του εισοδήματος και επί του κεφαλαίου και του Πρωτοκόλλου αυτής» έγινε δεκτό κατά πλειοψηφία σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο των παραπάνω νομοσχεδίων.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 13.50΄ λύεται η συνεδρίαση για την Παρασκευή 5 Σεπτεμβρίου 2025 και ώρα 09.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**